
Deşi  mi-am  dat  seama  cât  de  anevoioasă  este  călătoria 
în  aceste  zile,  totuşi  am  ţinut  ca,  date  fiind  împrejurările 
deosebit  de  serioase  prin  cari  trece  Ţara  şi  Neamul  nostru, 
să  întrunesc  pe  reprezentanţii  clerului  şi  ai  poporului  pentru 
a  ne  sfătui  împreună  asupra  datoriilor  noastre  şi  asupra 
acţiunii  speciale  a  Bisericii  în  aceste  timpuri.  Căci  pe  lângă 
toată  gravitatea  situaţiei,  Biserica  este  chemată  să  rămână 
la  postul  ei  de  cârmuire  a  vieţii  sufleteşti  a  poporului,  ba 
chiar  să-şi  intensifice  lucrarea  de  înălţare  a  moralului  ob- 
ştei  româneşti,  inspirându-i  încredere  în  Dumnezeu  şi  în¬ 
tărind-o  în  acele  virtuţi  prin  cari  să  poată  birui  încercările 
aspre  ale  prezentului.  Dacă  în  vremuri  grele  răspunderea 
tuturor  pentru  destinul  Neamului  este  mai  accentuată  ca 
oricând,  răspunderea  Bisericii,  care  scăpare  s'a  făcut  nouă 
în  cele  mai  apăsătoare  timpuri,  e  sporită  în  chip  deosebit, 
dat  fiindcă  pe  ea  o  leagă  de  popor  nu  numai  anumite  dis¬ 
poziţii  ale  Statului,  ci  însăşi  porunca  lui  Dumnezeu,  Noi 
ierarhii  şi  preoţii  suntem  pătrunşi  de  această  sporită  răs¬ 
pundere  a  noastră  în  actualele  împrejurări  şi  suntem  ho- 

1  Cuvântare  de  deschidere  a  Adunării  Eparhiale  a  Arhiepiscopiei  ort,  rom. 
de  Alba-Iulia  şi  Sibiu  (Dumineca  Tomii,  23  Aprilie  1944). 

tărîţi  să  nu  ne  dăm  în  laturi  de  sub  jugul  ei.  Ne  vedem 
limpede  obligaţia  de- a  sta  In  mijlocul  poporului  ca  puncte 
neclintite  în  jurul  cărora  să  se  întărească  solidaritatea  tu¬ 
turor  fiilor  neamului.  Căci  de  nimic  nu  avem  mai  mare 
lipsă  azi  decât  de  solidaritatea  indestructibilă  între  toţi 
Românii,  de  voinţa  tuturor  de  a  crede  şi  mărturisi  la  fel, 
având  un  unic  gând,  un  unic  ideal,  o  unică  ţintă :  salvarea 
neamului  din  primejdia  care  îl  ameninţă.  Toţi  trebue  să 
fim  stăpâniţi  azi  în  toată  fiinţa  noastră  de  acest  imperativ 
naţional  fundamental,  faţă  de  care  toate  celelalte  interese 
şi  nevoi  obşteşti  sau  particulare  trebue  să  amuţească,  aştep- 
tându-şi  alt  soroc  pentru  a-şi  cere  ascultare. 

Dacă  ne  vom  strânge  cugetele  şi  voinţele  într'un  singur 
mănunchiu  închinat  gândului  de  mântuire  a  neamului,  Dum¬ 
nezeu  ne  va  ajuta  să  ieşim  şi  din  această  amarnică  strâm¬ 
torare.  Faptul  că  ne  aflăm  în  cel  mai  întunecat  moment  al 
nopţii  acestui  răsboiu,  ne  dă  convingerea  că  nu  mai  e  mult 
până  se  vor  ivi  zorile  păcii.  Toate  sforţările  supraomeneşti 
pe  cari  le  fac  acum  popoarele  pe  câmpul  de  răsboiu,  nu 
le  fac  cu  alt  scop  decât  ca  să  dobândească  o  pace  cât  mai 
mulţumitoare.  Oamenii  de  stat  din  diferitele  ţări  încep  a 
întocmi  planuri  după  cari  să  dea  lumii  ieşite  din  răsboiu 
o  orânduire  cât  mai  dreaptă.  Diferitele  grupări  confesionale 
ale  creştinismului  se  silesc  să  inspire  popoarelor  din  cari 
fac  parte  anumite  principii  de  cari  să  se  călăuzească  la 
încheierea  păcii  şi  la  aşezarea  lumii  după  răsboiu. 

Este  necesar  să  se  audă  şi  din  partea  Bisericii  ortodoxe 
române  glasuri  cari  să  dea  expresie  opiniilor  sale  despre 
principiile  generale  şi  minimale  cari  ar  trebui  avute  în  ve¬ 
dere  la  încheierea  păcii,  ca  ea  să  fie  durabilă  şi  cu  efecte 
adânci  în  suflete.  Dacă  în  chestiuni  de  răsboiu  competinţa 
cade  întreagă  pe  partea  omului,  în  chestiuni  de  pace  omul 
fără  Dumnezeu,  adecă  Statele  fără  Bisericile  creştine,  nu 
vor  putea  face  nimic  trainic  şi  efectiv. 

Fiind  întrerupte  deocamdată,  din  cauza  împrejurărilor 
de  răsboiu,  legăturile  între  bisericile  ortodoxe  naţionale  şi 
celelalte  grupări  confesionale  din  mişcarea  ecumenică,  prin¬ 
cipiile  privitoare  la  pace  trebue  să  le  formulăm  fiecare 
reprezentant  al  Bisericii  din  locul  unde  ne  găsim.  Noi  dorim 

însă  ca  să  vină  cât  mai  curând  momentul  în  care  să  putem 
relua  legăturile  cu  celelalte  grupări  creştine,  pentruca  în¬ 
treagă  creştinătatea  să  poată  da  o  formulare  comună  şi 
plină  de  autoritate  concepţiei  sale  despre  înfăptuirea  păcii 
mult  aşteptate. 

Gândurile  noastre  privitoare  la  pacea  după  care  ne 
dorim,  nu  merg  până  la  precizări  de  amănunte.  Orice  pre¬ 
cizare  se  referă  la  metode,  la  organizare,  la  acte  concrete 
de  înfăptuire,  la  modul  de  trecere  a  unei  idei  în  faptă.  Ca 
atare,  o  asemenea  precizare  nu  mai  aparţine  religiei,  ci 
politicii  şi  Biserica  nu  vrea  să  se  amestece  în  domeniul 
politicii,  pentru  a  rămânea  ferită  de  duşmăniile  cari  s'ar 
naşte  de  aici. 

Biserica  se  preocupă  nu  atât  de  metodele  exterioare 
prin  cari  se  poate  realiza  pacea,  cât  de  condiţiile  interne, 
sufleteşti  ale  unei  păci  durabile.  Dacă  armatele  apără  pă¬ 
mântul  patriei,  iar  oamenii  de  stat  existenţa  politică  a  na¬ 
ţiunilor,  menirea  Bisericii  este  să  lucreze  la  crearea  acelor 
condiţii  sufleteşti  cari  fac  ca  popoarele  să  poată  exista  de 
fapt  şi  ca  entităţi  politice,  dar  nu  numai  ca  atari,  ci  pe  un 
plan  de  viaţă  mult  mai  adânc. 

Prima  condiţie  de  care  trebue  să  se  ţină  seama  la  sta¬ 
bilirea  păcii  viitoare,  sau  pe  care  trebue  să  o  realizeze  ca 
fundament  statornic  al  ei,  este  libertatea  indivizilor  şi  a 
popoarelor.  Libertatea  este  condiţia  esenţială  pentru  viaţa 
deplină  a  fiinţelor  omeneşti.  Fără  libertate  nici  indivizii, 
nici  popoarele  nu  îşi  pot  desvolta  virtualităţile  fiinţei  lor. 
Libertatea  e  reclamată  de  valoarea  neperitoare  şi  unică  a 
fiinţei  umane.  Nu  se  poate  realiza  o  ordine  durabilă  în 
lume,  o  ordine  care  să  nu  fie  ordinea  morţii,  ci  ordinea 
vieţii  fără  libertate,  Robia  nu  e  o  aşezare  demnă  de  fiinţa 
omenească.  Ea  nu  uşurează  progresul  omului  în  spirit,  ci  îl 
înăbuşă.  Mulţimea  de  jertfe  pe  cari  le  aduc  azi  popoarele 
în  luptă,  indiferent  că  unele  vor  fi  învinse  şi  altele  învin¬ 
gătoare,  nu  şi-ar  ajunge  scopul  daca  nu  s’ar  garanta  prin 
pacea  viitoare  libertatea  pe  seama  tuturor.  Biserica  a  mi¬ 
litat  prin  reprezentanţii  ei  de  pretutindeni,  indiferent  de 
grupare  confesională,  atât  în  îndelungatul  ei  trecut,  cât  şi 
în  timpurile  din  urmă,  ca  nici  o  altă  instituţie,  pentru  li- 

bertate,  Dar  nu  numai  a  militat,  ci  a  şi  suferit-  Nici  ştiinţa, 
nici  arta,  nici  alte  instituţii  n'au  luptat  şi  n'au  suferit  atâta 
pentru  libertate  şi  n’au  dat  atâţia  martiri  ca  Biserica.  Bi¬ 
serica  ortodoxă  ardeleană  nu  a  rămas  nici  ea  în  urmă  în 
această  luptă.  Dimpotrivă,  Tot  trecutul  poporului  român 
de  pe  aceste  plaiuri  este  o  carte  care  povesteşte  despre 
lupta  pentru  libertate  a  Bisericii  sale.  Cred  că  nu  va  su¬ 
feri  prea  mult  regula  modestiei  amintind  că  cel  ce  vă 
vorbeşte  s’a  simţit  dator  să  rămână  pe  linia  tradiţiei  de 
luptă  şi  să  pledeze  în  aceste  zile  la  toate  ocaziile  bineve¬ 
nite  pentru  libertatea  neamului.  Iar  prin  glasul  Bisericii 
s’au  exprimat  şi  de  astă  dată  milioane  de  Români  cari  nu 
au  avut  putinţa  să-şi  spună  direct  cuvântul  lor. 

Dar  libertatea  indivizilor  şi  a  neamurilor  trebue  să-şi 
găsească  întregirea  în  comuniunea  care  trebue  să  se  sta¬ 
tornicească  între  inşi  şi  neamuri.  Altfel  ea  duce  la  egoism 
şi  anarhie.  Comuniunea  între  State  se  va  manifesta  practic 
în  colaborarea  lor,  satisfăcându-şi  reciproc  lipsurile  pe  teren 
economic.  In  această  colaborare  vor  trebui  primite  şi  nea¬ 
murile  mici  şi  cu  mai  puţine  resurse  de  traiu,  dar  egal  de 
îndreptăţite  la  existenţă.  In  nici  un  caz  nu  se  poate  recu¬ 
noaşte  acea  teorie  în  care  s’a  codificat  egoismul  şi  orgoliul 
rasist,  teorie  după  care  unele  neamuri  ar  avea  privilegiul 
la  o  existenţă  mai  largă  în  baza  unei  pretinse  superio¬ 
rităţi  numerice  sau  de  calitate. 

Statele  nu  pot  trăi  închise  în  ziduri  chinezeşti.  Men¬ 
talitatea  Statelor  izolate  unele  de  altele  a  crescut  din  ideea 
că  Statul  ar  fi  scop  în  sine,  ar  fi  o  realitate  absolută.  Statul 
este  însă  pentru  naţiune,  este  organul  politic  al  acesteia, 
iar  neamurile  suferă  când  Statele  cari  le  oblăduesc  fac  să 
se  întrerupă  circulaţia  de  bunuri  şi  de  idei  dintre  ele. 

Dar  comunitatea  reală  între  inşi  şi  State  nu  se  poate 
statornici  cu  adevărat  decât  acolo  unde  suflă  duhul  creştin 
al  smereniei,  al  conştiînţii  că  peste  toţi  oamenii  şi  peste 
toate  statele  domneşte  voia  aceluiaş  Dumnezeu,  care  ne-a 
zidit  şi  ne-a  rânduit  o  viaţă  de  solidaritate  omenească  la 
bine  şi  Ia  rău,  Totalitarismele  de  orice  fel  neadmiţând  nici 
o  putere  deasupra  lor,  sau  alăturea  de  ele,  nu  se  vor  îm¬ 
păca  nici  odată  cu  această  comunitate  între  State,  Dar  pre- 

tenţie  totalitară  asupra  omului,  a  neamului  şi  a  lumii  nu 
poate  avea  decât  atotputernicul  şi  atotstăpânitorul  Dum¬ 
nezeu.  De  aceea  voinţa  lui  Dumnezeu  trebue  să  fie  lege 
supremă  pentru  toate  Statele.  Orientându-se  după  această 
voinţă,  vor  găsi  punţile  de  apropiere  şi  posibilităţile  de  co¬ 
laborare  în  spirit  de  reciprocă  îngăduinţă  şi  ajutorare. 

In  această  legătură  de  idei  cred  că  e  de  folos  să  atrag 
atenţiunea  asupra  faptului  că  în  timpurile  recente,  de  mari 
ispite  totalitariste,  Biserica  a  fost  în  statul  nostru  singura 
instituţie  care  a  rămas  pe  lângă  spiritul  democratic.  S'a 
adeverit  astfel  din  nou  însuşirea  ei  de  Biserică  a  poporului , 
a  obştei  celei  mari,  care,  după  concepţia  ce  stă  la  baza 
organizaţiunii  noastre  bisericeşti,  are  dreptul  să  mărturi¬ 
sească  şi  să-şi  spună  cuvântul  în  chestiunile  privitoare  la 
destinul  ei. 

Dar  libertatea  întregită  cu  spiritul  de  comuniune  va 
aduce  în  viaţa  Statelor  un  echilibru  interstatal,  iar  în  cea 
a  indivizilor  o  frăţietate  plină  de  pace,  numai  dacă  toate 
statele  şi  toţi  indivizii  vor  beneficia  de  aceleaşi  drepturi, 
Dreptatea  este  un  element  constitutiv  absolut  necesar  pentru 
o  pace  durabilă.  Unde  lipseşte  dreptatea,  lipseşte  temelia 
pentru  un  edificiu  trainic  al  ordinei  din  lume. 

Toate  neamurile,  mari  sau  mici,  vor  trebui  să  pri¬ 
mească  ceea  ce  li  se  cuvine  în  baza  drepturilor  lor  sfinte 
şi  să  se  bucure  de  aceleaşi  drepturi  la  existenţă,  la  onoare 
şi  la  bunurile  materiale  ale  lumii.  De  asemenea  trebue  re¬ 
alizată  o  mai  deplină  dreptate  socială.  Trebue  să  dispară 
inegalităţile  externe  atât  de  isbitoare  în  repartizarea  bu¬ 
nurilor  între  indivizi  şi  familii.  Munca  va  trebui  aşezată 
în  drepturile  ei  şi  în  cinstea  ei  deplină,  ca  factor  deter¬ 
minant  esenţial  în  repartizarea  bunurilor  dintre  indivizi. 
O  ordine  de  dreptate  socială  impune  o  limitare  a  capita¬ 
lismului  şi  o  asanare  a  pauperismului.  In  locul  oricărei 
alte  ideologii  extremiste,  Biserica  vede  progresul  adevărat 
în  această  privinţă  numai  în  înfăptuirea  tot  mai  deplină  a 
unei  etici  sociale  creştine. 

* 

Cum  am  amintit,  Biserica  nu  are  dorinţa  să  formuleze 
propriu  zis  un  program  de  politică  creştină,  ci  ea  doreşte 

numai  ca  în.  fruntea  Statelor  să  ajungă  oameni  cu  inima 
încreştinată,  cari  să  se  călăuzească  după  voia  lui  Dumnezeu. 
Numai  o  familie  de  neamuri  reîncreştinate  şi  îndrumate  de 
conducători  creştini  poate  fi  o  garanţie  serioasă  că  lumea 
nu  va  recădea  peste  câtva  timp  din  nou  în  suferinţele  mă¬ 
celului  de  azi.  Fără  o  întoarcere  generală  la  Dumnezeu, 
fără  pocăinţă  din  partea  tuturor  popoarelor,  biruitoare  şi 
biruite,  nu  se  va  putea  instaura  o  ordine  mai  bună.  Toţi 
suntem  vinovaţi  de  acest  răsboiu.  El  este  plata  păcatului 
tuturora.  Toţi  trebue  să  ne  pocăim  şi  să  rugăm  pe  Dum¬ 
nezeu  să  ne  dea  un  cuget  nou,  curăţit  de  orgoliu  şi  um¬ 
plut  de  smerenie.  Numai  aşa  se  vor  retrage  toate  apele  în 
matca  lor  şi  va  putea  reîncepe  viaţa  normală  pe  pământ. 

Popoarele  trebue  să  înceapă  a  se  ruga  mai  mult  lui 
Dumnezeu.  Este  actul  principal  pe  care  trebue  să-l  săvâr¬ 
şească  pentru  ca  să  ajungă  a  se  împărtăşi  de  pace,  de  o 
pace  cu  adevărat  liniştitoare,  dreaptă,  bună  pentru  toţi  şi 
durabilă. 

Să  rugăm  pe  Dumnezeu  să  ne  ajute  să  putem  ieşi  la 
lumină  din  greutăţile  prezente,  cu  hotarele  Ţării  rotunjite, 
cu  dreptatea  noastră  şi  cu  libertatea  tuturor  fiilor  nea¬ 
mului  nostru. 

Cu  aceste  gânduri,  implorând  darul  şi  ajutorul  lui 
Dumnezeu  pentru  Ţara  şi  Neamul  nostru,  declar  sesiunea 
adunării  noastre  eparhiale  din  anul  1944  deschisă. 


IDEEA  DE  DUMNEZEU  IN  „CEASLOVUL" 
LUI  RAINER  MARIA  RILKE 

de 

Diacon  Dr.  NICOLAE  BALCA 

Profesor  Ia  Şcoala  normală  ie  băeţi  „A.  Şaguoa",  Sibiu 

Ţinem  să  mărturisim  chiar  dela  începutul  acestui  studiu 
că  a  scrie  despre  poezia  lui  Rilke  este  o  intreprindere 
nespus  de  grea,  din  motivul  că  nestematele  versuri  isvo- 
rîte  din  adâncurile  inimii  acestui  poet  de  geniu  pretind, 
pentru  a  putea  fi  înţelese,  ca  cititorul  că  cunoască  şi  să 
stăpânească  toate  tainele  limbii  germane.  Rilke  a  creiat  în 
poezia  germană  o  limbă  sugestivă  şi  un  ritm  cu  rezonanţe 
muzicale  ne  mai  întâlnite  până  la  el.  Este  vorba  la  Rilke 
de  un  grai  ţesut  din  imagini  şi  icoane  care  numai  cu  greu 
pot  fi  înţelese  de  cineva  care  este  obicinuit  să  gândescă 
obiectiv.  Imaginile  rilkeene  au  un  înţeles  simbolic,  în  sensul 
că  ele  caută  să  exprime  ceva  ce  direct  este  inexpri¬ 
mabil,  ceva  ce  n’are  nici  o  legătură  cu  conţinutul  lor 
obiectiv.  Şi  de  aici  greutatea  nespus  de  mare  de  a  lă¬ 
muri  versurile  acestui  înaripat  poet  liric.  Natural,  o  poe¬ 
zie  nu  poate  fi  lămurită  prin  noţiuni  şi  concepte  obiec¬ 
tive.  Dar  există  totuşi  posibilitatea  ca,  prin  anumite  pro¬ 
cedee,  pe  care  le  stăpâneşte  criticul  literar,  să  se  pătrundă 
la  sensul  pe  care-1  cuprind  imaginile  poetice.  La  Rilke, 
procedeele  acestea  nu  sunt  de  folos  decât  dacă  cineva 
trăeşte  nemijlocit  ceea  ce  spune  poetul.  Versuri  ca  ace¬ 
stea  sunt  de  neînţeles  pentru  cine  vrea  să  le  lămurească 
cu  ajutorul  unor  metode  obiective : 

Ich  habe  Hymne,  die  ich  schweige, 

Es  gibt  ein  Aufgerîchtetsein, 

Darin  ich  meine  Sinne  neige  : 

Du  siehst  mich  gross,  und  ich  bin  klein. 

Du  kannst  mich  dunkel  unterscheiden 
Von  jenen  Dingen,  welche  knieo. 

Sie  sind  wie  Herden,  und  sie  weiden, 

Ich  bin  der  Hirt  am  Hang  der  Heiden, 

Vor  welchen  sie  zu  Abend  ziehn. 

Dann  komm’  ich  hinter  ihnen  her 
Und  hore  dumpf  die  dunkeln  Briicken,, 

Und  in  dem  Rauch  von  ihren  Riicken,. 

Verhirgt  sich  meine  Wiederkehr,1 

Felul  în  care  Rilke  întrebuinţează  aici  cuvintele,  ne 
face  să  înţelegem  că  lumea  obiectivă  este  cufundată  în 
fiinţa  ei  proprie,  că  poetul  nu  mai  vorbeşte  despre  această 
lume,  cî  despre  un  altul  care  rămâne  veşnic  ascuns  îna¬ 
poia  acesteia,  întreaga  lui  artă  poetică  şi  întreaga  lui  miş¬ 
care  de  imagini  poetul  o  pune  în  slujba  unui  singur  scop  : 
într'un  joc  schimbător  de  văluri,  care  acopere  şi  desco¬ 
pere,  să  indice  drumul  spre  acela  faţă  de  care  totul  nia 
este  decât  văl  şi  părere.  Şi  rostul  graiului  rilkeean  tocmai 
acesta  este;  să  fie  vălul  şi  acoperemântul  acestui  temeiu 
de  neexprimat.  Tema  fundamentală  a  simfoniilor  versificate 
ale  lui  Rilke  este  aceea  pe  care  o  exprimă  toată  multi¬ 
plicitatea  lucrurilor  lumii,  atunci  când  acestea  prind  a 
vorbi  ;  este  Dumnezeu, 

Cuvântul  „Dumnezeu**  revine  pe  fiecare  pagină  a 
„Ceaslovului*1  lui  Rilke,  Versurile  acestuia  nu  vor  să  fie 
decât  o  rugăciune  spusă  în  taina  gândului.  El  vrea  să  fie 
hărăzit  să  fie  o  carte  din  care  un  suflet  năpădit  de  ză¬ 
dărniciile  acestei  lumi  şi-a  îndreptat  rugile-i  fierbinţi  spre 
Domnul,  spre  Dumnezeu. 

Când  Rilke  vorbeşte  însă  despre  Dumnezeu,  noi  nu 
ştim  încă  ce  înţelege  el  prin  acel  „altul**,  pe  care  înflo- 
ritele-i  imagini  caută  să  ni-1  descopere.  Cele  mai  multe 
din  poeziile  cuprinse  în  „Ceaslov**,  sunt  în  forma  lor  ru¬ 
găciuni  şi  deci  convorbiri  cu  Dumnezeu,  Dumnezeu  este 
„das  Du“  şi  acest  „Du"  s'ar  părea  că  exprimă  un  raport 
personal  între  Dumnezeu  şi  eul  poetului  —  un  „Ich"  - 
Du  -  Verhăltnis  —  aşa  dar  un  raport  de  comunitate 
între  Dumnezeu  şi  om.  Că  Rilke  are  în  vedere  într’a- 
devăr  un  asemenea  raport  sau  nu,  rămâne  să  vedem  din. 


1  R.  M.  Rilke,  Das  Stundenbucb,  p.  25v 

cele  ce  urmează.  Poetul  personifică  fiecare  raport  şi  mai 
ales  această  formă  de  agrăire  cu  „Du"  într’o  carte  care 
poartă  titlul  de  „Ceaslov".  Dar  întrebarea  este  dacă  acest 
fapt  este  numai  o  formă  poetică  literară,  sau  poeziile  „Stun- 
denbuch“-lui  sunt  într’adevăr  rugăciuni?  Din  simpla  formă 
în  care  sunt  scrise  aceste  poezii,  nu  se  poate  spune  nimic 
asupra  conţinutului  cuvântului  Dumnezeu,  pe  care  îl  în¬ 
tâlnim,  după  cum  am  spus,  aproape  pe  fiecare  pagină  a 
„Ceaslovului"  rilkeean. 

De  o  însemnătate  capitală  pentru  înţelegerea  ideii  de 
Dumnezeu  în  poezia  lui  Rilke  este  faptul  că  el  gândeşte 
raportul  dintre  Dumnezeu  şi  om  ca  o  determinare  reci¬ 
procă,  ca  o  coreîativitate  existenţială  a  acestora ;  ca  de 
exemplu : 

Tu  vecine  Dumnezeu,  de  eu  uneori 
Te  supăr,  în  nopţi  lungi,  cu  a  mea  batae, 
e  că-Ţi  aud  suflarea  rareori, 
şi  ştiu  că  Tu  eşti  singur  în  odae. 

Şi  când  îţi  trebue  ceva,  nu-i  nimeni, 
când  dibueşti  nu-Ţi  dă  nimenea  să  bei : 
ascult  mereu,  fă  un  mic  semn,  de  vrei. 

Sunt  lângă  Tine. 

Doar  un  perete  îngust  e  între  noi  doi ; 
întâmplător,  căci  iată  cum  ar  fi  < 
un  strigăt  doar  al  unuia  din  noi, 
şi  el  s’ar  prăbuşi, 
fără  de  sgomot,  mut. 

Şi  din  ale  Tale  imagini  zidul  e  făcut. 1 

Este  vorba  aici  de  o  corelaţie  între  Dumnezeu  şi  om,, 
pe  care  noi  o  mai  întâlnim  la  Angelus  Silesius,  la  Meister 
Eckhart,  la  Iakob  Bohme  —  marii  filosofi  mistici  germani 
—  cât  şi  la  filosofii  idealişti  germani.  Este  deajuns,  credem,, 
dacă  amintim  aici  ceea  ce  spun  Eckhart  şi  Silesius  în 
această  privinţă.  Aceştia  gândesc  raportul  dintre  fiinţa  lui 
Dumnezeu  şi  a  omului  într'un  chip  care  ar  putea  fi  ca¬ 
racterizat  prin  cuvântul  deificatio,  aşadar  o  îndumnezeire 
a  omului,  care  corespunde  unei  omenizări  a  tui  Dumnezeu. 


Reiner  Maria  Rilke,  Poe.ne  ;  traducere  de  Maria  Banuş,  Bucureşti. 

sau  a  unei  naşteri  a  lui  Dumnezeu  în  om.  Şi  trebue  să 
mărturisim  că  nu  toţi  misticii  aceştia  pot,  în  trăirea  lor 
mistică,  să  observe  limite  fixate  de  Biserica  creştină  în 
doctrina  ei  teistă  şi  de  aceea  ei  se  pierd  pe  drumul  iden¬ 
tificării  fiinţiale  cu  Dumnezeu,  făcându-se  astfel  vinovaţi 
de  credinţe  panteiste.  Aşa  de  exemplu  Meister  Eckhart  zice : 
„Mersul  nu  este  altceva  decât  o  întoarcere  dela  creaturi 
şi  o  unire  cu  divinitatea  necreată.  Şi,  în  acest  mers, 
această  divinitate  atrage  aşa  de  puternic  sufletul  în  sine 
încât  îl  nimiceşte  complect,  aşa  cum  soarele  nimiceşte  zo¬ 
rile  dimineţii"  (Unio  mistica).  Sau  în  alt  loc,  acelaşi  Eck¬ 
hart  zice:  „Ochiul  cu  care  mă  vede  Dumnezeu  este  ochiul 
cu  care  eu  îl  văd  pe  El,  ochiul  meu  şi  cu  ochiul  Lui 
sunt  una.  In  dreptate  eu  am  greutatea  în  Dumnezeu  şi 
Dumnezeu  în  mine.  Dacă  n’aş  fi  eu,  n’ar  fi  nici  Dum¬ 
nezeu  ;  dacă  n'ar  fi  Dumnezeu,  naşi  fi  nici  eu“.  Iar  An- 
gelus  Silesius  (f  1677)  continuă  această  idee  mistică,  când 
zice  :  „Eu  nu  sunt  în  afara  lui  Dumnezeu,  iar  Dumnezeu 
nu  este  în  afara  mea ;  eu  sunt  strălucirea  şi  lumina  Sa,  iar 
El  este  podoaba  mea.  Dumnezeu  este  focul  din  mine,  iar 
eu  sunt  strălucirea  Sa,  Nu  suntem  noi  una  ?  Eu  ştiu  că  fără 
mine  Dumnezeu  nu  poate  trăi.  Sunt  eu  distrus?  El  trebue 
să  dispară  ca  spirit". 1  Este  vorba  aici,  la  aceşti  doi  mari 
mistici  germani,  de  un  panteism  dinamic,  cu  reminiscenţe 
vagi  teiste.  Sub  călăuza  acestora  se  găseşte  şi  Rilke  când 
spune : 

Ce-ai  să  te  taci  Tu,  Doamne,  dacă  mor  ? 

Iţi  sunt  ulcior  (dacă  mă  sparg?) 

Şi  băutură-ţi  sunt  (dacă  mă  stric  ?) 

Sunt  meseria  şi  al  Tău  veşmânt, 

Cu  mine  înţelesul  Tău  dispare. 

(Ce  ai  să  te  faci,  Doamne,  mi-e  frică.)2 

Dar  corelativitatea  aceasta  nu  este  aceea  dintre  parte 
şi  întreg,  dintre  mărginit  şi  nemărginit,  0  asemenea  core- 
laiivitate  ar  fi  poziţia  panteismului.  Căci  caracteristica 
panteismului  este  aceea  că  el  identifică  fiinţa  lui  Dum- 


1  J.  M,  Verweyen,  Die  Philosophie  des  Mittelallers.  Leipzig  1926,  p,  209. 

2  Rilke,  o.  c,  p.  22. 

nezeu  cu  fiinţa  lumii.  Pentru  panteism  Dumnezeu  este  o 
existenţă  nemărginită,  care  se  revelează  în  fiecare  existenţă 
mărginită.  Rilke  nu  este  însă  panteist.  Şi  aceasta  din 
motivul  că  la  Rilke  descoperim  o  trăsătură  care  este 
străină  panteismului.  Pentru  Rilke,  Dumnezeu  nu  se  reve¬ 
lează  în  lumea  multiplicităţii  lucrurilor.  Dumnezeu  este, 
desigur,  şi  pentru  Rilke  în  lume,  dar  El  este  ascuns  în 
lume.  El  nu  se  află  în  sfera  luminată  a  lumii,  ci  El 
este  „dunkel  und  năchtiger  als  Nacht".  Şi  de  aceea  El  nu 
poate  fi  prins  de  nici  un  gând  şi  de  nici  o  imagine,  oricât 
de  meşteşugite  ar  fi  acestea.  El  nu  poate  fi  zugrăvit  decât 
în  simboluri  de  vis,  care  să  vestească  într’un  chip  mi¬ 
nunat  ceea  ce  ele  au  prins  din  întunerecui  de  neexprimat 
în  care  Acesta  este  ascuns  : 

Du  bist  die  Zukunft,  grosses  Morgenrot 
liber  den  Ebenen  der  Ewigkeit. 

Du  bist  der  Hahnschrei  nach  der  Nacht  der  Zeit, 

Der  Tau,  die  Morgenmette  und  die  Maid, 
der  Fremde  Mann,  die  Mutter  und  der  Tod. 

Du  bist  die  sich  verwandelnde  Gestalt, 

Die  immer  einsam  aus  dem  Schicksal  ragt, 

Die  umbejubelt  bleibt  und  unbeklagt 
und  unbeschrieben  wie  ein  Wilder  Wald. 

Du  bist  der  Dinge  letzter  Inbegriff 

Der  seines  Wesens  letztes  Wort  verschweigt 

Und  sich  dem  andern  immer  anders  zeigt : 

Dem  Schiff  als  Kiiste  und  dem  Land  als  Schiff. 1 

Din  aceste  versuri  se  vede  clar  că  pentru  Rilke  Dum¬ 
nezeu  nu  poate  fi  decât  datorită  eului  şi  lumii,  dar  El  nu 
este  de  fapt  în  eu  şi  în  lume  ;  ba  ceva  şi  mai  mult ;  eul 
şi  lumea  sunt  tocmai  ceea  ce  ascund  pe  Dumnezeu,  Sau, 
cu  alte  cuvinte,  s’ar  putea  spune  că  pentru  Rilke  Dum¬ 
nezeu  nu  este  prezent.  Insă  acest  „prezent"  are  la  Rilke 
trei  sensuri.  El  însemnează  că  sfera  lui  Dumnezeu  nu  este 
prezentul,  ci  viitorul ;  El  este  un  Dumnezeu  în  devenire, 
pe  care  Rilke  îl  numeşte  „adânc  în  devenire".  Toată  viaţa 
lumii  şi  a  sufletului,  veşnica  înnoire  a  acesteia  în  viaţă  Şi 


1  lbidem,  p.  65. 

dispariţia  ei  în  moarte,  nu  este  altceva  decât  procesul  de 
devenire  al  lui  Dumnezeu.  Lumea  prezentă  este,  aşadar, 
atât  negaţia  cât  şi  condiţia  lui  Dumnezeu.  Este  vorba  aici 
de  o  dialectică  mistică  pe  care  o  vom  regăsi  în  idealismul 
german  şi  care  la  Rilke  este  exprimată  aşa  de  clar  în  cele 
mai  cunoscute  versuri  ale  „Ceaslovului"  : 

Werklente  sind  wir  :  Knapper.,  Junger,  Meister, 
und  hauen  Dich,  Du  hohes  Mittelschiff.  j 

Dar  tocmai  aceste  versuri  nu  reprezintă,  după  pă¬ 
rerea  noastră,  gândurile  cele  mai  de  temeiu  ale  poetului. 
Teama  şi  grija  unui  muritor  de  soarta  veşnicului  Dumnezeu, 
cât  şi  ideea  unui  Dumnezeu  la  care  clădesc  mâinile  şi 
spiritele  oamenilor,  îşi  au  obârşia  la  Rilke  desigur  în  filo- 
sofia  marilor  mistici  amintiţi.  Dar  el  se  deosebeşte  mult 
de  aceştia,  apropiindu-se  de  filosof  ia  speculativă  a  idea¬ 
lismului  german.  Acesta  este  punctul  în  care  poetul  filo- 
sofează  pe  o  temă  comună  cu  filcsofia  speculativă  idea¬ 
listă.  2 

Deosebirea  dintre  ideea  rilkeeană  şi  idealismul  german 
este  aceea  că  mistica  versurilor  „Ceaslovului"  nu  este 
mistica  originară  din  care  răsare  idealismul,  ci  mistica  în 
care  sfârşeşte  speculaţia  idealistă  după  ce  s’a  istovit  cu 
totul.  La  temeiul  idealismului  se  află  ideea  activităţii  fap¬ 
tice  prin  care,  în  procesul  de  formare  a  lumii,  Dumnezeu 
se  formează  pe  sine  însuşi.  Şi  de  aceea  Dumnezeu,  despre 
care  vorbesc  filosofii  idealişti,  se  identifică  cu  devenirea 
lumii.  Aşadar,  după  aceşti  filosofi.  Dumnezeu  nu  este,  ci 
El  devine:  naşterea  şi  evoluţia  Lui  este  conţinutul  întregei 
deveniri  a  lumii.  Devenirea  lui  Dumnezeu  prin  procesul 
lumii  şi  al  spiritului  omenesc  este  o  idee  comună  tuturor 
filosofilor  idealişti. 3  De  aceea  Schiller  zice :  „Es  ist  in  Dir, 
Du  bringst  es  ewig  hervor".  Iar  Fichte  întăreşte  această 
idee,  zicând  :  „Toată  existenţa  este  Dumnezeu";  dar  „atâta 
timp  cât  omul  nizueşte  să  fie  ceva,  Dumnezeu  nu  vine 

'  ibidem,  p,  26. 

2  Aceasta  nu  Înseamnă  nicidecum  că  Rilke  ar  fi  citii  şi  cunoscut  sistemele 
filosofice  idealiste. 

3  Iar  semnul  cel  mai  vădit  că  omul  se  află  in  slujba  acestei  deveniri  a  lui 
Dumnezeu  este  creaţia  în  domeniul  culturii. 


REVISTA  TEOLOGICA 


237 


îa  el,  căci  nici  un  om  nu  poate  să  devină  Dumnezeu,  în¬ 
dată  ce  omul  se  distruge  pe  sine  total  şi  până  în  rădăcină, 
nu  mai  rămâne  decât  Dumnezeu  şi  El  este  totul  în  toate' ‘ 
(Bestimmung  des  Menschen).  Singura  realitate,  singura  exi¬ 
stenţă  este,  pentru  Fichte,  Dumnezeu,  care  se  revelează  în 
Eul  omenesc.  Tot  asemenea  şi  pentru  cel  mai  mare  filosof 
idealist,  pentru  Hegel,  lumea  nu  este  altceva  decât  Dumnezeu  ; 
aşa  dar  lumea  este  în  fiinţa  ei  divină,  dar  ea  nu  este  identică 
cu  Dumnezeu ;  ea  se  află  însă  în  aceasta,  ea  nu  este  opusă 
lui  Dumnezeu,  ci  ea  este  cuprinsă  şi  pătrunsă  de  acesta. 
Dumnezeu  este,  pentru  Hegel,  fiinţa  lumii,  iar  lumea  este 
apariţia  lui  Dumnezeu.  De  aceea  „fără  lume  Dumnezeu 
nu  este  Dumnezeu". 1  Pentru  Hegel,  lumea  este  Absolutul 
în  evoluţia  sa  şi  existenţa  lui  Dumnezeu  nu  este  decât 
ceva  care  se  manifestă  în  această  evoluţie.  Evoluţia  lumii 
este  în  ultima  analiză  propria  devenire  a  lui  Dumnezeu  prin 
spiritul  omului.  Ori  unde  priveşte  omul  nu  vede  decât  pe 
Dumnezeu.  Căci  între  Dumnezeu  şi  om  este  o  dinamică  a 
contrazicerii  care  duce  la  sinteză,  la  întoarcerea  lui  Dum¬ 
nezeu  în  sine  însuşi.  Şi  rezultatul  acestei  deveniri  este  că 
Dumnezeu  se  primeşte  pe  sine  însuşi  ca  om. 

Nu  este  locul  să  arătăm,  aici,  care  este  concepţia  lui 
Hegel  despre  Dumnezeu  —  aceasta  ar  însemna  să  expunem 
toată  filosofia  hegeliană  —  ci  numai  să  indicăm  aderenţele 
dintre  ideea  pe  care  o  exprimă  versurile  rilkeene  citate 
mai  sus  şi  concepţia  panenteistă  a  lui  Hegel.  Deşi  la  o 
cercetare  mai  atentă  am  ajunge  la  concluzia  că,  la  Rilke, 
ideea  unui  Dumnezeu  activ  şi  creator  în  lume  nu  mai  are 
nici  o  însemnătate  pentru  ideea  de  Dumnezeu. 

Viaţa  nu  mai  este  concepută  de  Rilke  ca  fiind  mişcată 
şi  formată  de  o  voinţă  ce  tinde  spre  un  scop  înalt,  ci  ea 
este  pur  şi  simplu  trăită  numai.  Desigur,  Dumnezeu  se  află 
în  viaţa  cea  mare  a  lumii,  dar  nu  în  activitatea  creatoare 
a  acesteia,  ci  în  trăirea  pasivă  a  vieţii.  Dumnezeu  nu  este 
puterea  creatoare  din  om,  ci  El  este  produsul  şi  zestrea 
trăită  a  vieţii.  Şi  de  aceea  Dumnezeu  nu  este  „Tatăl",  ci 
„Fiul";2  dar  trebue  lămurit  că  Dumnezeu  este  „Fiul"  numai 


1  Hegel,  Religionsphilosophie,  I,  p.  122. 

2  Vezi  Stundenbuch,  p.  52  şi  53. 

în  funcţiunea  pasivă  pură  a  fiului,  întrucât  aceasta  este 
„moştenire".1 

Sunt  tatăl:  totuşi  fiul  este  mai  mare, 

e  tot  ce  face  tatăl  şi  cel  care 

n’a  fost,  acesta  creşte-acum  într'ânsul ; 

El  e  viitorul  şi  e  repetarea, 
el  e  sânul,  el  e  marea. 

Eu  sunt  tatăl,  tu  eşti  fiul  meu  !2 

Dumnezeu  este  moştenirea  a  tot  ceea  ce  trăeşte  şi 
sensul  întreg'ei  vieţi  nu  este  altul  decât  de  a  se  preface 
în  moştenirea  lui  Dumnezeu,  aşadar  de  a-L  îmbogăţi  şi  în 
acest  chip  de  a-L  face  să  devină.  Imaginea  moştenitorului 
şi  înlăturarea  ideii  creştine  după  care  Dumnezeu  e  tatăl 
nostru  al  tuturor  şi  al  întregei  lumi,  ne  arată  clar  sensul 
nou  pe  care  Rilke  îl  dă  vechei  concepţii  mistice  despre 
Dumnezeu  în  devenire : 

Tu  moşteneşti  verdele 

Trecutelor  grădini  şi  tăcutul  albastru 

al  cerurilor  sparte. 

Din  miile  de  zile,  rouă, 

Şi  multe  veri  de  soare  spuse  nouă, 
cu  primăveri  cu  străluciri  şi  jale, 
ca  multele  scrisori  ale  unei  tinere  femei. 

Tu  moşteneşti  toamnele,  ce  ca  haine  diafane 
care  zac  poeţilor  în  amintire ; 
şi  toate  iernile,  cu  ţări  orfane, 
îţi  cad  la  piept  cu  dulce  alipire. 

Tu  moşteneşti  Veneţia,  Cazan  şi  Roma, 
al  Pisei  dom  ;  Florenţa  o  vei  avea, 

Troiţca  Lavra  şi-acea  mănăstire 
ce  sub  grădinile  din  Kiev,  o  încolăcire 
de  ganguri  ţese :  negre,  rupte  fire. 

Moscova  cu  clopote  ca'n  amintire, 
şi  sunet  va  fi  al  tău ;  viori,  cornuri  şi  glasuri, 
şi  orice  cântec  ce  adânc  a  răsunat 
la  tine  va  luci  ca  nestemată.3 

'  Ibidem  p.  54. 

2  Poeme,  traducere  de  Maria  Bănuţ. 

3  Das  Stundenbuch,  p.  55 ;  traducere  de  Maria  Bănuţ,  p.  53. 

Dumnezeu  nu  devine  decât  în  măsura  în  care  se  ve¬ 
ştejeşte  misterioasa  floare  a  lumii.  Căci  lumea  lucrurilor,, 
luată  în  sine,  n'are  nici  un  sens  decât  în  măsura  în  care 
ea  se  cufundă  în  Dumnezeu.  Dumnezeu  nu  este  prezent 
în  lume,  ci  El  devine,  desigur  nu  prin  afirmarea  lumii  şi 
a  întregei  existenţe  —  cum  credea  idealismul  german1  —  ci 
prin  negaţia  acesteia. 

Dar  afirmaţia  rilkeeană  că  Dumnezeu  nu  este  prezent 
mai  are  şi  o  altă  însemnare.  Ea  mai  însemnează  că  Dum¬ 
nezeu  nu  poate  fi  prezent  mai  ales  în  timpul  şi  spiritua¬ 
litatea  în  care  trăeşte  poetul.  Nici  odată  omul  n'a  fost  mar 
îndepărtat  de  Dumnezeu  şi  mai  ateu  ca  în  timpul  civili¬ 
zaţiei  şi  al  oraşelor  mari,  cari  „pierdute  sunt  şi  despletite'* 
şi  în  cari  nimic  nu  mai  este  veritabil,  ci  totul  este  min¬ 
ciună  şi  spoială.  Oraşele  mari  sunt  simbolul  unei  civilizaţii 
cufundată  într'un  total  nonsens.  Rilke  găseşte  expresii  şi 
imagini  nespus  de  tari  ca  să  condamne  o  lume  pierdută  şi 
depărtată  de  Dumnezeu,  care  a  ajuns  aşa  de  departe  încât 
să  înşele  pe  om  asupra  scopului  vieţii  şi  al  morţii.  Moartea, 
este  pentru  Rilke  sensul  cel  mai  adânc  al  vieţii,  pentru  că 
prin  moarte  viaţa  se  cufundă  în  Dumnezeu,  îmbogăţindu-L.. 
Dar  de  o  asemenea  moarte  nu  se  împărtăşeşte  decât  viaţa 
care  şi-a  împlinit  destinul  ei.  Prezentul  este  însă  tocmai 
negaţia  unei  asemenea  vieţi : 

Wir  haben  mit  der  Ewigkeit  gehurt, 
und  wenn  das  Kreissbet  da  ist,  so  gebaren 
unseres  Todes  tote  Fehlgeburt.2 

Fireşte,  critica  pe  care  Rilke  o  face  civilzaţiei  şi  cul¬ 
turii  contimporane  este  aspră  şi  justificată,  dar  ea  e  de¬ 
parte  încă  de  a  fi  un  îndemn  la  îndreptare.  Şi  acest  fapt 
ne  îndreptăţeşte  să  spunem  că  ideea  rilkeeană  despre  Dum¬ 
nezeu  n'are  nimic  comun  cu  ceea  ce  creştinismul  numeşte- 
Dumnezeu.  Critica  lui  Rilke  n'are  nimic  creştin  în  ea  şi 
de  aceea  lumea  aceasta  străină  de  Dumnezeu,  este  osândită 
pieiriî ;  ea  este  o  lume  în  agonia  pierzaniei.  Pentru  această 


1  Pentru  Hegel,  Dumnezeu  nu  este  la  începutul  procesului  dialectic  decât  o. 
posibilitate  care  nu  devine  realitate  decât  prin  procesul  istoric. 

*  Stundenbuch,  p,  84. 

lame  nu  mai  este  nici  o  salvare.  Sau,  dacă  totuşi  mai  este 
posibila  o  nădejde,  aceasta  nu  poate  fi  dăruită  decât  ace¬ 
luia  care  reuşeşte  ca  prin  existenţa  şi  viaţa  sa  să  depă¬ 
şească  minciuna  adâncă  a  acestei  lumi  a  părerii.  Şi  acest 
lucru  este  posibil  numai  prin  sărăcie;  prin  sărăcia  spiri¬ 
tuală,  benevolă,  care  este  pentru  Rilke  „ein  grosser  Glanz 
aus  Innen"  şi  care  este  în  acelaş  timp  cea  mai  mare  bogăţie 
ce  se  poate  închipui.  Este  vorba  aici  de  nădejdea  într'un 
supraom  nietzscheian,  transformat  într'un  ideal  franciscan. 
Simbolul  sărăciei  rilkeene  este  Francisc  din  Assisi,  pe  care 
ultimul  vers  al  „Ceaslovului"  îl  numeşte  „Der  Armut  gros¬ 
ser  Abendstern“. 

Al  treilea  sens  al  afirmaţiei  rilkeene  că  Dumnezeu  nu 
•este  prezent  este  acela  că  Dumnezeu  nu  poate  să  fie  nici 
•odată  o  posesiune  prezentă  a  omului.  Faţă  de  om,  Dum¬ 
nezeu  se  găseşte  mereu  pe  fugă; 

Şi  acela  care  Te  iubeşte  şi  faţa  Ta 
o  recunoaşte  în  întunerec,  când  el  ca  o  lumină 
în  răsuflarea  Ta  se  clatină  — •  nu  Te  posedă. 

Şi  dacă  vr’unul  Te  cuprinde  în  noapte, 
aşa  că  Tu  să  vii  la  rugăciunea  sa. 

Tu  eşti  oaspele,  —  ce  iarăşi  mai  departe  mergi. 

Cine  te  poate  opri,  Doamne,  că  Tu  eşti  al  Tău, 
de  mâna  nici  unui  om  Tu  nu  eşti  distrus, 
aşa  cum  vinul,  ce  nu  e  copt  îndeajuns 
şi  tot  mai  dulce  devine,  îşi  aparţine  sie-şi.1 

Şî,  deşi  Rilke  îl  numeşte  pe  Dumnezeu  cu  pronumele 
„tu“,  totuşi  cu  acest  Dumnezeu  omul  nu  poate  trăi  în  co¬ 
munitate  şi  nici  să  fundamenteze  prin  El  o  comunitate  cu 
semenii  săi.  Ba  ceva  şi  mai  mult:  acest  Dumnezeu  nu  nu¬ 
mai  că  nu  strânge  pe  oameni  într'o  comunitate,  ci  El  ii 
face  pe  cei  singuri  şi  mai  singuri,  Rilke  se  apropie  aici  de 
marele  filosof  al  Nordului,  de  Kierkegaard,  care  falsificând 
sensul  originar  al  creştinismului,  a  încercat  să  arate  că  ca¬ 
tegoria  insului  este  o  categorie  fundamentală  a  creştinis¬ 
mului.  Rilke  merge  însă  şi  mai  departe  decât  Kierkegaard 
:şi  accentuează  că  deşi  acela  care  este  atins  de  Dumnezeu 


Stundenbuch,  p.  76. 

se  simte  faţă  de  semenii  săi  „so  seltsam  nah“  ca  „Bluts- 
verwandten totuşi  el  simte  în  acelaşi  timp  că  destinul  său 
este  să  rămână  veşnic  singur.  Nici  chiar  rugăciunea  în 
comun  nu  este  pe  placul  acestui  Dumnezeu: 

Nu  există  rugăciune  care  să  împingă 
pe  oameni  laolaltă;  Tu  nu  eşti  în  adunare 
şi  cine  te-a  simţit  şi  de  tine  s’a  bucurat 
va  fi  ca  insul  pe  acest  pământ.1 

Cu  aceasta  credem  că  am  reuşit  să  arătăm  —  desigur 
foarte  sumar  —  care  sunt  trăsăturile  fundamentale  ale  ace¬ 
luia  pe  care  Rilke  îl  numeşte  Dumnezeu.  Dumnezeu,  lumea 
şi  Eul  omenesc  se  află  într'o  legătură  existenţială,  ceea  ce 
însemnează  că  imul  nu  există  decât  prin  existenţa  celuilalt. 
Dar  Dumnezeu  nu  se  află  în  lume  şi  nici  în  om,  ci  El 
este  în  devenire;  El  este  o  moştenire  a  lumii  în  nimicire, 
El  este  temeiul  întunecat  în  care  se  cufundă  şi  dispare 
tot  ce  a  fost  trăit.  Viaţa  care  nu  poartă  în  sine,  ca  scop, 
această  moarte  ca  o  moştenire  a  Iui  Dumnezeu,  e  curat 
nonsens.  Un  alt  raport  cu  Dumnezeu  nici  nu  poate  fi 
gândit.  El  este  Unicul  despre  care  ne  vorbeşte  întregul 
„Ceaslov** :  El  este  viaţa.  Şi  a  trăi  însemnează  a  simţi 
adâncul  şi  aşa  de  întunecatul  şuvoiu  care  poartă  toată  viaţa, 
să  presimţi  fericirea  de  a  dispărea  în  acest  temeiu  adânc. 
Fiinţa  vieţii  este  moartea,  iar  moartea  este  devenirea  lui 
Dumnezeu;  Dumnezeu  este  temeiul  vieţii,  un  temeiu  care 
devine  tot  mai  bogat  pe  măsură  ce  vieţile  inşilor  singu¬ 
lari  se  topesc  Într’ânsuî: 

E  o  minune  mare  în  lume : 

Eu  simt ;  toată  viaţa  e  trăită. 

Cine  trăieşte?  Sunt  lucrurile  care 
ca  o  melodie  necântată, 
ce  ceara  ca  într’o  harfă  stau? 

Sunt  vânturile  care  dinspre  ape  bat, 
sunt  ramurile  care  tşi  fac  semne, 
sunt  florile  care  ţes  arome, 
sunt  oare  acestea  lungile  alee  ? 


1  Stund«nbuch,  p.  68. 

Sunt  oare  acestea  vietăţile  ce  merg  ? 

Sunt  paserile  care  străine  se  înalţă? 

Cine  trăieşte?  Tu  trăieşti,  Doamne,  —  viaţa? 

Iar  într’o  scrisoare  către  Muzot,  Rilke  zice :  „Afirmarea 
vieţii  şi  a  morţii  este  unul  şi  acelaş  lucru ;  una  fără  ceală- 
laltă  ar  fi,  după  experienţa  noastră,  o  ţărcuire  a  Nemăr¬ 
ginitului,  Moartea  este’  partea  neluminată  a  vieţii,  de  aceea 
noi  trebue  să  încercăm  să  producem  cea  mai  mare  con¬ 
ştiinţă  a  existenţii  noastre,  care  este  acasă  în  amândouă 
neţărcuitele  imperii  şi  care  se  hrăneşte  neistovit  din  acestea. 
Adevărata  formă  a  vieţii  se  întinde  în  amândouă  dome¬ 
niile  ;  sângele  celei  mai  mari  mişcări  circulare  se  mişcă 
prin  amândouă;  nu  există  nici  dincoace  şi  nici  dincolo,  ci 
marea  unitate1'. 

Prin  conceperea  unei  morţi  ce  îmbogăţeşte  viaţa,  Rilke 
caută  să  depăşească  frica  în  faţa  morţii.  Şi  de  aceea  poetul 
face  teoria  că  omul  trebue  să  înveţe  să  ţ  reţuiască  ro¬ 
stul  suferinţii  şi  al  durerii,  pentrucă  acestea  îi  dau  posibi¬ 
litatea  să  se  unească  cu  marea  unitate  a  vieţii:  cu  Dum¬ 
nezeu,  Cu  cât  e  mai  puternic  şuvoiul  vieţii,  cu  atâta  omul 
ajunge  prin  suferinţă  mai  adânc  şi  mai  repede  la  temeiul 
întunecat  al  lumii,  Rilke  este  din  ce  în  ce  mai  convins  că 
realitatea  morţii  este  în  legătură  intimă  cu  viaţa,  că  mcartea 
şi  viaţa  constitue  existenţa.  Din  acest  motiv  Rilke  crede 
că  el  poate  să  afirme  că  nici  îngerii  n'ar  şti  dacă  ei  se 
află  printre  vii  sau  morţi.  „Veşnicul  şuvoiu  duce  cu  sine 
toate  vârstele  prin  amândouă  imperiile  şi  le  face  să  fie  la 
unison11,  zice  acesta.  Dincolo  şi  dincoace  sunt  privite  de 
Rilke  ca  fiind  părţi  ale  aceleiaşi  unităţi  veşnice  şi  nu  ca 
nişte  contraziceri,  fiindcă  veacul  de  aici  este  legat  şi  udat 
prin  moarte  de  apele  veşniciei.  Numai  dintr'o  asemenea  cre¬ 
dinţă  putea  răsări  preamărirea  unicităţii  noastre  terestre, 
pe  care  Rilke  o  cântă  la  începutul  „Elegiei  a  Noua" : 

Numai  odată, 

fiecare,  numai  odată.  0  singură  dată  şi  nimic  mai  mult. 

Şi  noi  numai  odată.  Niciodată.  Insă  acest  a  fi  fost  odată,  deşi 

numai  odată,  a  fi  fost  pe  pământ,  se  pare  că  nu  mai  poate  fi 

niciodată. 

Credinţa  Iui  Rilke  despre  realitatea  adâncă  a  lumii, 
care  cuprinde  atât  viaţa  cât  şi  moartea,  este  exprimată  în 
opera  sa  nespus  de  clar-  El  se  foloseşte  în  „Ceaslov"  de 
cuvântul  „Dumnezeu"  pentru  a  indica  această  realitate 
adâncă.  Rilke  vede  în  fiecare  lucru,  oricât  de  mic  ar  fi 
acesta,  pe  Dumnezeu.  E  adevărat  că  viziunea  aceasta  pan- 
teistă  dispare  în  poeziile  ulterioare  ale  lui  Rilke,  pentru  a 
fi  înlocuită  cu  o  concepţie  panenteistă.  Se  pare  că  poetul  a 
găsit,  după  cum  arătam  şi  mai  sus,  imaginea  unui  Dum¬ 
nezeu  vecin  cu  omul  prea  uşoară  de  sens  şi  de  aceea  el  ac¬ 
centuează  că  tot  ceea  ce  caută  omul  să  găsească  prin  cu¬ 
vântul  Dumnezeu,  indică  spre  acea  ultimă  realitate; 

Dean  nur  dem  Einsamsten  wird  offenbart, 
und  vielen  Einsamen  der  gleichen  Art 
Wird  mehr  gegeben  als  dem  schmalen  Einen, 

Denn  jedem  wird  ein  anderer  Gott  erscheinen, 
bis  sie  erkennen,  nah  am  Weinen, 
dass  durch  ihr  meilenweites  Meinen, 
verschieden  nur  in  hundert  Seinen 
ein  Gott  wie  eine  Welle  geht. 

Din  acest  motiv  Rilke  deduce  că  tot  ceea  ce  face 
omul  însemnează  în  ultima  analiză  o  mişcare  în  spre  Dum¬ 
nezeu,  Şi  acest  lucru  îl  determină  pe  poet  să  nu  accepte 
rugăciunea  care  pretinde  că  se  îndreaptă  spre  Dumnezeu, 
fiindcă,  după  Rilke,  fie  că  ne  rugăm  în  formă  de  rugă  ori¬ 
ginară  sau  în  plăsmuiri  artistice,  sau  dacă  ne  săvârşim 
lucrul  nostru  cotidian,  toate  acestea  însemnează  o  mişcare 
în  spre  Dumnezeu  sau  în  spre  realitatea  ultimă: 

Es  slnd  Im  Grunde  nur  Gebete, 

So  sind  dle  Hăndc  uns  geweiht, 
dass  sie  nlchts  schufcn,  was  nicht  flehte, 
ob  einer  walte  oder  măhte, 
schon  aus  dem  Ringen  der  GerMte 
entfaltete  stch  Frommigkeit. 

De  aceea  întrebarea  de  adâncuri  pe  care  şi-o  pune 
poetul : 

eu  simt  s  toată  viaţa  e  trăită  •  .  ,  . 

Cine  trăeşte?  Tu  trăeşti  Doamne,  —  viaţa? 

2*. 

Pentru  ca  apoi  în  „Elegia  a  Patra",  să  răspundă  clar  că : 

Alles 

ist  nicht  es  selbst. 

Cu  aceasta  Rilke  devine  profetul  adâncei  cântări  a 
vieţii-  In  versurile  pline  de  focul  tinereţii  ale  „Ceaslovului" 
său,  Rilke  e  sigur  că  puterea  veşnic  creatoare  şi  purtă¬ 
toare  a  ordinei  divine  a  lumii  nu  poate  fi  siluită  nici  de 
voinţă,  nici  de  cunoaştere  şi  nici  de  osârdiile  intuiţiei,  ci 
numai  de  dăruirile  inimii  noastre  adâncului  şuvoiu  al  vi¬ 
eţii-  Rilke  crede  că  Dumnezeu  nu  poate  fi  căutat  intenţi¬ 
onat  într'un  anumit  loc.  El  nu  poate  fi  prins  în  nici  o  ima¬ 
gine  şi  nici  înduplecat  prin  rugăciune.  Dumnezeu  nu  poate 
fi  înţeles,  zice  Rilke,  decât  din  viaţa  trăită  din  plin  şi 
numai  în  măsura  în  care  căldura  dăruirii  vieţii  încălzeşte 
inima  noastră: 

Alle,  welche  dich  suchen,  versuchen  dich. 

Und  die,  so  dich  finden,  blnden  dich 
am  Bild  und  Gebărde. 

Ich  aber  will  dich  begreifen, 
wic  dich  die  Erde  begreift ; 
mit  meinem  Reifen 
relft 

dein  Reich. 

Ich  wil  von  dir  keine  Eiteikeit, 
die  dich  beweist. 

Ich  weiss,  dass  die  Zeit 
anders  heisst 
als  du. 

Tu  mir  kein  Wunder  zulieb. 

Gib  deinen  Gesetzen  recht, 
die  von  Geschlecht  zu  Geschlecht 
sichtbarer  sind. 

Rilke  este  im  profet  ce  învaţă  despre  o  supremă  bu¬ 
curie  a  existenţii,  care  ar  consta  într'o  totală  cufundare  în 
ritmica  vieţii  universale.  De  aceea  Rilke  vorbeşte  despre 
o  durată  în  nemărginire,  în  sensul  că  ceea  ce  ne  asigură  ne 
şi  cuprinde,  că  ceea  ce  distruge  fără  rost  Eul  nostru 
asigură  în  acelaş  timp  vieţii  noastre  o  durată  în  veşnicie- 

Este  vorba  aici,  desigur,  despre  o  durată  în  totalitatea 
vieţii  sau  în  întregul  acesteia,  care  n'are  nimic  comun  cu  ceea 
ce  creştinismul  numeşte  „viaţă  viitoare11  sau  „viaţa  veşnică11. 
Rilke  şi  accentuează  mereu  acest  lucru  când  zice:  „Dacă 
ce  face  greşala  de  a  se  amesteca  în  „Elegii"  sau  „Sonete" 
concepte  catolice  despre  dincolo  şi  veşnicie,  atunci  se  fal¬ 
sifică  sensul  acestora". 

A  simţi,  pe  marginea  dispariţiei  existenţei  noastre,  în¬ 
tunecata  unitate  a  acestei  vieţi,  este  tot  ceea  ce  mai  are 
o  valoare  pentru  om.  Şi,  de  aceea,  orice  năzuinţă  în  mar¬ 
ginile  existenţei  noastre  singulare  îi  apare  lui  Rilke  ca  fiind 
o  eroare  profundă,  Luate  în  sine,  lucrurile  n'au  nici  un 
sens;  abia  linştita  lor  dispariţie  în  adâncul  şuvoiu  al  vieţii 
însemnează  o  indicaţie  spre  Acela  care  este  totul. 

Nu  este  greu  să  înţelegem  că  aici  este  vorba  de  un 
poet  care  cântă  în  imagini  nespus  de  vii  şi  într’un  ritm 
de  neîntrecut  agonia  unei  epoci  ce  credea  aşa  de  mult  în 
puterea  creatoare  a  spiritului  omenesc.  Un  poet  mare  pre¬ 
simte  sfârşitul  culturii  moderne,  ce-şi  are  obârşia  în  epoca 
iluminismului,  a  pozitivismului  şi  a  raţionalismului. 

De  mare  importanţă  mai  este  şi  faptul,  pe  care  trebue 
să-l  amintim  şi  aici,  că  ceea  ce  Rilke  numeşte  în  armoni¬ 
oasele  şi  aşa  de  ademenitoarele  lui  versuri  Dumnezeu,  este 
aproape  identic  cu  divinitatea  despre  care  vorbesc,  în  mi¬ 
sticismul  lor  înaripat,  filosofii  idealişti  germani.1  Este  agi¬ 
taţia  întunecată  şi  fără  formă  a  temeiului  vieţii,  care  înso¬ 
ţeşte,  din  adâncuri  de  nebănuit,  existenţa  Eului  omenesc 
şi  care  nu  poate  fi  prinsă  de  nici  o  gândire,  fiindcă  unde 
începe  sfera  întunecată  a  acestei  agitaţii,  acolo  dispare  orice 
existenţă  a  vreunui  Eu  mărginit.  Este  aici  un  motiv  fun¬ 
damental  al  idealismului  mistic  german,  pe  care  Rilke  îl 
exprimă  aşa  de  poetic: 

Dubist  so  gross,  dass  ich  schon  nlcht  mehr  bin, 

Wenn  ich  mich  nur  in  Deiner  Nâhe  stelle. 


Vezi  P.  Naforp,  Die  Religion  înnerhalb  der  Grenzen  der  Humanitit, 

Du  bîst  so  dunkel ;  meine  klelne  Helle, 
an  Deinen  Saum  hat  keinen  Sinn.1 

Dacă  măsurăm  însă  ceea  ce  spune  Rilke  că  este  Dum¬ 
nezeu  cu  ceea  ce  ne  învaţă  Biserica  creştină  despre  acesta, 
atunci  ne  vom  convinge  că  mistica  rilkeeană  trebue  să  fie 
considerată,  din  punct  de  vedere  creştin,  ca  o  eroare, 
fiindcă  obârşia  acestei  mistici  este  o  interpretare  falsă  şi  o 
absolutizare  a  ceea  ce  noi  numim  „sentimentul  existenţei“, 
aşa  dar  al  sentimentului  înrudirii  şi  al  legăturii  noastre  ori¬ 
ginare  cu  toată  existenţa-  Rilke  afirmă  cu  toată  pasiunea 
şi  în  măestrite  versuri  unitatea  existenţială  a  lui  cu  temeiul 
metafizic  al  tuturor  fiinţelor  din  univers.  Şi  el  merge  atât 
de  departe  cu  această  afirmare  încât  numeşte  această  uni¬ 
tate  viabilă  originară  a  lumii  şi  a  vieţii  „Dumnezeu*'-  De 
aceea  este  firesc  ca  el  să  reprezinte  credinţa  că  Dumnezeu 
nu  este  o  persoană,  că  nu  este  posibilă  o  comunitate  cu 
acest  Dumnezeu  ca  temeiu  insondabil  al  vieţii,  că  El  nu 
este  prezent  şi  că  de  aceea  —  cu  tot  „Ceaslovul”  său  — 
o  comunicare  directă  prin  rugăciune  cu  Dumnezeu  este  un 
nonsens,  pentrucă  El  este  ,,sich  verwandelte  Gestalt”,  aşa  dar 
o  mărime  impersonală  ca  un  torent  de  viaţă  imanentă 
lumii  şi  la  a  cărui  devenire  contribue  toate  lucrurile  când 
acestea  dispar  prin  poarta  morţii  în  acest  „Werdende  Tiefe”. 
Acest  lucru  şi  vrea  să-l  exprime  Rilke  atunci  când  accen¬ 
tuează  mereu  că  Dumnezeu  nu  este  în  lumina  unde  linii  şi 
planuri  se  întretae,  pentru  a  mărgini  o  existenţă  indivi¬ 
duală,  ci  că  El  este  întunecat  şi  „nâchtiger  als  Nacht“. 
Iar  un  Dumnezeu  a  cărui  împărăţie  este  veşnicul  întunerec 
nu  poate  fi  învăluit  decât  într’o  tăcere  adâncă ;  El  este  un 
Dumnezeu  lipsit  de  lumina  atotgrăitoare  a  Cuvântului. 

Cu  toată  atmosfera  aşa  de  mistică  a  „Ceaslovului”,  me¬ 
tafizica  rilkeeană  este  hotărît  anticreştină.  Ri'ke  însuşi 
accentuează  acest  lucru  atunci  când  exclude  posibilitatea 


1  Rilke,  Stundenbuch,  p.  17  : 

Tu  eşti  aşa  de  mare,  că  eu  nu  mai  exist, 
în  clipa  în  care  eu  sunt  în  apropierea  Ta, 
Tu  eşti  aşa  de  întunecat,  mica  mea  lumină 
la  marginea  Ta  nu  mai  are  nici  un  sens. 

unei  descoperiri  personale  a  lui  Dumnezeu  prin  Hristos, 
zicând:  „Cine  este  acest  Hristos  care  se  amestecă  în  toate, 
care  n’a  ştiut  nimic  despre  noi,  despre  lucrul  nostru,  nimic 
despre  tragicul  nostru  şi  despre  bucuria  noastră  şi  care, 
totuşi,  aşa  se  pare,  pretinde  mereu  să  fie  cel  dintâi  în 
viaţa  noastră".  Kassner,  prietenul  nedespărţit  al  lui  Rilke, 
arată  amănunţit,  în  minunata  sa  carte  „Buch  der  Erinne- 
rung",  că  Rilke  nega  hotărît  un  mijlocitor  între  om  şi 
Dumnezeu  —  fiindcă,  zicea  el,  destinul  omului  zace  în  a 
găsi  singur  legătura  cu  Dumnezeu. 

Mistica  panenteistă  rilkeeană  este  fundamentată  exclusiv 
pe  existenţa  naturală  -  spirituală  a  omului,  în  timp  ce 
mistica  creştină  îşi  are  obârşia  în  revelaţia  personală  a  lui 
Dumnezeu  în  lume.  Creştinul  ştie  despre  Dumnezeu  nu  atât 
prin  mijloacele  aşa  de  neînsemnate  ale  raţiunii  sale,  cât 
mai  ales  prin  mijlocirea  Logosului  divin,  întrupat  înlăuntrul 
acestui  veac.  In  mistica  panenteistă  a  lui  Rilke  omul  se  gă¬ 
seşte  într’o  strânsă  şi  intimă  unitate  cu  temeiul  originar  al 
existenţei  sale,  prin  aceea  că  el  se  află  într'o  legătură  ori¬ 
ginară  cu  existenţa  lumii  prezente.  Din  acest  motiv,  sfera 
acestei  mistici  este  „Neobiectivul". 

De  sigur  că  şi  în  mistica  creştină  este  exprimat  dorul 
după  o  depăşire  a  acestei  lumi,  care  este  şi  pentru  marii 
mistici  creştini  o  existenţă  neadevărată,  şi  după  o  comu¬ 
nicare  cu  Dumnezeu.  Dar  în  creştinism,  această  biruire 
a  lumii  se  face  prin  asceză  şi  cu  ajutorul  harului  divin. 
Fără  momentul  ascetic,  aşa  dar  fără  depăşirea  naturii  jos¬ 
nice  în  numele  unei  naturi  divine,  viaţa  mistică  creştină 
nici  nu  poate  fi  gândită,  Iar  acea  „unio  mistica"  despre 
care  marii  mistici  creştini  vorbesc  cu  atâta  dogoritoare 
căldură  a  credinţii,  nu  este  o  identitate  fiinţială  a  omului 
cu  Dumnezeu,  ci  o  stare  de  iluminare  lăuntrică,  în  care 
creştinul  are  intuiţia  nemijlocită  a  vieţii  în  Dumnezeu.  Este 
vorba  de  o  stare  „extatică"  în  care  misticul  se  află  în  faţa 
lui  Dumnezeu,  dar  fără  să  se  cufunde  sau  să  dispară  în 
fiinţa  Acestuia,  Fiinţa  misticului  şi  cu  fiinţa  lui  Dumnezeu, 
creatura  şi  cu  Creatorul,  rămân  în  fiinţa  lor  radical  deo¬ 
sebiţi.  Consideraţiile  în  legătură  cu  sensul  adevărat  al  mis¬ 
ticei  creştine  ne-ar  duce  prea  departe  de  problema  pe 


248 


REVISTA  TEOLOGICĂ 


care  o  urmărim  noi  aici.  De  aceea  ne  mulţumim  să  arătăm 
numai  că  deosebirea  cardinală  dintre  mistica  creştină  şi 
şi  cea  panenteistă  rilkeeană  este  aceea  că  dogmatica  cre¬ 
ştină  vorbeşte  despre  o  comuniune  în  sfinţenie,  în  iubire, 
a  omului  cu  Dumnezeu  şi  nu  despre  o  unire  sau  identitate 
ontologică  a  acestora.  Gândul  cardinal  al  acestei  dogmatici 
este  acela  că  Dumnezeu  este  o  persoană.  Şi  de  aceea  în¬ 
treaga  credinţă  şi  morală  creştină  se  fundamentează  pe 
descoperirea  personală  a  lui  Dumnezeu  în  Iisus  Hristos, 
aşa  dar  pe  adevărul  că  din  transcendenţa  Lui  absolută. 
Dumnezeu  s’a  coborît  înlăuntrul  acestui  veac,  devenind  om, 
persoană  adevărată  omenească,  pentru  a  vorbi  omului 
despre  menirea  vieţii  lui.  Şi,  din  acest  punct  de  vedere,, 
toate  fiîosofiile  şi  doctrinele  mistice  cari  vorbesc  despre  un 
Dumnezeu-Idee,  temeiu  imanent  al  existenţei,  al  lumii  şi  ai 
vieţii,  sau  despre  un  Dumnezeu  ca  principiu  absolut,  aşadar 
neobiectiv  şi  nedeterminat,  sunt  false.  Căci  creştinismul  nu 
este  nici  panteism,  nici  dualism  şi  nici  monoteism,  ci  re¬ 
ligia  unui  Dumnezeu  persoană  şi  încă  a  unui  Dumnezeu 
în  trei  ipostase. 


CREŞTINISMUL  PRIMAR  Şl  PRINCIPIUL 
AUTORITĂŢII  IN  STAT 

de 

Preot  VASJLE  COMAN 

Paroh  ort.  rom.,  Braşov 

Creştinismul  a  adus  în  lume  o  nouă  concepţie  de  viaţă. 
Iisus  Hristos  a  întemeiat  o  împărăţie  nouă  şi  universală 
fără  a  le  nimici  pe  cele  existente,  ci  chemându-le  la  viaţă 
nouă,  viaţă  după  legile  neschimbătoare  şi  veşnice  ale  îm¬ 
părăţiei  întemeiată  de  EI. 

Intre  împărăţia  întemeiată  de  Hristos  şi  între  împără¬ 
ţiile  pământului,  de  atunci  şi  de  totdeauna,  între  căpe¬ 
teniile  uneia  şi  căpeteniile  celorlalte  s’au  născut,  cum  e 
şi  firesc,  raporturi  care  n'au  fost  totdeauna  uniforme. 

Merită,  însă,  să  menţionăm  dela  început  faptul  că  îm¬ 
părăţia  creştină  n'a  avut  un  caracter  exclusivist,  aşa  cum 
avea,  spre  exemplu,  iudaismul  şi  cum  aştepta  el  pe  Mesia. 
Iisus  a  respins  în  repetate  rânduri  îndemnurile  şi  aştep¬ 
tările  celor  ce  erau  cu  El,  de  a-şi  asuma  rolul  unui  desrobitor 
politic  al  iudeilor  de  sub  jugul  stăpânirii  romane, 

„împărăţia  mea  nu  este  din  lumea  aceasta*1 2,1  a  spus  El  în 
faţa  lui  Pilat.  Iisus  a  întemeiat  o  împărăţie  altfel  de  cum 
simt  cele  pământeşti.  Idealul  acestei  împărăţii  nu  este  un 
ideal  politic,  unul  pământesc  şi  vremelnic;  iar  legea  ei 
supremă  este  iubirea.  „Forţa  împărăţiei  lui  Dumnezeu  e 
harui".3 

împărăţia  lui  Hristos  se  întemeiază  în  această  lume,, 
dar  se  prelungeşte  şi  dincolo,  unde  împărăţiile  celelalte 
nu  mai  sunt.  Scopul  ei  este  fericirea  tuturor  oamenilor  ce 
alcătuiesc  împărăţiile  lumii :  stăpâni  şi  stăpâniţi,  autorităţi 
şx  supuşi,  indiferent  de  funcţia  şi  numirea  ce  o  poartă  ei. 


1  Ioan  18,  36. 

2  D',  Stiniloâf,  „Cele  două  împărăţii",  in  „Gândirea"  anul  XVI,  1937  Nr.  1,  p.  29,. 

Prin  întemeierea  împărăţiei  creştine  pe  pământ  se 
naşte  In  mod  firesc  întrebarea:  Mai  sunt  Statul  şi  autori¬ 
tatea  dela  Dumnezeu,  sau  nu? 

In  ce  raport  stau  întreolaltă  împărăţia  lui  Hristos  şi 
împărăţiile  lumii?  Nu  cumva  apariţia  creştinismului  a  des¬ 
fiinţat  si  înlocuit  împărăţiile  temporale?  Sau,  ca  să  fo¬ 
losim  titlul  atât  de  sugestiv  al  lui  Kittel : 1 2 3  „Cum  stau  faţă  în 
faţa  Iisus  şi  împăratul'*  ? 

Răspuns  la  aceste  întrebări  ne  dă  însuşi  Mântuitorul, 
Evangheliştii  sinoptici  redau,  toţi  trei,  scena  în  care  fa¬ 
riseii  au  încercat  să  prindă  în  cuvânt  pe  Iisus.  „Şi  au 
trimis  la  el  pe  ucenicii  lor  împreună  cu  Irodianii,  zicând : 
Invăţătorule,  ştim  că  eşti  omul  adevărului  şi  întru  adevăr 
înveţi  calea  lui  Dumnezeu  şi  nu-ţi  pasă  de  nimenea,  pentru  că 
nu  te  uiţi  la  faţa  oamenilor.  Spune-ne  deci  nouă,  cum  ţi  se 
pare  ţie  ?  Se  cade  să  dăm  dajdie  Cezarului,  sau  nu  ?  Ci 
Iisus,  cunoscând  viclenia  lor,  le-a  răspuns:  Ce  mă  ispitiţi, 
făţarnicilor?  Arătaţi-mi  banul  de  dajdie.  Ei  îi  aduseră  un 
dinar,  Iisus  le  zise :  Al  cui  e  chipul  acesta  şi  scriptura  de 
deasupra  ?  Răspund  ei :  Ale  Cezarului,  Atunci  rosteşte 
către  ei:  Daţi,  deci,  Cezarului  cele  ce  sunt  ale  Cezarului 
şi  lui  Dumnezeu  cele  ce  sunt  ale  lui  Dumnezeu".* 

Acest  citat  s’a  bucurat  de  o  foarte  largă  şi  uneori 
contradictorie  interpretare.’ 

In  el  se  cuprinde  sinteza  concepţiei  şi  atitudinii  pe 
care  Hristos  le-a  indicat  Bisericii  faţă  de  autoritatea  Statului, 
Intenţia  primă  a  fariseilor  era  să  prindă  pe  Iisus  în 
cuvânt.  De  aceea  căutau  în  tot  chipul  să-i  afle  vreo  vină. 
Cum  până  acum  nu  găsiseră  nici  o  vină  în  viaţa  Lui,  se 
hotărîră  să-L  pună  în  conflict  cu  autoritatea  Statului,  sau 
cu  poporul.  Socoteau  că  ori  cum  va  răspunde  la  întrebarea 
lor,  va  fi  un  prilej  de  a  răscula  împotriva  Lui  pe  împărat, 
sau  mulţimile.  De  va  zice  că  se  cade  să  plătească  dajdie, 


1  Gerhard  Kittel,  Christus  und  Imperator,  Stuttgart  1939,  p.  3. 

2  Mateiu  17,  15-22;  Marcu  12,  13-17;  Luca  20,  20-26, 

3  Sterie  Diamandi;  „Fiul  lui  Dumnezeu,  Fiul  Omului",  voi.  III  p.  66-75,  Intre 
scriitorii  care  au  interpretat  eronat  acest  răspuns  al  lui  Iisus,  amintim  pe  Maxim 
Gorki,  care  vede  în  el  un  răspuns  „de  oportunitate  practică". 

sc  va  răscula  poporul,  care  cu  greu  mai  putea  purta  jugul 
stăpânirii  romane ;  iar  de  va  zice  că  nu  se  cade,  îl  vor 
pâr!  împăratului  ca  pe  un  răsvrătitor. 1 

întrebarea  fariseilor  poate  să  aibă  şi  un  al  doilea  sens : 
Prin  ea  i  se  cerea  lui  Iisus  să  fixeze  poziţia  împărăţiei 
Lui  mesianice  faţă  de  împărăţiile  lumii.  Ştiutorii  legii 
voiau  poate  să-L  audă  tălmăcind  profeţiile  care  pre¬ 
ziceau  căderea  împărăţiilor  păgâne,  la  apariţia  creştinis¬ 
mului.2 

In  răspunsul  lui  Iisus  „Daţi  Cezarului  cele  ce  sunt 
ale  Cezarului  şi  lui  Dumnezeu  cele  ce  sunt  ale  lui  Dum¬ 
nezeu"  este  mai  mult  decât  o  neaşteptată  şi  minunată 
ieşire  din  cursa  ispititorilor :  e  însuşi  răspunsul  cuvenit 
cu  privire  la  rostul  autorităţii  şi  al  datoriilor  faţă  de  ea. 

E  firesc,  deci,  că  dacă  în  planul  Providenţei  n'ar  fi  fost 
rânduită  autoritatea  Statului,  Hristos  n'ar  fi  recunoscut-o 
în  faţa  cărturarilor,  numai  ca  să  scape  de  o  eventuală 
scuză  şi  de  consecinţele  ei.  Hristos  nu  a  căutat  nici  când 
să  se  strecoare  printre  cursele  întinse  de  vrăjmaş  ca  să-şi 
apere  persoana  şi  viaţa  Sa.  El  ştia  că  are  să  primească 
moartea  şi  se  apropie  de  bună  voie  de  ea.  Nu  poate  fi 
vorba  de  o  amânare  a  ei  prin  acest  răspuns,  ci  e  aici, 
mai  de  grabă,  o  revelaţie  a  adevăratei  legături  între  cele 
două  autorităţi. 

Prin  cuvintele :  „Daţi  Cezarului  cele  ce  sunt  ale  Ce¬ 
zarului",  Iisus  fixează  cel  mai  larg  cadru  de  existenţă  al 
celor  două  împărăţii,  care  deşi  îşi  au  fiecare  mijloacele 
de  acţiune,  legile  şi  scopurile  proprii,  deşi  sunt  indepen¬ 
dente,  totuşi  în  mod  firesc  nu  pot  fi  separate,  pentru  că 
amândouă  au  acelaş  punct  de  întâlnire  :  sufletul  oamenilor. 

Dar  Iisus  merge  mai  departe  şi  fixează  încă  un  temeiu 
de  existenţă  şi  recunoaştere  a  autorităţii  temporale,  a 

1  Răscoala  lui  luda  Galileauul  era  vie  in  mintea  israeliţilor,  şi  cu  toată  Înăbu¬ 
şirea  ei  de  către  Romani,  ea  persista  In  conştiinţa  lor  ca  o  răscoală  mesianică.  St, 
Diamand.i  o.  c„  p,  68. 

2  Daniil  7.  14:  „Şi  i  s’a  dat  stăpânirea  (Fiului  Omului)  slava  şi  împărăţia,  ca 
toate  popoarele,  neamurile  şi  limbile  Lui  să-I  slujească.  Stăpânirea  Lui  este  vecinică, 
stăpânire  care  nu  va  trece,  iar  Împărăţia  Lui  nu  va  H  nimicită".  Cf.  G,  Kittel,  o. 
c.,  p.  13. 

în  care  se  vorbeşte  despre  un  apropiat  sfârşit  al  împără¬ 
ţiilor  pământeşti  şi  în  care  deţinătorii  puterii  acestora 
sunt  prezentaţi  ca  antihrişti.  Citatele  care  vorbesc  despre 
un  sfârşit  al  lumii,  par  să  vie  în  contrazicere  cu  recunoa¬ 
şterea  pozitivă  a  autorităţilor  şi  a  Statului,  din  partea  Mân¬ 
tuitorului.  Avem  de  a  face  cu  aşa  numitele  „antinomii  bi¬ 
blice*’,  pe  care  numai  privindu-le  superficial  le  putem 
socoti  în  rândul  contradicţiilor. 

Fără  îndoială,  creştinismul  are  o  însemnată  credinţă 
şi  aşteptare  eshatologică.  Fără  eshatologism  nici  n’ar  mai 
fi  creştinism,  ar  fi  doar  o  concepţie  imanentistă  care  re¬ 
duce  totul  la  lumea  aceasta,  cu  starea,  ordinea  şi  imper¬ 
fecţiunile  ei,  O  astfel  de  concepţie  fără  de  credinţa  şi 
aşteptarea  unei  alte  lumi,  e  tot  ce  poate  fi  mai  străin 
creştinismului. 

Creştinismul  recunoaşte  valoarea  acestei  lumi,  a  rân¬ 
duielii  din  ea,  a  formelor  ei  sociale,  familie,  Stat,  autori¬ 
tate,  le  recunoaşte  ca  pe  mijloacele  şi  condiţiile  prin  care 
omul  poate  sa  se  perfecţioneze,  poate  pune  o  stavilă  na¬ 
turală  împotriva  anarhiei  şi  păcatului  şi  poate  să  se  apropie 
cu  vrednicie  de  viaţa  cealaltă.  Dar  creştinismul  nu  soco¬ 
teşte  ca  absolute  şi  veşnice  pe  nici  unele  din  acestea.1 

£  drept  că,  în  comunitatea  primilor  creştini,  se  des¬ 
chise  un  drum  larg  eshatologismului.  Era  şi  firească  această 
atitudine.  Ea  era  întreţinută,  pe  de  o  parte,  de  setea  lor 
mare  după  o  apropiată  mântuire ;  pe  de  altă  parte,  de  ati¬ 
tudinea  duşmănoasă  şi  persecutorie  din  partea  împăraţilor,2 

Tranziţia  dela  eshatologism  la  istorism3  s’a  făcut  de¬ 
stul  de  curând,  încă  de  pe  vremea  Apostolilor. 


1  Cf.  G.  Kittel,  o.  c.,  p.  40  sq,  Desvoltă  mai  pe  larg  valoarea  instituţiilor  pă¬ 
mântene. 

*  Aşa  trebue  să  Înţelegem  aşteptările  Tesalonicenilor  (II  Tesaloniceni  3,  10)  şi 
ecoul  lor  din  rugăciunea  pe  care  o  găsim  în  „învăţătura  celor  doisprezece  apostoli"  : 
„Adu-ti  aminte,  Doamne,  de  Biserica  Ta,  spre  a  o  isbăvi  de  tot  răul  şi  a  o  desăvârşi 
In  dragostea  ta  şi  adun-o  din  cele  patru  vânturi,  pe  ea,  care  este  sfinţită  pentru 
Împărăţia  pe  care  ai  gătit-o  ei,  că  a  Ta  este  puterea  şi  slava  tn  veci.  Vie  harul  şi 
reacă  lumea  aceasta".  Ct  I.  Mihălcescu,  M.  Pâslaru  şi  I.  Nlţui  Scrierile  părinţilor 
apostolici,  p.  88. 

1  S.  Bulgakoff,  Ortodoxia,  trad.  rom,  N.  Grosu,  p,  139. 


REVISTA  TEOLOGICA 


253 


în  care  se  vorbeşte  despre  un  apropiat  sfârşit  al  împără¬ 
ţiilor  pământeşti  şi  în  care  deţinătorii  puterii  acestora 
sunt  prezentaţi  ca  antihrişti.  Citatele  care  vorbesc  despre 
un  sfârşit  al  lumii,  par  să  vie  în  contrazicere  cu  recunoa¬ 
şterea  pozitivă  a  autorităţilor  şi  a  Statului,  din  partea  Mân¬ 
tuitorului.  Avem  de  a  face  cu  aşa  numitele  „antinomii  bi¬ 
blice",  pe  care  numai  privîndu-Ie  superficial  Ie  putem 
socoti  în  rândul  contradicţiilor. 

Fără  îndoială,  creştinismul  are  o  însemnată  credinţă 
şi  aşteptare  eshatologică.  Fără  eshatologism  nici  n’ar  mai 
fi  creştinism,  ar  fi  doar  o  concepţie  imanentistă  care  re¬ 
duce  totul  la  lumea  aceasta,  cu  starea,  ordinea  şi  imper¬ 
fecţiunile  ei.  O  astfel  de  concepţie  fără  de  credinţa  şi 
aşteptarea  unei  alte  lumi,  e  tot  ce  poate  fi  mai  străin 
creştinismului. 

Creştinismul  recunoaşte  valoarea  acestei  lumi,  a  rân¬ 
duielii  din  ea,  a  formelor  ei  sociale,  familie,  Stat,  autori¬ 
tate,  le  recunoaşte  ca  pe  mijloacele  şi  condiţiile  prin  care 
omul  poate  să  se  perfecţioneze,  poate  pune  o  stavilă  na¬ 
turală  împotriva  anarhiei  şi  păcatului  şi  poate  să  se  apropie 
cu  vrednicie  de  viaţa  cealaltă.  Dar  creştinismul  nu  soco¬ 
teşte  ca  absolute  şi  veşnice  pe  nici  unele  din  acestea,1 

E  drept  că,  în  comunitatea  primilor  creştini,  se  des¬ 
chise  un  drum  larg  eshatologismului.  Era  şi  firească  această 
atitudine.  Ea  era  întreţinută,  pe  de  o  parte,  de  setea  lor 
mare  după  o  apropiată  mântuire ;  pe  de  altă  parte,  de  ati¬ 
tudinea  duşmănoasă  şi  persecutorie  dîn  partea  împăraţilor.2 

Tranziţia  dela  eshatologism  la  istorism3  s'a  făcut  de¬ 
stul  de  curând,  încă  de  pe  vremea  Apostolilor. 


1  Cf.  G.  Kittel,  o,  c.,  p.  40  sq.  Desvoltă  mai  pe  larg  valoarea  instituţiilor  pă¬ 
mântene. 

*  Aşa  trebue  să  Înţelegem  aşteptările  Tesalonicenilor  (II  Tesaloniceni  3,  10)  şi 
ecoul  lor  din  rugăciunea  pe  care  o  găsim  în  „învăţătura  celor  doisprezece  apostoli"  ; 
„Adu-ţi  aminte,  Doamne,  de  Biserica  Ta,  spre  a  o  isbăvi  de  tot  răul  şi  a  o  desăvârşi 
in  dragostea  ta  şi  adun-o  din  cele  patru  vânturi,  pe  ea,  care  este  sfinţită  pentru 
împărăţia  pe  care  ai  gâtit-o  ei,  că  a  Ta  este  puterea  şi  slava  in  veci.  Vie  harul  şi 
reşcă  lumea  aceasta".  Cf,  I.  Mihălcescu,  M.  Pâslaru  şi  I.  Nlfui  Scrierile  părinţilor 
apostolici,  p.  88. 

*  S.  Bulgakoff,  Ortodoxia,  trad,  rom,  N.  Grosu,  p.  199. 

Normativ  şi  clasic  pentru  toate  vremurile  în  fixarea 
valorii  pozitive  a  autorităţii  Statului  şi  a  datoriilor  faţă  de 
ea,  rămâne  cap,  13,  1 — 7  din  epistola  către  Romani  a  sf. 
Apostol  Pavel:  „Tot  sufletul  să  se  supună  înaltelor  stăpâniri, 
căci  nu  este  stăpânire  fără  numai  dela  Dumnezeu,  iar  cele 
ce  sunt,  de  Dumnezeu  sunt  rânduite.  Pentru  aceea,  cine  se 
împotriveşte  stăpânirii,  se  împotriveşte  rânduelii  lui  Dum¬ 
nezeu,  Iar  împotrivitorii  vor  lua  osândă  asupra  lor.  Dre¬ 
gătorii  nu  sunt  spaimă  pentru  fapta  bună,  ci  pentru  cea 
rea.  Voieşti  deci  să  nu-ţi  fie  frică  de  stăpânire,  fă  binele 
şi  vei  avea  laudă  dela  ea.  Căci  dregătorul  este  slujitorul 
lui  Dumnezeu  spre  binele  tău.  Iar  dacă  faci  râu,  teme-te, 
căci  nu  în  zadar  poartă  sabia,  de  vreme  ce  este  izbândi- 
torul  mâniei  Lui  asupra  celui  ce  săvârşeşte  răul.  De 
aceea  nevoie  este  să  vă  supuneţi  nu  numai  de  frica  pe¬ 
depsei,  dar  şi  pentru  cugetul  vostru/' 

Nu  intenţionăm  să  facem  un  comentar  detailat  asupra 
acestui  citat,  care  el  însuşi  este  un  comentar  strălucit  al 
cuvintelor  lui  Iisus,  rostite  către  farisei,1  ci  vom  desprinde 
numai  ideile  principale  din  el, 

J,  M.  Lagrange2  distinge  în  citatul  paulin  două  părţi :  In 
partea  primă,  sf.  Pavel  îndeamnă  pe  cititorii  săi  din  Roma  — 
capitala  imperiului  —  să  se  supună  „înaltelor  stăpâniri", 
pe  motivul  că  „stăpânirea"  este  dela  Dumnezeu,  că  toate 
stăpânirile,  şi  „cele  ce  sunt  acum",  măcar  că  nu  sunt  prie¬ 
tenoase  creştinilor,  sunt  dela  Dumnezeu 3  In  al  doilea  rând, 
sf.  Apostol  Pavel  îndeamnă  pe  creştini  să  se  supună  stăpâ¬ 
nirii  „din  conştiinţă",  pentru  că  cine  se  împotriveşte  ei,  se 
împotriveşte  rânduelii  lui  Dumnezeu,4 

In  a  doua  parte,  sf.  Pavel  vorbeşte  de  misiunea  au¬ 
torităţii,  atribuindu-i  două  misiuni  complimentare :  una  po¬ 
zitivă  şi  alta  negativă.  Dregătorul  este  mai  întâi  „slujitorul  lui 


1  G.  Kitteî,  o.  c,,  p.  19. 

2  J.  M.  Lagrange,  Epître  aux  Romains,  Paris  1922,  p.  312. 

3  Sf,  loan  Gură-de-Aur  observă  că  sf.  Pavel  spune  „stăpânire"  şi  nu  „stă¬ 
pânilor",  deci  fără  să  numească  autoritatea,  spre  a  nu  se  părea  că  vrea  să  lingu¬ 
şească  pe  cei  ce  o  deţin.  Cf.  sf,  loan  Gură-de-Aur  t  Explicarea  epistolei  către 
Romani,  trad.  rom.  de  Arh.  Teodosie  Atanasiu,  Bucureşti  1906,  Omilia  XXIV,  p.  382. 

*  J.  M,  Lagrange,  o.  c,  p,  312. 

Dumnezeu"  ca  să  păzească  rânduiala  Lui ;  în  al  doilea 
rând,  el  este  „isbânditorul  mâniei  lui  Dumnezeu".' 

Kiihl  vede  în  numirea  de  „slujitor  al  lui  Dumnezeu" 
un  fel  de  sacerdoţiu.1 2 3 

Prin  aceste  cuvinte,  ca  şi  prin  altele,5  sf.  Apostol  Pavei 
propovăduieşte  supunerea  faţă  de  autorităţi,  chiar  dacă  ele 
sunt  păgâne,  deoarece  sunt  rânduite  de  Dumnezeu  şi  ne¬ 
cesare  pentru  ajungerea  scopului  vieţii  pământeşti. 

Recunoaşterea  principiului  autorităţii  şi  supunerea  faţă 
de  cei  ce  o  deţin,  o  recomandă  şi  sf.  Apostol  Petru  ca  pe  o 
faptă  plăcută  înaintea  lui  Dumnezeu. 

„Supuneţi-vă,  pentru  Domnul,  oricărei  întocmiri  ome¬ 
neşti,  fie  împăratului,  findcă  este  înaltstăpânitor,  fie  dre¬ 
gătorilor,  ca  unora  ce  sunt  trimişi  de  el,  spre  pedepsirea 
făcătorilor  de  rele  şi  spre  lauda  făcătorilor  de  bine".4 

Dacă  ar  fi*să  mai  adăugăm  încă  un  motiv  care  îi  îndemna 
pe  creştini  să  se  supună  autorităţii  lumeşti  şi  să  se  roage 
pentru  cei  ce  o  deţineau,  acesta  îl  găsim  fără  îndoială  în 
iubirea  cea  mare  care  încălzea  inima  primilor  creştini. 

Porunca  iubirii  duşmanilor  şi  rugăciunea  pentru  vrăj¬ 
maşi  aparţine  chiar  Mântuitorului,  care  a  dat- o  în  predica 
de  pe  munte : 

„Iar  eu,  vă  zic  vouă :  Iubiţi  pe  vrăjmaşii  voştri,  bine¬ 
cuvântaţi  pe  cei  ce  vă  blastămă,  faceţi  bine  celor  ce  vă 
urăsc  şi  rugaţi-vă  pentru  cei  ce  vă  vatămă  şi  vă  prigonesc",* 

Iubirea,  aşa  dar,  îi  îndemna  pe  primii  creştini  să  se 
roage  şi  pentru  cei  ce-i  prigoneau,  împlinind  prin  aceasta 
cea  mai  înaltă  poruncă  a  lui  lisus. 

Când  împăratul  devine  creştin,  Biserica  îi  acordă  în 
cadrul  ei  de  activitate  în  lume  o  putere  şi  o  misiune  şi 
mai  însemnată.  Acum  nu  mai  e  numai  deţinătorul  unei 


1  Atributul  de  izbânditor  ai  mâniei  lui  Dumnezeu,  pe  care  îl  dă  sf.  Pavei 
autorităţii,  este  în  strânsă  dependentă  de  concepţia  Vechiului  Testament. 

2  J.  M.  Lagrange,  o.  c.  p,  314. 

3  Tit  3,  1. 

*  I  Petru  2,  13—14. 

5  Mateiu  5,  44 ;  Luca  6,  27 ;  Faptele  Ap.  7,  60 :  Rugăciunea  Arbidiaconultii. 
Ştefan  pentru  duşmanii  săi. 

puteri  lumeşti,  ci  şi  „reprezentantul  poporului  în  Biserică  “ 
.^i  purtătorul  unei  harisme  speciale.1 2 

Nu  aparţine  temei  noastre  să  intrăm  în  analiza  juridică 
şi  istorică  a  drepturilor  pe  care  capul  Statului  le  are  In 
J3iserică, 

Am  crezut  totuşi  necesar  să  fixăm,  ca  punct  pe  ple- 
tiare,  concepţia  şi  atutudinea  Bisericii  primare  faţă  de 
principiul  autorităţii  şi  faţă  de  căpetenia  Statului,  deoarece 
în  rugăciunile  care  le  facem  pentru  autorităţi  „se  implică 
însuşi  raportul  dintre  Biserică  şi  Stat".* 

De  altfel,  concepţia  ortodoxă  despre  Stat  şi  autoritate 
este,  cum  vom  vedea,  exprimată,  susţinută  şi  confirmată 
pe  o  linie  fără  greş,  şi  în  tot  timpul,  de  către  cultul  Bise¬ 
ricii,  care  n’a  încetat  să  se  roage  pentru  capul  Statului  şi 
pentru  autorităţi,  în  toată  istoria  ei. 


1  S.  Bulgakoff,  Ortodoxia,  trad,  rom.,  p.  300. 

2  Ludwig  Biehl,  Dat  Gebat  făr  Kaiier  tind  Raich,  p.  31. 


PROFESORUL  NICOLAE  GROSU 
DELA  KIEV 

de  * 

Preot  Dr.  LIVIU  STAN 

Profesor  la  Academia  teologică  t,Andreiană” 

Din  toamna  anului  trecut,  s’a  reîntors  în  ţară  şi  s'a 
aşezat  în  Chişinău,  între  ruine,  rude  şi  cunoscuţi,  îostul 
profesor  al  Academiei  teologice  din  Kiev,  protopresbi- 
terul  mitrofor  Nicolae  Grosu . 

P.  C.  Sa  a  venit  dela  Kiev,  călătorind  cu  multe  pe¬ 
ripeţii  şi  necazuri,  timp  de  aproape  trei  luni,  până  la 
Chişinău,  însoţit  de  cele  două  fiice  ale  sale,  tovarăşe  de 
îndelungate  suferinţe  sub  un  regim  care  l-a  purtat  pe  fo¬ 
stul  profesor  de  teologie,  în  repetate  rânduri,  pe  la  Ar- 
hangelsk  şi  prin  alte  părţi  nord-siberiene  ale  Rusiei. 

In  ultimii  ani  a  locuit  în  Kiev.  Acolo  l-a  prins 
răsboiul  şi  acolo  l-a  găsit  şi  ocupaţia  germană.  Văzând 
că  se  apropie  din  nou  sovieticii  de  Kiev,  a  plecat  din 
timp  spre  patria  pe  care  n'o  mai  văzuse  aproape  din 
tinereţe,  dar  pe  care  n’o  uitase  niciodată  nici  în  vremuri 
de  mărire  şi  cu  atât  mai  puţin  în  acelea  de  căderi  în 
necaz,  în  cari  ajunsese  sub  regimul  sovietic. 

Venerabilul  bătrân,  care  numără  astăzi  77  de  ani,  a 
plecat  de  pe  pământul  Basarabiei  acum  55  de  ani,  şi 
setos  de  învăţătură  înaltă  duhovnicească,  s’a  îndreptat  spre 
Kievul  Academiei  lui  Petru  Movilă.  La  acea  dată  (1889), 
tânăr  şi  plin  de  elan,  nu  putea  bănui  că  va  ajunge  să  se 
reîntoarcă  acasă  cu  atâtea  dureroase  amintiri. 

Se  născuse  în  anul  1867,  în  comuna  Bujor,  jud.  Lă- 
puşna,  ca  fiu  al  cântăreţului  bisericesc  Ştefan  Grosu,  maică 
având  pe  Zinovia  Grosu. 

Şcoala  primară  a  făcut-o  în  satul  natal,  trecând  apoi 
la  şcoala  spirituală  din  Chişinău,  iar  de  aci  la  Seminarul 
teologic  din  Chişinău,  pe  care  l-a  isprăvit  în  anul  1889, 
cu  cea  mai  mare  medie.  Din  1889  până  la  1893  a  studiat 

la  Academia  teologică  din  Kiev,  unde  plecase  din  tra¬ 
gere  de  inimă,  dar  şi  trimis  de  Stăpânire  ca  un  element 
distins,  destinat  pentru  rosturi  mai  înalte  în  viata  biseri¬ 
cească.  Obţinând  titlul  de  candidat  în  teologie  în  1893,  a 
mai  rămas  încă  un  an  pe  lângă  Academie,  ca  să  lucreze 
pentru  specializare  ştiinţifică,  în  vederea  ocupării  unei  ca¬ 
tedre  de  Teologie,  In  1895  a  fost  numit  profesor  de  Sf, 
Scriptură  la  Seminarul  teologic  din  Kiev.  In  această  ca¬ 
litate  a  colaborat  la  revista  „ Ghid  pentru  păstorii  sufle¬ 
teşti care  se  edita  de  către  Seminarul  la  care  funcţiona, 
scriind  nenumărate  articole  în  cari  se  ocupa  adesea  de 
stările  din  pământul  strămoşesc  al  Basarabiei. 

Peste  10  ani,  la  1906,  a  fost  ales  de  Consiliul  Profe¬ 
soral  al  Academiei  teol,  din  Kiev  ca  profesor  suplinitor 
la  catedra  de  Omiletică  şi  Istoria  Omileticei  dela  acea 
Academie.  In  anul  următor  şi-a  publicat  studiul  „ Prea 
Cuviosul  Teodor  Studitul.  Timpul  viaţa  şi  opera  lui“, 
Kiev  1907,  prin  care-şi  obţinuse  titlul  de  magistru  în  teo¬ 
logie,  şi  in  acelaş  an  a  fost  făcut  profesor  titular  la  catedra 
de  Omiletică.  Această  catedră  a  deţinut-o  până  în  1912, 
când  la  cerere  proprie  a  trecut  la  catedra  de  „Istoria  bi¬ 
sericii  gr eco- orientale  de  după  marea  schismătt.  Tot  atunci 
a  fost  ales  de  către  Consiliul  Academiei  ca  redactor  al 
revistei  „Operele  Academiei"  (Trudy  Kievskoi  Duhovnoi 
Akademii),  în  care  post  a  funcţionat  până  la  dispariţia  re¬ 
vistei,  întâmplată  în  1917. 

Schimbându-se  regimul  în  Rusia,  situaţia  şcolilor  teo¬ 
logice  a  devenit  foarte  critică  şi  au  fost  apoi  închise. 
Profesorului  N.  Grosu  i  s'a  încredinţat  în  1919  conducerea 
secţiei  de  „Filologie  a  limbilor  romanice" ,  din  institutul 
creat  în  acelaş  an  de  cătră  un  grup  de  profesori,  sub  nu¬ 
mele  de  „Institut  al  limbilor  orientale  apropiate" .  Aici  a 
funcţionat  până  în  1924. 

Tot  în  1919  a  fost  invitat  de  Universitatea  din  Odesa 
ca  să  ţină  o  serie  de  cursuri  din  Istoria  Bizanţului.  Ceea 
ce  a  şi  făcut,  însă  numai  în  trimestrele  de  iarnă  şi  pri¬ 
măvară  ale  anului  academic  1919 — 1920,  căci  în  1920  s’a 
desfiinţat  catedra  de  Studii  bizantine  dela  Universitatea 
din  Odesa.  Până  la  instaurarea  deplină  a  regimului  so- 

vietic,  prof.  Grosu  a  funcţionat  şi  ca  preot  paroh,  şi  apoi 
ca  protopresbiter,  al  catedralei  Sf.  Vladimir  din  Kiev. 

In  ce  priveşte  activitatea  pe  care  a  desfăşurat-o  pe 
teren  ştiinţific,  trebue  să  mai  adăugăm,  pe  lângă  opera  ci¬ 
tată  despre  Teodor  Studitul,  încă  şi  următoarele  scrieri: 

1.  Omiletice  :  „Activitatea  predicatorială  a  Sf.  Ioan  Gură 
de  Aur",  „Tipuri  istorice  ale  predicei  bisericeşti",  „Pro¬ 
fesorul  V.  T.  Pievniţki  ca  omilet",  Kiev  1911,  „Predici  fu¬ 
nebre",  etc. 

2.  Istorice :  „Activitatea  bisericească  şi  legislativă  a 
împăratului  Alexie  Comnenul",  „Relaţiile  urmaşilor  lui 
Alexie  Comnenul  cu  Roma”,  „Pavlicianismul  în  Bizanţ 
în  sec.  XII",  „Edictul  din  Milan  al  împăratului  Constantin 
cel  Mare",  „Relaţiile  bizantine  cu  biserica  armeană",  etc. 

Atât  studiile  omiletice  cât  şi  cele  istorice  au  fost  pu¬ 
blicate  în  revista  „Operele  Academiei",  pe  care  o  edita 
consiliul  profesoral  al  Academiei  teologice  din  Kiev,  iar 
unele  din  ele  au  fost  extrase  şi  separat.  —  Dar  în  afară 
de  scrierile  citate,  P.  C.  Sa  a  mai  publicat  o  mulţime  de 
altele  de  cuprins  mai  restrâns  şi  a  desvoltat  şi  o  intensă 
activitate  pastorală,  culturală,  predicatorială  şi  gazetărească, 
câştigându-şi  aprecierea  elogioasă  a  tuturor  cercurilor  cul¬ 
turale,  bisericeşti  şi  civile,  şi  fiind  răsplătit  cu  cele  mai 
înalte  distincţiuni  bisericeşti  pe  cari  le  putea  primi  ca 
preot  de  mir. 

Iată  schiţată  în  puţine  linii  figura  frumoasă  de  căr¬ 
turar  român  a  fostului  profesor  universitar  dela  Kiev,  Ni- 
colae  Grosu.  Un  om  care  s‘a  ridicat  singur,  prin  talent  şi 
prin  muncă,  şi  care  deşi  străin,  a  străbătut  în  cetatea  greu 
de  pătruns  a  Academiei  teologice  din  Kiev,  chemat  cu 
insistenţă  şi  primit  cu  bucurie  între  nişte  străini  pe  cari 
nu  i-a  putut  cuceri  decât  prin  vrednicie  personală.  O  fi¬ 
gură  de  român  biruitor,  un  exemplu  de  energie  creatoare 
care  a  făcut  cinste  neamului  său  chiar  printre  străinii 
cari  nu  ne  prea  cinsteau,  acesta  este  Păr.  N.  Grosu, 


3*. 


NOTE  IN  LEGĂTURĂ  CU  SCHISMA 

DIN  1054 

de 

Dr.  MILAN  P.  ŞESAN 

Profesor  U  Facultatea  de  Teologie,  Cernăuţi 

Schisma  din  1054  stă  în  centrul  preocupărilor  isto¬ 
riei  bisericeşti,  pentru  că  în  legătură  cu  ea  se  caută  a  se 
justifica  continuitatea  Bisericii  în  una  din  cele  două  mari 
ramuri  creştine:  Biserica  ortodoxă  şi  biserica  romano-ca- 
tolică.  Pe  când  în  Răsărit  problema  este  privită  şi  tratată 
din  punct  de  vedere  dogmatic,  în  Biserică  cel  fundamental, 
care  justifică  necesitatea  respingerii  celor  de  credinţă  al¬ 
terată,  iar  aspectul  istoric  constitue  cadrul  evoluţiei  în  timp, 1 
din  contră,  în  Apus,  problema  este  discutată  numai  din 
punct  de  vedere  istoric,  pentru  că  substratul  dogmatic  tre¬ 
buia  exclus  din  discuţie,  graţie  opintirilor  scolastice  inte¬ 
resate.  Unii  istorici  papali  mai  vechi  merg  cu  părerile 
lor  atât  de  departe  încât  enunţă  ca  imperative  ştiinţifice 
chiar  şi  principii  eronate,  cari  totuşi  au  curs  şi  influin- 
ţează  hotărâtor  cercetările  în  istoria  bisericească  apuseană. 
Aşa  benedictinul  Gueranger  zicea  că  „în  istorie  este 
dinainte  fals  totul  ce  este  defavorabil  si  Scaun"  ;  Re  viile 
A.  afirmă  că  „istoricul  nu  poate  lua  în  considerare,  ca 
bază  a  lucrării  sale,  decât  concepţia  catolică  despre 
lume,  iar  credinţa  catolică  este  o  condiţiune  a  cercetării 
istorice"  ;  Hammerstein  L.  e  de  părere  că  „ştiinţa  este 
numai  ceea  ce  izvor eşte  din  catolicismul  strict  confesional", 
iar  cardinalul  Manning  susţinea  că  „istoria  trebue  co¬ 
rectată  cu  dogma".* 

•  Vezi  la  Paşca  I„  Atmosfera  în  care  s'a  desăvârşit  desbinarea  din  1054,  în 
Anuarul  Acad.  teol.  ort.  Cluj  1938,  p.  19 — 50, 

2  Vezi  la  Popescu  T.  M.,  Coniesionalism  şi  obiectivitate  in  istoria  bis.,  in 
Revista  de  istorie  bis.  1-1,  1943,  după  Blanckmeister  Fr.,  Kathol.  Geschichtsdarstel- 
lung  und  geschichtliche  Wissenschaft,  ed.  II.  Dresden  1921.  —  Realitatea  ştiinţifică 
ne  arată  că  istoria  bis.  nu  este  corectată  cu  dogma,  ci  întregită  cu  ea,  fiind  vorba 
de  Biterică,  de  viaţă  potrivită  învăţăturii  singur  mântuitoare. 

Astfel  se  desvoltă  în  istorie  intoleranţa  şi  părtinirea 
regretabilă,  care  la  începutul  sec.  al  XlX-lea  cuprindea  nu¬ 
mele  unui  De  Maistre.  Totuşi  în  sec.  al  XX-lea  se  ivesc  is¬ 
torici  apuseni,  cari  încep  să  dea  precădere  realităţii  şi 
adevărului  istoric,  privind  problemele  în  discuţie  şi  în 
contradicţie  cu  mai  multă  severitate  ştiinţifică.  Aşa  prof. 
Fr.  Dvornik  deîa  Praga,  analizând  începuturile  schismei, 
care  după  Apuseni  s'ar  datori  exclusiv  patriarhului 
Fotie,  ajunge  la  concluzii  istorice  deosebite  de  cele  aşa 
zise  oficiale ; 1  pentru  aceasta  însă  a  avut  de  suportat 
atacul  iezuiţilor,  până  ce  interveni  papa  Pius  XI  cu  or¬ 
dinul  ca  prof.  Dvornik  să  fie  lăsat  să  lucreze  în  mod  liber. 

Schisma  condiţionează  la  rândul  ei  încercări  de 
reunire. 2 

In  Apus,  problema  propriu  zisă  a  schismei  din  1054 
şi  a  anatemei  din  16  Iulie  este  analizată  şi  discutată  acum 
de  două  cercuri  de  istorici  opuse.  Unul  este  intransigent  şi 
aruncă  mai  departe  şi  intolerant  acuza  asupra  Răsăritului,  ca 
şi  asupra  patriarhului  Mihail  Cerularie,  scuzând  orice  vină 
a  Apusului;  în  fruntea  lui  stă  prof.  A.  Michel  cu  lucrarea 
chiar  tendenţioasă:  „Humbert  und  Kerullarîos",  2  voi,,  Pa- 
derborn  1930.  Celălalt  cerc  este  moderat  şi  întrevede  gre¬ 
şelile  Apusului,  în  special  mândria  şi  aroganţa  cardinalului 
Humbert,  trimis  Ia  Constantinopole  în  1054  să  mijlocească 
înţelegerea  dintre  cele  două  scaune  patriarhale.  Anatema 
rostită  de  cardinal  în  scris  nu  are  valoare,  pentru  că  papa 
Leon  IX  murise  înainte  de  proclamarea  ei.  De  aceste  pă¬ 
reri  sunt :  prof.  Jugie  M,,  în  Le  schisme  de  M,  Cerulaire, 

1  Problemele  puse  de  Dvornik  au  fost  discutate,  la  noi,  de  subsemnatul  in : 
Schisma  dintre  patriarhii  Fotie  ţi  Ignatie,  Cernăuţi  1936;  de  prof.  T.  G.  Bulat,  In: 
Fotie  Patriarhul  Constantinopolei,  Chişinău  1940  şi  de  l.  Irimia,  In:  Conflictul  reli¬ 
gios  dintre  Roma  şi  Constantinopole  în  timpul  patr,  Fotie,  in  Luminătorul,  Chi- 
şinău  1942. 

2  Problema  o  tratează  la  noi :  Zugrav  I.,  încercările  de  unire  dela  conciliul 
din  Lyon  până  la  cel  din  Florenţa,  Cernăuţi  1922;  Popescu  T.  M,,  La  o  sută  de  ani 
cupă  schismă,  Studii  teologice  VII,  Bucureşti  1939,  p.  46 — 89,  despre  tratativele  papii 
Adrian  IV  cu  împ.  Manuil  Comnenul  în  1154  şi  1159;  Idem,  Contribu(iuni  la  is¬ 
toria  încercărilor  de  unire  a  Bisericii,  tratativele  dela  1337 — 1339,  Buc,  1930;  Idem, 
Cucerirea  Constantinopolului  de.  către  Latini  ca  mijloc  de  unire  a  bisericilor,  sec. 
XI — XIV,  Bucureşti  1939  ţi  Sensul  schismei  şi  al  unirii  bisericilor,  in  Volumul  oma¬ 
gial  pentru  L  P.  S.  Mitropolit  Nicolae  al  Ardealului,  Sibiu  1940,  p.  657 — 677. 

Echos  d'Orient  40,  1937,  p,  453  ss ;  apoi  în  Schisme  byzantin, 
din  Dictionnaire  de  theol,  catholique  XIV  col.  1356,  în  lucrarea 
Le  schisme  grec  ;  Aperşu  historique  et  doctrinal,  Paris 
1941  p.  485  ;  însă  Jugie  expune  problema  în  mod  apolo¬ 
getic,  „ca  istorie  romanţată  în  favoarea  exclusivă  a  papa- 
lităţii“,  cf.  rec.  în  Biserica  Ort.  Română  1-3  1943  p,  132. 
Apoi  este  prof.  Amann  E.,  în  Histoire  de  l’Eglise,  ed. 
Fliche-Martin,  voi.  VII  p,  145s,  care  are  păreri  mult  mai 
favorabile  Răsăritului  în  genere,  ca  şi  în  privinţa  schismei, 
dar  cari  păreri,  exprimate  la  cursurile  universitare,  nu  au 
putut  fi  fixate  în  scris,  d.  p.  în  acelaşi  Dictionnaire  de 
theol.  catholique,  din  cauza  tradiţionalei  cenzuri.  Vine  apoi 
prof.  protestant  Heiler  Fr.,  în  Urkirche  und  Ostkirche, 
Miinchen  1937,  care  susţine  că  bula  de  excomunicare  nu 
a  fost  concepută  de  papa  Leon  IX  şi  nici  încuviinţată  de 
el;  în  fine,  prof.  Herman  E.(  în  I  legaţi  invitaţi  da  Leone 
IX  nel  1054  a  Constantinopoli  erano  autorizzati  a  scomu- 
nicare  il  patriarca  M.  Cerulario?,  în  Orientaîia  Christiana 
Periodica  8,  1942  p.  209 — 218,  trage  la  îndoială  valabili¬ 
tatea  acestei  excomunicări. 1 

Analizând  din  nou  problema  şi  răspunzând  celor  mo¬ 
deraţi,  prof.  A.  Michel  rezumă  chestiunea  schismei  într'un 
recent  articol :  Die  Rechtsgîiltigket  des  rom,  Bannes  gegen 
M.  Kerullarios,  apărut  în  Byzantinische  Zeitschrift  XLII-I 
1942,  p,  193 — 205.  Dsa  susţine  că  anatema  are  valabili¬ 
tate  juridică,  pentru  că  papa  Leon  IX  a  ştiut  de  ea  şi  a 
dat  chiar  îndrumări  formale  în  acest  sens:  în  cazul,  când 
delegaţia  condusă  de  cardinalul  Humbert  nu  va  „reuşi  să 
împace"  lucrurile,  să  se  dea  curs  anatemei  împotriva 
patr.  Mihail,  care  urmează  însă  să  fie  avertizat  în  prea¬ 
labil  de  acest  lucru,  ca  să  se  supună  pretenţiilor  celui 
ofensat.  Conştient,  deci,  papa  a  dat  aceste  instrucţiuni  în 
prealabil  şi  a  semnat  aşa  zicând  în  alb  verdictul,  prin  con¬ 
simţământ  oral,  fără  să  aştepte  rezultatul  convorbirilor  ul¬ 
terioare  dela  Constantinopole,  dar  „prevăzând"  ce  se  va 
întâmpla. 

1  Cred  că  această  atitudine  moderată  nu  are  de  scop  să  scoată  şi  mai  in 
relief,  mai  pregnant,  contra-anatema  bizantină,  spre  a  sublinia  şi  mai  mult  „into¬ 
leranţa  schismatică"  a  Râsăiitului,  ci  este  o  pornire  sinceră. 

Delegaţia  aleasă  de  papă  se  compunea  din  cardinalul 
Humbert,  apoi  din  arhiep.  Petru  din  Amalfi  şi  cardinalul 
Frederic  de  Lotaringia.  Ea  primeşte,  în  Ianuarie  1054,  din 
partea  papii  autorizaţia  de  a  pleca  la  Constantinopole. 
Abia  la  sfârşitul  lui  Martie  sau  la  începutul  lui  Aprilie 
delegaţia  soseşte  la  Constantinopole.  De  îndată  încep  di¬ 
scuţii,  cari  ţin  până  în  Iunie  1054.  Delegaţia  vizitează  pe 
împăratul  Mihail  IX  Monomahul,  apoi  pe  patriarhul  Mihail 
Cerularie.  Dar  acesta  observă  că  misiunea  delegaţilor  nu 
priveşte  aranjarea  conflictului  ca  dela  egal  la  egal,  ci  că 
ea  vine  cu  atitudini  autoritare,  din  partea  unui  „ofensat". 
In  plus,  delegaţii,  ca  judecători,  impută  bizantinilor  „erori 
grave,  ca  rebotezarea,  căsătoria  preoţilor,  oprirea  împăr¬ 
tăşaniei  la  naşteri  grele,  oprirea  botezului  înainte  de  ziua 
a  opta  şi  altele",  (vezi  în  Dialogul  lui  Humbert).  De  aceea, 
de  îndată  au  loc  ciocniri,  de  natură  principială,  dar  şî  per¬ 
sonală.  Atunci  delegaţii  cred,  chiar  la  începutul  misiunii 
lor,  să  facă  uz  de  excomunicare.  Intre  timp  însă  papa  Leon 
IX,  care  intreprinse  o  expediţie  militară  împotriva  Nor- 
manilor,  dar  fusese  luat  captiv  şi  ţinut  prizonier  până  în  pri¬ 
măvara  anului  1054,  se  îmbolnăvi  grav.  Ultima  liturgie  o 
săvârşi  la  12  Februarie,  iar  la  19  Aprilie  1054  muri.  Totuşi, 
în  acest  timp,  cardinalul  Humbert  se  crede  în  drept  a  face 
uz  la  Constantinopole  de  excomunicare  la  adresa  patr.  Mi¬ 
hail  şi  de  a  depune  la  16  Iulie  pe  altarul  sf.  Sofii  bula  de 
anatemă. 

Se  pune  întrebarea :  ce  fel  de  anatemă  au  depus  de¬ 
legaţii?  Era  ea  o  anatemă  formulată  de  papa  Leon  IX,  cu 
care  au  venit  delegaţii  la  Constantinopole,  sau  era  ea  opera 
lor,  formulată  abia  la  Constantinopole? 

Se  ştie  precis  că  nu  există  nici  o  singură  indicaţie  şi 
nici  un  singur  rând  scris  de  papă  în  acest  sens.  In  al 
doilea  rând,  anatema  a  fost  rostită  3  luni  după  moartea 
papii.  Deci  are  ea  valabilitatea  juridică  ?  Prof.  Jugie,  Amann, 
Heiler  şi  Hermann  cred  că  anatema  este  opera  personală 
a  cârd.  Humbert  şi  că  deci  valoarea  ei  este  numai  reiativă, 
ba  chiar  problematică,  pentru  că  autorizaţia  delegaţiei  ar  fi 
încetat  prin  decesul  papii. 

Prof.  Michel  însă  aduce  în  replică  afirmaţia  că  auto- 

rizaţia  delegaţiei  nu  a  încetat  prin  moartea  papii,  ci  că 
delegaţii  şi-au  păstrat  şi  pe  mai  departe  dreptul  să  facă  uz 
de  anatemă.  Ba  mai  mult  chiar  :  delegaţii,  când  porniră  din 
Roma,  ar  fi  ştiut  încă  de  atunci  că  în  cazul  că  papa  ar  muri, 
delegaţia  lor  nu  va  înceta.  Această  credinţă  le  dă  apoi 
îndrăsneală  să  se  comporte  autoritativ  la  Constantinopole- 

întrebarea  care  urmează  este  dacă  delegaţii  fiind  la 
Constantinopole  ştiau  că  papa  murise  între  timp  ?  De  sigur 
că  delegaţii  o  aflară  ceva  mai  târziu,  căci  ei  comunică 
epistola  de  excomunicare  împotriva  patr.  Mihail  papii  Victor 
II  (1055 — 1057),  succesorul  lui  Leon  IX,  fără  să  ceară  însă 
dela  el  vreo  încuviinţare  specială.  Cum  pe  atunci  să  fi  fost 
uzul  ca  deriziunea  unui  papă  să  fie  îndeplinită  şi  de  ur¬ 
maşul  său,  fără  posibilitate  de  schimbare,  care  stare  dispare 
abia  mult  mai  târziu,  papa  Victor  nu  poate  infirma  cele 
întâmplate.  Astfel  papalitatea  apare  într'o  lumină  odioasă, 
încât  totul  pare  aranjat  deja  la  Roma,  iar  papa  este  provo¬ 
catorul  formal  al  schismei. 

Bizantinii  însă  nu  ştiu  de  moartea  papii  şi  de  aceea 
ei,  în  contra-anatema  ce  o  rostesc  după  ce  au  citit  exco¬ 
municarea  dată  de  Humbert,  lovesc  încă  în  Leon  IX,  ca  şi 
când  acesta  ar  fi  fost  autorul  moral  şi  efectiv  al  ei. 

Deşi  prof,  Michel  se  înverşunează  mult,  totuşi  trebue 
să  facă  concesiuni,  spre  a  şterge  impresia  rea  despre  papă, 
care  se  desprinde  din  evoluţia  evenimentelor  legate  de 
schisma  din  1054.  De  aceea  el  susţine  că  chiar  dacă  ar  fi 
să  renunţăm  la  părerea  că  excomunicarea  a  fost  decisă  de 
papă,  şi  la  Roma,  totuşi  trebue  să-i  respectăm  valabilitatea, 
pentru  că  după  dreptul  curial  de  atunci,  şi  legaţii  papali 
aveau  dreptul  să  pronunţe  proprio  motu  excomunicări,  dacă 
se  bucurau  în  prealabil  de  încrederea  papii,  cum  era  chiar 
cazul  dat  cu  cârd,  Humbert.  Deci  prin  moartea  papii,  de 
care  Humbert  putea  să  ştie  şi  la  care  se  putea  chiar  aştepta, 
nu  s'au  anulat  drepturile  delegaţiei  de  a  depune  o  exco¬ 
municare  împotriva  patriarhului  bizantin. 

Se  ştie  însă  că  papa  Leon  IX  era  un  om  bun  şi  blând, 
iar  după  captivitatea  la  Normani  grav  bolnav ;  din  contră 
Humbert :  era  energic,  mândru,  plin  de  vigoare,  polemist 
aspru,  neastâmpărat  până  la  brutalitate.  In  plus,  alături  de 


REVISTA  TEOLOGICA 


265 


el,  la  curtea  papală  îşi  croia  drum,  prin  atitudinile  sale 
dârze  şt  propuneri  de  reformă  pentru  întărirea  papalităţii, 
cardinalul  Hildebrand. 

Aceste  realităţi  istorice  în  complex  îl  silesc  în  cele  din 
urmă  pe  prof,  Michel  să-şi  încheie  cercetările  sale  cu  con¬ 
statarea  veşnică :  „die  bewiesenen  Tatsachen  sind  hart  und 
machen  eine  gesteigerte,  gegensdtig  verzeihende  Liebe 
notig" ! 

îşi  dă  deci  prof.  Michel  seama  că  provocarea  adevă¬ 
rată  a  venit  din  Apus  (ca  urmare  istorică  a  unui  contract 
ideologic  dintre  Humbert  şi  Hildebrand),  la  care  Răsăritul 
nu  a  putut  tăcea,  ci  pentru  a  apăra  Ortodoxia  atacată  a 
trebuit  să  răspundă  prin  contramăsuri.  Acesta  e  adevărul 
istoric. 

Substratul  real  dogmatic  al  schismei,  cauzat  de  inova¬ 
ţiile  doctrinale  introduse  în  Apus  faţă  de  Răsărit,  nu  este 
însă  admis  de  prof.  Michel,  şi  nici  nu  poate  fi  admis  în 
Apus,  căci  acolo  întreaga  ştiinţă  teologică  a  catolicismului 
se  desvoltă  sub  presiunea  continuă  a  lui  Imprimatur  şi  a 
Indexului. 

In  orice  caz,  gestul  cârd.  Humbert,  justificat  prin 
voinţa  papii  sau  din  pornire  personală,  la  care  va  fi  contri¬ 
buit  şi  cârd.  Hildebrand,  nu  a  fost  infirmat  de  succesorii  la 
scaunul  papal,  Humbert  fiind  preţuit  şi  având  mare  trecere  la 
papi,  cari  l-au  distins  cu  mari  privilegii  personale.  Din  contră,, 
papii  continuă  să  creadă  în  necesitatea  istorică  şi  în  vala¬ 
bilitatea  juridică  a  anatemei,  deci  şi  a  schismei  din  1054. 
Aşa  a  fost  încă  în  timpul  papii  Ştefan  IX  (1057 — 1058),. 
fost  coleg  in  delegaţie  cu  Humbert,  pe  atunci  cu  numele 
Frederic  de  Lotaringia,  care  îl  preţuia  atâta  de  mult  pe 
Humbert  încât  îl  şi  recomanda  la  scaunul  papal,  ca  suc¬ 
cesor  al  lui  Victor,  în  1057, 

Schisma  nu  poate  fi  însă  înlăturată  până  nu-şi  revi¬ 
zuieşte  Apusul  papal  inovaţiile  doctrinale,  revenind  la  Or¬ 
todoxia  autentică. 


PREDICA  DE  RASBOIU 


de 


Preot  AUREL  RADU 


Administrator  protopopesc,  Avrig 


Pentru  ce  sunteţi  aşa  de  fricoşi  ? 

Cum  de  nu  aveţi  credinţă  ? 

Marcu  4,  40 

Trăim,  sub  povara  unor  vremuri  aspre  şi  grele.  Pre¬ 
zentul  este  marcat  de  suferinţe,  iar  viitorul  ne  apare  în¬ 
tunecat  de  mari  primejdii.  Crucea  suferinţelor  se  profi¬ 
lează  pe  cerul  ţării  noastre.  Cu  sufletele  cutremurate  ne 
gândim  la  ziua  de  mâine.  Ce  se  va  alege  de  noi,  de  fami¬ 
liile  noastre,  de  Biserica  şi  neamul  nostru  ?  Vom  scăpa  oare 
eu  bine  din  primejdiile  şi  încercările  acestui  răsboiu?  In 
aceste  ceasuri  grele  pentru  noi  şi  neamul  nostru,  mai  este 
oare  cu  noi  mâna  ocrotitoare  a  lui  Dumnezeu?  Şi-a  întors 
oare  dela  noi  bunul  Dumnezeu  faţa  Sa?  Să  fie  oare  ade¬ 
vărată  şi  întemeiată  tânguirea  cuprinsă  în  versul  popular, 
în  care  un  suflet  întristat  se  plânge  astfel : 

Doamne,  Doamne, 

Mulţi  zic,  Doamne, 

Dumnezeu  pare  că  doarme, 

Cu  capul  pe-o  mănăstire 
Şi  de  mine  n’are  ştire. 

De  sigur  ca  nu.  Dumnezeu  nici  nu  doarme  şi  nici  nu  este 
surd  la  ţipetele  noastre.  El  este  cu  noi  şi  mai  aproape  de 
noi  tocmai  atunci  când  ne  găsim  în  suferinţe.  Peste  valurile 
de  suferinţe  ale  vieţii  de  azi,  răsună  glasul  plin  de  mustrare 
al  Mântuitorului,  cum  a  răsunat  altădată  peste  valurile  agi¬ 
tate  ale  Tiberiadei,  zicându-ne :  „Pentru  ce  sunteţi  aşa  de 
fricoşi?  Cum  de  nu  aveţi  credinţă ?“  In  lumina  acestei  cer¬ 
tări  dumnezeeşti  să  ne  privim  şi  noi  cei  de  azi  şi  în  lu¬ 
mina  Lui  vom  vedea  lumină  şi  vom  dobândi  curajul  cre¬ 
dinţei  şi  liniştea  inimilor  noastre.  Căci  oricum,  lumea  de 
azi  nu  este  mai  frământată  decât  a  fost  marea  Tiberiadei 

atunci  când  Mântuitorul,  împreună  cu  ucenicii,  se  găseau 
In  corabie  pe  întinsul  ei.  Nici  noi  cei  de  azi  nu  putem  să 
fim  mai  îngroziţi  de  durerile  răsboiului  decât  au  fost  uce¬ 
nicii  atunci,  în  mijlocul  furtunii,  fiindcă  nici  noi  nu  ne 
găsim  într'o  primejdie  mai  mare  decât  aceea  în  care  s'au 
găsit  ei,  şi  anume  primejdia  morţii. 

Călătoria  Mântuitorului  cu  ucenicii  pe  lacul  Tiberiadei 
(cf.  Mc.  4,  36-41)  a  fost  o  călătorie  plină  de  peripeţii 
şi  rămâne  în  vecii  vecilor  foarte  instructivă  pentru  cre¬ 
ştini.  Fără  îndoială  că  daca  ucenicii  ar  fi  avut  un  baro¬ 
metru,  adică  un  aparat  care  vesteşte  vremea,  ei  nu  s’ar  fi 
încumetat  să  facă  o  călătorie  atât  de  riscantă,  decât  doar 
dacă  Mântuitorul  le-ar  fi  poruncit  anume.  Ba  nişte  oameni 
superstiţioşi  ar  fi  putut  să  spună  dela  început  că  acea  că¬ 
lătorie  nu  putea  să  se  sfârşească  cu  bine.  Nu  erau  în 
corabie  13persoane,  deci  un  număr  „nenorocos"  ?  La  început, 
călătoria  a  fost  liniştită.  Mai  târziu  însă,  când  corabia  a 
ajuns  în  mijlocul  mării,  călătoria  a  devenit  foarte  grea. 
Un  vânt  puternic  a  stârnit  o  furtună  mare.  Valuri  nă- 
praznice  şi  uriaşe  ameninţau,  din  clipă  în  clipă,  să-i  în¬ 
ghită.  Corabia  ajunsese  jucăria  valurilor.  Ucenicii,  deşi  erau 
pescari  de  meserie,  obişnuiţi  de  mici  să  umble  cu  corabia, 
totuşi  se  simţiau  neputincioşi  şi  nu  ştiau  ce  să  mai  facă.  Aşa 
uragan  cumplit  nu  mai  văzuseră.  Nici  iscusinţa  lor  de  vechi 
corăbieri,  nici  forţa  fizică  nu  le  mai  puteau  ajuta.  Toate 
încordările  lor  păreau  zadarnice,  orice  nădejde  de  scăpare 
prin  propriile  lor  puteri  era  pierdută.1 

Unde  era  şi  ce  făcea  Mântuitorul  în  aceste  clipe  de  mare 
groază  pentru  ucenici?  Ceva  aproape  de  necrezut  şi  ne¬ 
maipomenit!  El  stătea  tocmai  înapoia  corăbiei  şi  dormea, 
parcă  aidoma  cu  cele  cuprinse  în  versul  pomenit.  De  sigur 
că  această  purtare  a  Mântuitorului  părea  cu  totul  de  ne¬ 
înţeles  pentru  ucenici:  El  să  doarmă  linişit,  ca  şi  când 
totul  ar  fi  fost  în  cea  mai  deplină  ordine  !  In  timp  ce 
valurile  mugeau  cu  furie  iar  ucenicii  se  găseau  în  situaţia 
cea  mai  grea,  Mântuitorul  dormea.  Cum  se  poate  ca  Iisus 
să  se  arate  deodată  aşa  de  nepăsător  faţă  de  soarta  uce- 


1  Th.  Spoiri :  Von  Mut  des  Glaubens,  p,  52. 

nicilor  săi?  Nu-i  de  mirare,  deci,  dacă  ei,  oarecum  supăraţi* 
l-au  deşteptat  zicând:  ,,Invăţătorule,  n'ai  grije  că  pierim ?“ 

A  fost  de  ajuns  ca  ucenicii  să  ceară  ajutorul  Mântui¬ 
torului  şi  El  numai  decât  s'a  sculat,  a  certat  vântul  şi  porunci 
mării:  „Taci!  Conteneşte!"  Şi  minunea  s'a  împlinit,  „Şi 
vântul  s’a  potolit  şi  s'a  făcut  linişte  mare".  Parcă-i  vedem 
după  această  minune  pe  ucenici  cum  s'au  simţit  de  ru¬ 
şinaţi,  încât  şi-au  plecat  umiliţi  ochii  în  jos,  ne  mai  putând 
să  mai  spună  o  vorbă.  Liniştea  care  cuprinsese  totul,  a 
fost  întreruptă  de  Mântuitorul.  El  începu  să  le  vorbească, 
însă  nu  ca  să-î  mângâie  pentru  frica  prin  care  au  trecut, 
nici  ca  să-i  încurajeze,  ci  ca  să-i  certe,  zicându-Ie  mâhnit : 
„Pentru  ce  sunteţi  aşa  de  fricoşi?  Cum  de  nu  aveţi  cre¬ 
dinţă?" 

Abia  acum  ucenicii  s'au  desmetecit  şi  şi-au  dat  seama 
că  ei  au  fost  supuşi  la  un  mare  examen  de  credinţă.  Dar 
tocmai  aici  e  locul  să  ne  întrebăm  şi  noi:  A  fost  înteme¬ 
iată  mustrarea  făcută  de  Mântuitorul  ucenicilor?  De  sigur 
că  da.  Dar  ne  întrebăm  iarăşi :  Oare  spaima  ucenicilor 
n'a  fost  şi  ea  întemeiată  ?  Care  dintre  noi,  dacă  am  fi  fost 
în  locul  lor,  n’am  fi  tremurat  la  fel  şi  nu  ne-am  fi  în¬ 
spăimântat  tot  aşa  de  mult?  Fără  îndoială  căci  nici  noi 
n'am  fi  fost  mai  curajoşi  decât  ucenicii.  Căci  frica  este 
legată  de  om  ca  umbra.  Şi  apoi,  nici  unul  din  ei  nu  putea 
să  prevadă  că  vor  scăpa  din  o  atât  de  mare  primejdie,  aşa 
de  repede  şi  de  uşor. 

Noi  suntem  datori  să  ne  păstrăm  credinţa  tare  chiar 
şi  în  împrejurările  cele  mai  grele.  Dar  a  avea  credinţă 
încât  să  muţi  şi  munţii  nu  însemnează  că  prin  aceasta 
eşti  şi  nemuritor,  că  vei  scăpa  cu  bine  ori  când,  ori  unde 
şi  din  orice  primejdie.  Nu  întotdeauna  Dumnezeu  scapă 
deîa  moarte  pe  credincioşii  săi,  cum  a  scăpat  altădată  pe 
Daniil  din  groapa  leilor,  căci  doar  câţi  creştini  n’au  fost  mân¬ 
caţi  de  lei  în  circurile  romane.  Dumnezeu  a  scăpai  odată 
pe  cei  3  copii  din  Babilon  din  flăcările  focului.  Dar  de 
atunci  câţi  copii  n'au  murit  mistuiţi  de  flăcări !  Sf-  Apostol 
Pavel  a  scăpat  dela  moarte  deşi  a  fost  muşcat  de  o  viperă. 
Dar  de  atunci  câţi  n'au  murit  şi  nu  mor  muşcaţi  de  vi¬ 
pere,  fără  ca  Dumnezeu  totuşi  să  intervină.  Ucenicii  au 

scăpat  pe  marea  Tiberiadei  dela  naufragiu  şl  dela  înec 
sigur  printr'o  minune,  dar  de  atunci  câţi  n'au  pierit  şi 
nu  pier,  pe  mări  şi  pe  oceane,  înghiţiţi  de  valuri  ! 

Dar  dacă  Dumnezeu  nu  scapă  întotdeauna  din  pri¬ 
mejdia  morţii  pe  cei  credincioşi,  atunci  ne  întrebăm :  Ce 
fel  de  credinţă  a  cerut  Mântuitorul  dela  ucenicii  săi?  Ce 
credinţă  aşteaptă  El  dela  noi? 

Mântuitorul  ne-a  învăţat  că  viaţa  ne  este  în  mâna  lui 
Dumnezeu,  că  fără  ştirea  şi  voia  Lui  nici  măcar  un  fir  de 
păr  nu  cade  din  capul  nostru.  Dar  pe  lângă  credinţa 
aceasta  în  purtarea  de  grijă  a  lui  Dumnezeu,  El  mai  aşteaptă 
dela  noi,  cum  a  aşteptat  şl  dela  ucenici,  o  credinţă  deose¬ 
bită,  anumită,  în  chemarea  noastră, 

Intr 'adevăr,  prin  Mântuitorul  noi  am  devenit  nu  numai 
fiii  lui  Dumnezeu,  ci  El  ne-a  încredinţat  şi  cu  o  anumită  che¬ 
mare  în  această  lume.  Fiecare  a  primit  unul  sau  mai 
mulţi  talanţi.  In  privinţa  aceasta,  de  o  mărime  unică  şi 
deasupra  tuturor  stă  însăşi  misiunea  Mântuitorului  în  lume. 
Când  Mântuitorul  se  afla  în  corabie  cu  ucenicii  pe  marea 
Tiberiadei,  El  se  găsea  numai  la  începutul  lucrării  Sale  de 
mântuire  a  lumii.  Opera  lui  era  încă  neîmplinită.  Iar  uce¬ 
nicii  încă  se  găseau  la  începutul  pregătirii  lor.  Ei  erau 
numai  ucenici  şi  aveau  să  devină  apostoli.  Pentru  aceasta 
ei  nu  trebuiau  să  se  îndoiască  nici  o  clipă  că  lucrarea 
Mântuitorului  ar  fi  putut  s'o  zădărnicească  sau  s’o  îm¬ 
piedice  vreo  furtună.  Nici  o  împotrivire  nu  putea  să  îm¬ 
piedice  pe  Mântuitorul  să-şi  împlinească  chemarea  Sa 
în  lume.  Chiar  şi  ei  nu  puteau  să  fie  mutaţi  din  această 
lume  înainte  ca  să-şi  fi  împlinit  rostul  lor.  Prin  urmare, 
Mântuitorul  aştepta  dela  ei  o  credinţă  puternică  în  mi¬ 
siunea  Lui  şi  a  lor.  Când  Dumnezeu  îţi  încredinţează  o 
misiune  în  lume,  nimenea  şi  nimic  nu  poate  să  te  împiedice 
s’o  împlineşti.  Pe  sf.  Pavel,  care  primise  dela  Dumnezeu 
făgăduinţa  că  va  merge  până  la  Roma  ca  să  stea  înaintea 
Cezarului,  nu  l-a  putut  împiedica  nici  naufragiul  corăbiei, 
nici  muşcătura  veninoasă  a  viperei.  Ce  liniştit  şi  tare  a 
stat  el  în  mijlocul  primejdiilor  şi  furtunilor  din  Marea  Me- 
diterană !  (F.  Ap.  c.  27-28).  Aşa  trebuiau  să  fie  şi  ucenicii  în 
corabie.  De  asemenea,  de  câte  ori  auzim  cum  unii  „oameni 

mari"  au  scăpat  dela  moarte  sigură  ca  prin  minune.  Semn 
că  Dumnezeu  i-a  ocrotit,  fiindcă  mai  aştepta  ceva  dela  ei. 
Chiar  şi  în  răsboiui  acesta  câţi  ofiţeri  şi  soldaţi  nu  ne-au 
mărturisit  că  au  scăpat  din  cele  mai  mari  primejdii,  deşi 
se  găseau  mereu  în  linia  întâia.  Parecă  de  ei  a  zis  psal- 
mistul:  „Cădea- vor  mii  la  stânga  ta  şi  la  dreapta  ta  zeci 
de  mii,  iar  de  tine  moartea  nu  se  va  apropia"  (Ps.  90,  7). 

Şi  cum  fiecare  om  are  dela  Dumnezeu  o  chemare  în 
această  lume,  aşa  fiecare  neam  îşi  are  un  rost  in  Jume,  pre¬ 
văzut  în  planul  lui  Dumnezeu,  Şi  neamul  nostru  îşi  are 
chemarea  lui.  Să  credem  şi  noi  în  chemarea  cu  care  Dum¬ 
nezeu  a  cinstit  neamul  nostru,  să  luptăm  cu  râvnă  la  îm¬ 
plinirea  misiunii  lui  în  lume.  Să  fim  tari  în  credinţă.  Şi, 
cum  a  spus  I.  P,  Sf.  Mitropolit  Nicolae,  dacă  Dumnezeu  a 
ocrotit  neamul  nostru  şi  l-a  păstrat  printre  atâtea  primejdii, 
e  semn  că  mai  aşteaptă  ceva  dela  el.  Misiunea  lui  încă 
nu-i  împlinită.  Să  credem  în  purtarea  de  grijă  a  lui  Dum¬ 
nezeu,  să  credem  în  viitorul  neamului  nostru.  Să  nu  ne 
fie  frică  de  necazurile  ce  vin  peste  noi  şi  să  nu  descurajăm, 
căci :  „Morile  lui  Dumnezeu  macină  încet,  dar  macină  sigur". 
Dacă  Dumnezeu  este  cu  noi,  de  cine  să  ne  fie  frică? 

ATITUDINI 

TEMEIURILE  ORTODOXE  ALE  PĂCII  VIITOARE 

De  patru  ani  de  zile  neînduplecatul  zeu  al  răsboiului  îşi  răsfaţă, 
în  lume,  cu  înverşunare  crescândă,  furiile  sale  nimicitoare.  Astăzi 
scoarţa  planetei  arde  şi  roadele  mor  costisitoare  jertfe  de  veacuri  ale. 
voinţei  colective  de  creaţie  zac  prăbuşite  la  pământ,  îngropând  sub  dă¬ 
râmăturile  lor  milioane  de  vieţi  omeneşti  cari  nau  altă  vină  decât  aceea 
de-a  le  fi  fost  ursit  să  asiste  înmărmurite  la  cea  mai  violentă  încăie¬ 
rare  cunoscută  până  acum. 

Pe  măsură  ce  întărâtarea  taberelor  beligerante  sporeşte  şi  uneltele 
de  luptă  tind  către  apogeul  celor  mai  rafinate  posibilităţi  de  distrugere, 
creşte  şi  dorul  obştesc  după  binefacerile  păcii  ce\va  trebui  să  se  să- 
lăşluiască  iarăşi  pe  pământ. 

Sorocul  la  care  această  pace  va  pune  capăt  cumplitelor  diferende 
ce  stau  la  obârşia  răsboiului  actual,  nu  mai  poate  fi  departe.  Dar  amă¬ 
nuntul  acesta  este  de  mai  puţină  însemnătate.  Important  este  ca  pacea 
viitoare  să  fie  durabilă,  să  dăinuiască  peste  ani  şi  peste  vremi.  Insta¬ 
urarea  ei  se  poate  face  şi  în  chip  silnic,  prin  puterea  armelor,  prin 
cruntul  drept  al  celui  mai  tare.  Dar  viabilitatea  ei  nu  poate  fi  asigu¬ 
rată  de  nici  unul  dintre  instrumentele  utilizate  în  purtarea  răsboaielor. 
Ea  reclamă  temelia  de  neclătinat  a  consimţământului  obştesc.  Ea 
este  o  problemă  de  ordin  eminamente  sufletesc.  Orice  considerente 
cari  nu  servesc  fundamentarea  sufletească  a  păcii  viitoare,  ori  cât  de 
ispititoare  ar  fi  ele,  nu  vor  isbuti  decât  să  refuze  omenirii  actuale 
suprema  binefacere  după  care  tânjeşte  inima  ei  sfâşiată. 

Problema  reorganizării  lumii,  care  se  va  face  după  încetarea  os¬ 
tilităţilor,  preocupă  încă  de-acum,  în  cea  mai  largă  măsură,  cercurile 
conducătoare  de  pretutindeni.  Cele  bisericeşti,  cu  atât  mai  vârtos.  Căci 
Biserica  creştină,  mai  mult  decât  cele  mai  umanitare  şi  mai  generoase 
concepţii  politice  experimentate  vreodată  în  istoria  seminţiilor  pământului, 
serveşte  cu  ireproşabilă  fidelitate  pacea  şi  bunăvoirea  între  oameni.  Mi¬ 
siunea  ei  de  căpetenie,  în  orice  împrejurări,  zace  în  conservarea  acestei 
bunevoiri  ştn  adâncirea  ei.  Iar  când  neînţelegerile  periodice  dintre  po¬ 
poare  compromit  pacea  ce  trebue  să  domnească  între  toţi  oamenii,  tot 
Biserica  este  aceea  care  intervine  în  scopul  restaurării  ei.  Glasul  lui 
Dumnezeu  şi  vrerile  norodului  de  rând  vorbesc  prin  graiul  ei  făcător 
de  pace,  căci  nici  Dumnezeu  şi  nici  mulţimile  anonime  nu  iubesc  sân¬ 
geroasele  manifestări  răsboinice,  mai  ales  când  ele  încetează  să  mai 
fie  sabie  ridicată  împotriva  răului  obiectiv. 

Biserica  ortodoxă  română,  mai  mult  decât  celelalte  ramuri  ale- 
creştinătăţii  luptătoare,  trebuia  să  spună  un  cuvânt  autorizat  în  această- 
problemă.  Caracterul  ei  determinant  de  „ biserică  a  poporului ",  vădii 
cu  prisosinţă  dealungul  întregei  sale  istorii,  o  califica  îndeajuns  pentru 

această  misiune  spinoasă  şi  plină  de  înfricoşate  răspunderi,  chiar  dacă 
am  nesocoti  greutăţile  de  toţi  ştiute  cari  se  pun,  în  vremuri  excepţionale, 
deacurmezişul  dreptului  firesc  al  obştei  de-aşi  rosti  fără  reticenţe  cu¬ 
vântul  în  chestiunile  privitoare  la  destinul  ei. 

Acest  cuvânt  autorizat  îl  avem  acum.  Rostit  la  şedinţa  inaugurală 
a  lucrărilor  Adunării  eparhiale  din  acest  an  a  Arhiepiscopiei  ortodoxe 
române  de  Alba-Iulia  şi  Sibiu,  el  a  făcut  ocolul  presei  noastre  de  toate 
categoriile,  iar  ca  mâine  va  răsbate  peste  hotare,  în  câteva  versiuni 
accesibile  tuturor  naţiunilor  culte.  Noi  îl  aşternem  cu  emoţie  şi  recu¬ 
noştinţă  în  fruntea  fascicolului  acestuia,  încredinţaţi  fiind  că  el  repre¬ 
zintă  ceva  mai  mult  decât  „un  glas  din  sânul  Bisericii  ortodoxe  ro¬ 
mâne",  cum  l-a  calificat  cu  creştinească  modestie  autorul  lui:  însăşi 
atitudinea  firească  a  Ortodoxiei  naţionale  în  problema  păcii  popoarelor. 

Faptul  că  această  atitudine  a  fost  formulată  de  către  I.  P.  Sf.  Mi¬ 
tropolit  Nicolae  al  Ardealului,  nu  va  surprinde  pe  nimeni.  înaltul  Ierarh 
a  dat  şi  până  acum  —  şi  anume,  ori  de  căteori  împrejurările  i-o  cereau 
—  suficiente  dovezi  de  curaj  intelectual  şi  de  clară  viziune  în  anali¬ 
zarea  şi  soluţionarea  creştinească  a  problemelor  cruciale  cari  frământă 
inima  veacului  acestuia.  Iar  dreptul  la  viaţă  liberă  şi  independentă  al 
Neamului  nostru  a  fost  afirmat  de  către  I.  P.  Sf.  Sa,  mai  ales  în 
anii  de  cumpănă  ai  răsboiului,  cu  toată  vigoarea  unei  personalităţi  de 
indiscutabil  prestigiu  intelectual  şi  moral. 

Ne  putem  dispensa  de  orice  zăbavă  exegetică  asupra  acestei  ferme 
luări  de  poziţie  faţă  de  problema  organizării  păcii  viitoare.  Cuvântul  I. 
P.  Sf.  Sale  este  pe  cât  de  limpede  în  expunere,  pe-atât  de  categoric 
în  soluţii.  La  temelia  păcii  popoarelor,  pentru  ca  aceasta  să  aibă  via¬ 
bilitatea  dorită  de  întreaga  omenire  în  suferinţă,  trebue  să  fie  aşezate 
prescripţiile  riguroase  ale  Eticei  sociale  creştinei  respectul  libertăţii 
personale  şi  naţionale,  spiritul  de  comuniune  interstatală  alimentat  de 
preţuirea  şi  ajutorarea  reciprocă,  şi  mai  presus  de  toate  instaurarea 
unei  cât  mai  depline  dreptăţi  sociale,  cu  îngrădirea  tendinţelor  capi¬ 
taliste  şi  asanarea  pauperismului.  Numai  în  aceste  condiţiuni  se  poate 
reface  şi  cimenta  echilibrul  interstatal,  atât  de  grav  sdruncinat  de  vol¬ 
burile  răsboiului  actual. 

I.  P.  Sf.  Mitropolit  Nicolae  îşi  exprimă  nădejdea  că  va  veni  vremea 
când  vor  putea  fi  reluate  bunele  legături  dintre  diferitele  grupări  ale 
Bisericii  creştine,  „pentru  ca  întreaga  creştinătate  să  poată  da  o  for¬ 
mulare  comună  şi  plină  de  autoritate  concepţiei  sale  despre  înfăptuirea 
păcii  mult  aşteptate 

Până  atunci,  noi  rămânem  fideli  principiilor  „generale  şi  minimale 
cari  trebue  avute  în  vedere  la  încheierea  păcii",  articulate  în  cuvântarea 
I.  P.  Sf.  Mitropolit  N  icolae  al  Ardealului.  Şi  după  aceea,  cu  atât  mai 
vârtos,  căci  na  ne  putem  imagina  ce  altă  atitudine  ar  putea  lua  cre¬ 
ştinătatea  luptătoare  faţă  de  problema  păcii  popoarelor,  chiar  dacă  ne 
va  fi  rânduit  de  Dumnezeu  să  asistăm  Ia  întrunirea  de  mult  aştep¬ 
tatului  sobor  „a  toată  lumea".  Dr.  CRIGORIE  T.  MARCU 

Dr.  Petru  Rezuş:  CURS  DE  TEOLOGIE  FUNDAMENTALĂ. 
Caransebeş,  Tip.  Diecezana  1942,  p,  622. 

Apariţia  acestei  lucrări  constitue  un  eveniment;  este  cel  dintâi 
Curs  de  Teologie  fundamentală  ortodoxă  care  apare  în  limba  română. 
Dintre  câţi  profesori  de  Apologetică  am  avut  până  astăzi,  nici  unul  nu 
şi-a  publicat  cursurile  în  întregime.  A.  Comoroşan  a  făcut  din  Apo¬ 
logetică  o  introducere  în  Dogmatică ;  Păr.  I,  Mihăicescu  a  publicat 
numai  un  volum  din  Cursul  de  Teologie  fundamentală  pe  care  l-a 
•ţinut  la  Facultatea  de  Teologie  din  Bucureşti ;  dl  prof.  Ioan  G.  Savin  a 
ajuns  cu  publicarea  cursurilor  de  Apologetică  abia  până  la  „argu¬ 
mentul  cosmologic".  Diferitele  monografii,  articole  şi  studii  apologe¬ 
tice  publicate  prin  foi  şi  reviste,  precum  şi  manualele  de  Apologetică, 
sunt  numai  începuturi,  departe  de  a  putea  satisface  trebuinţele  de  ordin 
apologetic  ale  religiei  creştine  ortodoxe. 

Părintele  profesor  de  Apologetică  dela  Academia  de  Teologie 
din  Caransebeş,  Petru  Rezuş,  este  cel  dintâi  care  are  meritul  de  a 
da  Teologiei  ortodoxe  române  un  curs  complect  de  Teologie  funda¬ 
mentală.  Ce  este  şi  mai  interesant :  Sfinţia  Sa  îşi  publică  cursurile 
abia  după  câţiva  ani  dela  începutul  carierei  didactice,  şi  nu  cum  se 
face,  de  obiceiu,  la  sfârşit,  sau  niciodată.  Dovadă  că  e  un  profesor 
bine  pregătit,  muncitor,  entusiast  şi  cu  simţ  de  răspundere  pentru  ca¬ 
tedra  la  care  profesează. 

Este  o  notă  slabă  pentru  cei  mai  mulţi  dintre  dascălii  noştri  de 
Teologie,  unii  oameni  de  mare  prestigiu  cărturăresc,  care  îmbătrânesc 
şi  trec  la  ,, binemeritata  pensie",  fără  să-şi  publice  cursurile,  încât 
trebue  să  te  simţi  jenat  că  nu  poţi  avea  în  librărie,  gata  de  reco¬ 
mandat,  nici  o  Dogmatică,  nici  o  Apologetică,  nici  o  Morală,  nici  o  Omi- 
letică,  nici  o  Pastorală,  nici  o  Sectologie,  nici  o  Catehetică,  scrise  de 
teologi  români,  pentru  trebuinţele  studiilor  universitare.  Din  acest 
punct  de  vedere  meritul  părintelui  prof.  P.  Rezuş  este  incontestabil, 
începutul  făcut  de  Sfinţia  Sa  trebue  să  fie  o  chemare  către  dascălii 
de  Teologie  să-şi  publice  cursurile ,  să  facă  eforturi  mai  mari  pentru 
scrierea  lor  şi  să  depună  jertfe  pentru  editarea  lor. 

Cineva  a  făcut  observaţia  că  teologia  românească  va  avea  o 
desvoltare  prin  salturi :  dela  operele  cele  mai  modeste,  populare  şi 
manuale  de  liceu,  la  cele  mai  pretenţioase  şi  voluminoase  opere  teo¬ 
logice,  Nu  vom  avea  lucrări  de  legătură  între  începuturi  şi  culmi. 

Părintele  Rezuş  face  —  pentru  Apologetică  —  această  legătură  ne¬ 
cesară,  de  mare  importanţă  atât  pentru  sistemul  disciplinei  Apologeticei, 

cât  şi  pentru  cuprinsul  şi  tratarea  problemelor  ei,  care  toate  se  cer 
discutate  şi  limpezite. 

Din  toate  aceste  puncte  de  vedere  principiale,  strădania  părin¬ 
telui  Rezuş  merită  elogiu. 

In  special,  dacă  trecem  la  analiza  operei,  constatăm  că  e  lucrată 
sistematic,  ştiinţific,  academic.  Cuprinde  pe  lângă  introducere,  patru 
părţi :  despre  Dumnezeu,  nemurirea  sufletului,  revelaţiunea  divină  şi 
religia  creştină,  la  cari  se  adaogă  şi  a  cincea,  despre  Biserica  ortodoxă. 

In  Introducere  autorul  se  ocupă  cu  definiţia,  obiectul,  principiul 
noetic  (raţiunea),  metodele,  sistemele,  disciplinele  auxiliare  ale  Apo¬ 
logeticei  ;  raportul  Teologiei  fundamentale  cu  filosofia  şi  cu  ştiinţa , 
scopul,  însemnătatea,  istoricul  şi  literatura  Apologeticei  (p.  9 — 53). 

Partea  I,  tratează  despre  existenţa  personală  a  lui  Dumnezeu : 
despre  posibilitatea  cunoaşterii  lui  Dumnezeu,  despre  certiiudinea  cu¬ 
noaşterii  religioase  şi  despre  sistemele  noetice  potrivnice  cunoaşterii 
religioase  (scepticismul,  pozitivismul,  criticismul,  agnosticismul,  mi¬ 
sticismul,  ontologismul,  înneismul,  intuiţionismul  şi  pragmatismul), 
despre  dovedirea  existenţei  lui  Dumnezeu,  proba  ontologică  şi  argu¬ 
mentele  cosmologice  (argumentul  mişcării,  contingenţei,  entropologic, 
gravitaţional,  nomologic  şi  teleologic)  şi  antropologice  (argumentul 
psihologic,  moral  şi  istoric),  despre  creaţie,  despre  providenţă  şi  despre 
sistemele  noetice  contrare  monoteismului ;  ateismul,  materialismul,  po- 
liteismul,  dualismul,  panteismul  şi  deismul  (p.  57 — 240). 

Partea  II,  despre  nemurirea  sufletului,  se  ocupă  cu  dualismul  an¬ 
tropologic,  cu  existenţa,  spiritualitatea,  libertatea  şi  nemurirea  sufle¬ 
tului,  cu  raportul  dintre  trup  şi  suflet,  cu  deosebirile  dintre  om  şi 
animal ;  cu  dovezile  pentru  susţinerea  indeterminismului  şi  combaterea 
determinismului ;  cu  argumentele  pentru  nemurirea  sufletului  (argu¬ 
mentul  ontologic  sau  metafizic,  teologic  sau  psihologic,  moral  şi  istoric). 
Apoi  tratează  despre  originea  şi  crearea  trupului  omenesc,  despre 
darvinismul  antropologic  şi  despre  unitatea  şi  antichitaiea  speciei 
umane  (p,  243 — 334). 

Partea  III,  despre  revelaţiunea  divină,  se  ocupă  de  noţiunea,  defi¬ 
nirea,  împărţirea,  posibilitatea,  necesitatea  şi  cognoscibiîitatea  desco¬ 
peririi  dumnezeeşti ;  de  criteriile  revelaţiunii :  minunile  şi  profeţiile, 
desvoltarea  istorică  şi  izvoarele  revelaţiunii  (Sf,  Scriptură  şi  Sf.  Tra- 
diţiune),  fundamentarea  istorică  a  creştinismului ;  personalitatea,  me- 
sianitatea,  divinitatea  Mântuitorului,  minunile  şi  profeţiile  Mântuito¬ 
rului,  martirajul  creştin  şi  valoarea  lui  apologetică  (p.  337 — 456). 

Partea  IV,  despre  religia  creştină,  tratează  despre  fiinţa  religiei 
(noţiunea,  definirea,  etimologia  şi  teoriile  despre  fiinţa  religiei :  socio¬ 
logismul,  psihologismul,  esteticismul  şi  apriorismul  revelaţional),  originea 
religiei,  ipotezele  raţionaliste  despre  originea  religiei :  frica,  înşelă¬ 
ciunea  şl  autoînşelâciunea,  şi  cele  raţionaliste-evoluţioniste  despre 
originea  religiei :  animismul,  naturismul,  tabuismul,  totemismul,  ma- 

gismul,  fetişismul,  henoteismul,  egoismul  fantesist  al  lui  Feuerbach  şi 
L.  Blaga),  universalitatea  şi  necesitatea  religiei :  religiile  mari  anti¬ 
creştine  :  iudaismul,  mahomedanismul,  taoismul,  confucianismul,  zoro- 
astrismul,  mitracismul,  vedismul,  brahmanismul,  budismul,  hinduismul, 
şi  încheie  cu  un  capitol  despre  religia  viitorului,  care  e  creştinismul 
ortodox  |p.  459 — 574), 

Ca  adaos  la  lucrare,  autorul  vorbeşte  despre  Biserica  ortodoxă: 
definirea,  întemeierea,  vizibilitatea,  calităţile,  ierarhia,  infailibilitatea, 
forma  de  conducere,  scopul,  necesitatea  şi  însemnătatea  Bisericii  or¬ 
todoxe  (p.  577 — 594). 

Un  indice  de  materii  şi  altul  de  nume  precedează  tabla  cuprin¬ 
sului  lucrării  (p.  595 — 621). 

Acesta  e,  schiţat,  cuprinsul  lucrării,  cuprins  care  de  altfel  a 
devenit  clasic  în  orice  tratat  de  Teologie  fundamentală. 

Lucrarea  este  incontestabil  de  merit.  Autorul  are  spirit  critic 
de  observaţie  şi  e  la  curent  cu  problemele  Teologiei  fundamentale.  In 
deosebi  e  bine  informat  asupra  filosofiei  române  contimporane,  din 
cuprinsul  căreia  citează  şi  laudă  ce  se  cuvine  şi  ne  pune  în  gardă 
asupra  erorilor  pe  care  le  reprezintă  şi  pe  care  ştie  să  le  arate  cu 
degetul  la  tot  pasul,  limpede  şi  cu  tot  curajul.  Nu  uită  să  denunţe 
ipoteza  eclectică  şi  să  critice  poziţia  ateistă  pe  care  se  aşează  „filo¬ 
soful  de  ample  creaţii  necredincioase  Lucian  Blaga",  când  vorbeşte 
în  recenta  sa  lucrare  „Religie  şl  spirit"  despre  fenomenul  religios. 

„Dintr'odată  colaborează,  aşa  dar  —  conclude  părintele  Rezuş 
(p.  517)  —  în  această  filosofic  religioasă  a  lui  Lucian  Blaga,  la  rezolvarea 
fenomenului  religios,  următoarele  ipoteze  clasice  şi  moderne  asupra 
originii  şi  fiinţei  religiei ;  înşelăciunea  şi  autoînşelăciunea  (omul  crează 
noţiunea,  o  foloseşte,  autoînşelându-se  apoi  înşelând  pe  alţii),  psiho¬ 
logismul  (religia  este  o  creaţie  exclusivă  a  sufletului  omenesc,  fără 
obiectivitate  supranaturală  divină),  naturalismul  evoluţionistic  (religia 
este  considerată  ca  o  apariţie  naturală  ce  evoluiază),  fantezia  şi  ego¬ 
ismul  feuerbachian  (omul  crează  religia  datorită  egoismului  —  spre 
a-şi  explica  existenţa  şi  îmbunătăţi  soarta  —  cât  şi  datorită  fanteziei, 
cu  care  el  depăşeşte  starea  normală  şl  actuală  plină  de  contingenţe)". 

Părintele  P.  Rezuş  are  în  unele  părţi  ale  Cursului  de  Teologie 
fundamentală  şi  sistematizări  personale,  care  însă  nu  sunt  totdeauna 
cele  mai  potrivite.  De  pildă :  a  trata  fiinţa,  originea,  universalitatea, 
necesitatea  şi  istoria  religiilor  sub  titlul  „Religia  creştină,"  ceea  ce  nu 
se  potriveşte.  Credem  că  era  mai  potrivit  să  înceapă  cu  acest  capitol 
de  Apologetică,  decât  să  încheie.  Aceasta  din  însăşi  definiţia  Apolo¬ 
geticei,  care  e  disciplina  teologică  menită  a  expune  şi  apăra  religia 
creştină  ortodoxă.  De  îndată  se  pune  deci  întrebarea  :  Ce  e  religia 
şi  din  răspunsul  ei  mergem  mai  departe,  să  vorbim  i  despre  Dum¬ 
nezeu  (Teologia),  despre  lume  (cosmologia),  despre  om  (antropologia), 
despre  revelaţie,  despre  divinitatea  Mântuitorului,  ca  să  încheiem  cu 

religia  creştină  şi  cu  Biserica  ortodoxă.  Iar  Biserica  ortodoxă  nu  este 
adaosul,  ci  concluzia  Apologeticei.  Capitolul  acesta  final  face  parte 
integrantă  din  Apologetică.  In  cuprinsul  Iui  avem  să  vorbim  despre 
valoarea  culturală  şi  meritele  Istorice  ale  creştinismului  în  generai  şi 
ale  Ortodoxiei  în  special.  Facem  cu  alte  cuvinte  apologia  Ortodoxiei, 
care  aparţine  întâi  de  toate  Apologeticei. 

Sunt  şl  alte  oblecţiunl  de  făcut,  care  la  o  nouă  ediţie  a  lucrării 
se  vor  putea  lua  în  considerare,  şl  anume  î  în  partea  Introductivă 
se  tratează  prea  pe  scurt  raportul  dintre  teologie  şi  fllosofîe  şl  mai 
ales  raportul  dintre  teologie  şl  ştlintă,  iar  cap.  despre  raportul  dintre 
teologie  şi  artă  lipseşte.  In  partea  I  autorul  vorbeşte  sub  titlul ;  „Despre 
cunoaşterea  Iul  Dumnezeu11,  despre  altceva  (p.  60 — 63),  tratează  prea 
pe  scurt  despre  teoriile  cosmogonice,  mai  ales  despre  ipoteza  Kant- 
Laplace  (p.  193),  care  se  cerea  supusă  unor  expuneri  mal  temeinice ; 
combate  prea  pe  scurt  ateismul  (p,  223)  şi  mai  ales  darvinismul  antro¬ 
pologic  (p.  311 — 321)  dela  care  începe  şl  sfârşeşte  întreg  conflictul 
dintre  religie  şi  ştiinţă ;  poate  că  trebuia  scris  mal  pe  larg  despre 
aberaţiile  spiritiste,  ocultiste  (p.  406—447).  De  tot  sumar  e  capitolul 
despre  „fundamentarea  istorică  pozitivă  a  creştinismului11 ;  personali¬ 
tatea,  mesianitatea,  divinitatea,  minunile  şi  profeţiile  Mântuitorului 
(p.  429 — 444),  Partea  IV,  despre  religie  (p.  459 — 559),  trebue  mutată 
întreagă  la  început  (partea  I)  şi  în  locul  el  se  cere  desvoltat  capitolul 
adevărat  şl  bine  întitulat  despre  „religia  creştină",  care  precum  am 
spus  a  fost  tratată  prea  sumar  (p,  429 — 444), 

Credem  de  asemenea  că  e  greşit  spus  că  „Biserica  pătlmitoare" 
se  numeşte  aşa  pentru  că  „sufere  pedepsele  de  după  judecata  particu¬ 
lară"  (p,  578).  Aşa  ceva  ne-ar  sili  să  admitem  purgatorul.  Biserica 
e  pătimitoare  deoarece  sufere  prigoanele  ca  şi  Mântuitorul  Hristos 
crucea.  Apoi  infailibilitatea  Bisericii  nu  are  de  scop  o  pază  „Intole¬ 
rantă"  (p.  585),  cl  reprezintă  o  prerogativă  de  indefectibllitate  de 
Ia  adevărul  şi  misiunea  ce  o  are  de  îndeplinit  în  lume.  In  ce  priveşte 
forma  de  guvernare  a  Bisericii  ortodoxe  e  mal  bine  să  fie  numită 
ierarhică,  hristocratlcă  sau  pnevmatocratlcă,  şi  nu  „aristocratică"  (p. 
587),  deoarece  „aristocraţia"  titlurilor  n'a  reprezentat  in  istorie  tot¬ 
deauna  şi  aristocraţia  spiritului,  din  care  pricină  cuvântul  nu  mai  are 
puritatea  pe  care  ar  trebui  să  o  albă;  ca  şl  „aristocraţia",  el  su¬ 
fere  de  impurităţi. 

Am  făcut  aceste  oblecţiunl  dintr'o  strictă  obiectivitate  şi  probi¬ 
tate  ştiinţifică.  Dar  ele  sunt  prSa  mici  ca  să  poată  pune  în  umbră  va¬ 
loarea  unei  opere  masive  şi  truda  unul  om  plin  de  idealism  şi  de 
entusiasm.  Cele  peste  600  pagini  mari  ale  lucrării  cuprind  atâtea  părţi 
bune,  atâta  muncă,  atâta  pricepere  şi  atâtea  cunoştinţe,  încât  mă¬ 
runtele  observaţii  care  1  se  pot  face  sunt  Infime  şi  dlsparente,  ca  şi 
umbrele  clădirilor  mari  faţă  de  soliditatea  lor. 

Faţă  de  lucrările  anterioare,  lucrarea  aceasta  a  Părintelui  prof. 
Petru  Rezuş  înfăţişează  o  evoluţie  în  bine,  neaşteptat  de  mulţumitoare. 

Nu  mal  întâlnim  în  ea  nici  greutatea  frazelor  bombastice,  nici  ter¬ 
minologia  provincială  care  abundă  în  lucrările  anterioare.  Stilul  Sfin¬ 
ţiei  Sale  în  scurtă  vreme  va  dobândi  limpezimea,  forţa  şi  frumuseţea 
pe  care  le  reclamă  pregătirea  sa  teologică  în  ţară  şi  în  străinătate. 

Preot  Dr.  ILARION  V.  FELEA 

$ 


Şerban  Ionescu,  Profesor  la  Facultatea  de  Teologie  din  Bucureşti : 
TEMEIURILE  UNEI  ORDINE  MORALE  (Extras  din  Buletinul  Aca¬ 
demiei  de  Ştiinţe  Morale  şi  Politice,  1  IV  1942-1943).  Bucureşti,  Tip. 
Remus  Cioflec  1943,  p.  20, 

Marele  merit  al  dlui  prof.  Şerban  Ionescu  este  strădania  necon¬ 
tenită  de  a  revărsa  luminile  adevărului  ortodox  asupra  frământărilor 
şi  problemelor  sociale  contimporane.  Intr'un  veac  dominat  de  per¬ 
spective  sociale,  cu  corelativele  lor  economic-politice,  opera  aceasta 
este  de  o  utilitate  şi  o  necesitate  evidentă,  Căci  ea  răsare  din  certi¬ 
tudinea  că  singura  salvare  a  veacului  este  în  valorile  morale  şi  so¬ 
ciale  ale  creştinismului.  Este  un  glas  care  trebuie  să  se  audă  la  această 
răspântie  de  vârtej  şi  furtună  a  istoriei. 

Broşura  aceasta  se  înşiruie  pe  aceeaş  linie  corelativ-creştină  (e 
o  comunicare  ţinută  Ia  Academia  de  Ştiinţe  Morale  şi  Politice  în  25 
Februarie  1943).  Ea  nu  vrea  să  fie  nici  visul  irealizabil  al  unei  utopii, 
nici  planul  amănunţit  al  unui  om  de  stat  sau  reformator  social  (p.  3), 
ci  vrea  să  mărturisească  despre  temeiurile  reale  ale  unei  ordine  mo¬ 
rale  europene,  cu  adevărat  salvatoare.  Şi  soluţia  pe  care  o  indică 
atât  „fondul  moral  ancestral  al  poporului  românesc",  cât  şi  expe¬ 
rienţele  trecutului,  este  infuziunea  principiilor  juridice-politice-eco- 
nomice  cu  duhul  creştin  al  dreptăţii  şi  iubirii  faţă  de  aproapele. 
De  sigur  bolşevismul  n'a  puiuţ  desfiinţa  realităţile  firii  (statul,  clasele 
sociale,  capitalul,  proprietatea  individuală,  familia,  religia)  şi  a  devenit 
un  stat  tiranic,  totalitarist  şi  absolutist,  cu  revendicări  de  imperialism” 
în  care  nu  mai  poate  fi  vorba  de  „năzuinţe  socialiste*  (p.  6),  O  soli¬ 
darizare  a  Europei  împotriva  acestei  ameninţări  asiatice  este  un  impe¬ 
rativ  de  sine  înţeles.  Pe  ce  temeiuri  ?  Există  scriitori  cari  propovăduesc 
un  pesimism  accentuat  in  ceea  ce  priveşte  viitorul  Europei  (O.  Spen- 
gler,  L.  Bauer,  Bretano,  ş.  a,),  totuşi  credinţa  într'o  ordine  mai  bună 
este  o  „tradiţie”  a  spirituluf  european,  o  tradiţie  care  trebuie  să-şi 
găsească  odată  şi  o  înfăptuire  concretă  mai  durabilă.  După  ce  enu- 
meră  planurile  de  pacificare  a  Europei  (Dante,  Campanella,  Hugo  Gro- 
tius,  Leibnitz,  Wiliam  Pen,  J.  J,  Rousseau,  Bentham,  ş.  a,  până  la  So¬ 
cietatea  Naţiunilor),  autorul  zăboveşte  asupra  principiilor  cuprinse  în 
lucrarea  filosofului  german  Immanuel  Kant,  Zum  evlgen  Frieden ;  1. 
Temeinicirea  unirii  dintre  naţiuni  pe  valorile  morale ;  înlocuirea  di¬ 
plomaţiei  „raţiunii  viclene"  cu  o  diplomaţie  morală.  Politica  trebue 
să  fie  o  politică  morală.  Divorţul  dintre  morală  şi  politică  trebuie  să 
înceteze  (p.  10-11).  2,  „Considerarea  statelor  între  ele  ca  scopuri  în 
sine  şi  nu  ca  mijloace  de  exploatat  în  beneficiul  altora"  (p.  12),  adică 

egalitatea  morală  şl  politică  (suveranitate  şl  libertate)  a  naţiunilor 
mari  şi  mici.  Corelat ;  federalizarea  naţiunilor  şi  supunerea  dife¬ 
rendelor  dintre  ele  unui  tribunal  superior.  Aceste  principii  sunt  va¬ 
labile  şi  pentru  organizarea  Europei  de  azi  şi  de  mâine;  1.  O  îm¬ 
binare  a  etnicului  cu  eticul  (p.  14-15) ;  2,  „O  suveranitate  limitată  a 
statului"  necesară  pentru  „aplicarea  dreptului  internaţional  dintre  state" 
(p.  15).  3.  Subordonarea  economicului  poruncii  iubirii  de  aproapele, 
transformarea  capitalului  în  capital  social,  spre  folosul  comunităţii, 
nu  al  exploatatorului. 

„Eticul  înglobează  şi  economicul11  (p.  18),  afirmă  în  mod  just 
autoTul.  El  nu  mai  ghidează  forţele  economice  [funcţie  negativă],  ci 
le  pune  „în  slujba  binelui  social11  [funcţie  pozitivă].  Dă  exemplu ; 
cooperaţia,  isvorîtă  din  iubirea  creştină  care  nu  poate  exista  decât 
prin  aceeaş  iubire  creştină.  „Dreptatea  în  sine  reprezintă  un  minim 
de  iubire  socială,  pe  când  iubirea  creştină  reprezintă  un  maximum 
de  dreptate  juridică11  [p,  14],  se  exprimă  aşa  de  adevărat  şi  pregnant 
dl  Şerban  Ionescu.  Ordinea  socială  e  imposibilă  fără  temelia  dreptăţii 
şi  iubirii  creştine.  Altfel,  fără  înaltele  valori  ale  eticei  creştine, 
lumea  se  va  prăbuşi  din  nou,  iar  prăbuşirea  ei  va  fi  totală  şi  ire¬ 
mediabilă"  [p.  20].  Totuşi  jertfa  actuală  a  neamurilor  ne  îndreptă¬ 
ţeşte  să  credem  într'o  lume  mai  bună,  mai  dreaptă  şl  mai  fericită. 

Sunt  adevăruri  esenţiale  pentru  orientările  de  azi.  Dacă  adăogăm 
că,  fără  a  pierde  din  sobrietatea  ştiinţifică,  expunerea  lor  vibrează 
de  căldura  convingerii  şi  a  optimismului  creştin,  avem  imaginea  de¬ 
plină  a  acestei  noul  prezentări  de  atitudine  ortodoxă  şi  românească 
în  faţa  marilor  vâltori  ale  vremii.  E  atitudinea  cuminte  şi  înţeleaptă 
a  adevărului  veşnic,  singura  salvare  din  vaerul  veacului  de  acum. 

Diacon  NICOLAE  MLAD1N 

v  Preot  Dumitru  Călugăr'.  PREOCUPĂRI  CATEHETICE  („Seria 
Didactică"  Nr.  14).  Sibiu,  Tipografia  Arhidiecezană  1944,  p,  100. 
Preţul  Lei  200. — 

Cred  că  puţini  dascăli  nu  cunosc  cele  două  volume  de  metodica 
Religiei  „Hristos  în  şcoală “  ale  Păr.  D.  C.  Anul  acesta,  ele  se  com- 
plectează  prin  lucrarea  de  mai  sus,  rod  al  experienţei,  al  dragostei 
de  copii  şi  al  temeinicei  pregătiri  religioase  şi  pedagogice  a  autorului. 

Părintele  D.  C.  crede  în  puterea  educaţiei,  a  unei  educaţii  ar¬ 
monice  şi  integrale,  care  să  realizeze  personalitatea  morală  creştină 
ortodoxă. 

In  cadrul  acestei  educaţii,  cea  religioasă  are  o  importanţă  covâr¬ 
şitoare.  Dacă  desăvârşirea  morală  este  greu  de  realizat,  formarea 
caracterelor  morale,  care  să  stea  în  slujba  personalităţii  morale  cre¬ 
ştine,  este  totuşi  cu  putinţă.  Lucrarea  de  faţă  se  referă  la  educaţia 
religioasă  din  şcoala  primară,  care  urmăreşte  dăltuirea  însuşirilor  pe 
care  să  se  bazeze  caracterul  moral.  Autorul  arată  dela  început  câ- 

teva  condiţii  pe  care  trebue  să  le  îndeplinească  educaţia  religioasă: 
Şcoala  trebue  să  facă  legătură  cu  educaţia  religioasă  primită  în  fa¬ 
milie;  să  ţină  seamă  de  mediul  din  care  vin  copiii;  să  accentuieze 
dragostea  creştină ;  să  nu  se  confunde  cu  moralizarea ;  să  provoace 
concentrări  meditative  şi  trăire  intensă  a  lecţiilor;  să  aplice  învăţă¬ 
mântul  în  viaţa  de  toate  zilele,  căci  învăţământul  religios  nu  trebue 
să  se  adreseze  numai  intelectului,  ci  mai  ales  afectivităţii,  trăirii. 

intre  mijloacele  educaţiei  religioase,  rugăciunea  primează.  Şcoala 
are  obligaţia  să-l  înveţe  pe  copil  să  trăiască  rugăciunea,  ori  de  ce 
natură  ar  fi  ea,  să-î  deştepte  nevoia  ei,  a  unei  rugăciuni  desinteresate, 
de  totală  dăruire. 

Clar  şi  frumos  analizate  sunt  momentele  psihologice  ale  lecţiei 
de  religie.  Nu  contează  numărul  şi  numirea  treptelor  formale,  ci  rostul 
lor,  bine  înţeles.  Consideră  predarea  —  tratarea  —  ca  punctul  culminant 
al  lecţiei.  Ea  se  face  prin  povestire,  care  trebue  să  fie  clară,  curgă¬ 
toare,  emotivă,  trăită  de  dascăl  şi  elev.  Icoanele  şl  tablourile  religi¬ 
oase  servesc  învăţământul  Religiei  pentru  intuirea  anumitor  lecţii.  Alt 
moment  important  este  aprofundarea  —  aprecierea  —  care  trebue  să 
cuprindă  clipe  de  linişte,  de  meditaţie. 

In  sfârşit,  insistă  asupra  aplicării  —  încheierii  —  care  de  cele 
mai  multe  ori  rămâne  tot  teorie. 

Succesul  lecţiilor  —  şi  mai  ales  al  celor  de  Religie  —  depinde 
însă  de  propunător.  Atitudinea  lui  în  şcoală  şl'n  afară  să  fie  carac¬ 
terizată  prin  moralitate,  obiectivitate,  printr’o  convingere  fermă  în 
superioritatea  misiunii  sale.  Catehetul  să  fie  pururea  senin,  îngăduitor, 
răbdător,  înţelegător,  entuziast,  iubitor  de  bine  şi  de  copii.  Să  fie  o 
personalitate,  căci  „spun  popoare,  regi  şi  vremi  că  din  câte  bunuri 
avem,  personalitatea  este  bunul  suprem1'  (Goethe). 

Arată  apoi  obligaţia  pregătirii  temeinice  a  lecţiilor,  atitudinea 
în  timpul  predării,  mimica  şi  tonul. 

învăţământul  religios  înglobează  în  sine,  pe  lângă  teorie,  con¬ 
vingere,  şi  practică  deprinderile  morale,  căci  adevăratului  creştin 
ortodox  i  se  cere  credinţă  şi  fapte.  Deprinderile  uşurează  copilului 
drumul  vieţii. 

Efectul  învăţământului  religios  este  hotărît  şi  de  condiţiile  în 
care  se  desfăşoară,  O  clasă  frumos  împodobită,  cu  icoane  şi  candelă 
aprinsă,  îmbie  mai  mult  la  meditaţie  şi  dâ  impresia  vieţii  dintr'un 
cămin  fericit. 

Corelaţia  Religiei  cu  celelalte  obiecte,  locul  în  orar,  durata  lecţiei, 
manualele,  contribuesc  deasemenea  la  bunele  rezultate.  Alt  mijloc  de 
educaţie  religioasă  este  „carnetul  de  religie",  in  care  elevii  îşi  însem¬ 
nează  fdeea  generală  a  lecţiei,  sau  chiar  schiţa  ei,  Accentuiază  dea- 
semenea  importanţa  textelor,  citatelor  biblice  şi  articolelor  de  credinţă, 
care  dau  lecţiei  aspectul  atrăgător  al  unei  predici  şi  care  se  pare 
a  fi  fost  uitate  în  ultima  vreme. 

,, Preocupările  Catehetice “  ale  Păr.  D.  C.  alcătuesc  o  expunere 
organică  de  consideraţii  pedagogice  şi  didactice,  înfăţişate  într’o  formă 
simplă,  clară  şi  afectivă. 

Sunt  o  dăruire  pentru  fericirea  „celor  mici",  a  căror  viaţă  sufle¬ 
tească  o  înţelege  din  plin,  atrăgând  mereu  atenţia :  „să  nu  uităm  sufletul 
copilului,  sufletul  nostru  de  ieri ", 

Cuvinte  de  aleasă  preţuire  cuprinde  de  altfel  şi  prefaţa  Păr» 
Prof,  Dr.  Grigorie  T.  Marcu. 

Cei  ce  ne  străduim  să  dăm  altora  lumină,,  din  toată  inima  şi  cu 
tot  dragul  ne  bucurăm  de  apariţia  acestei  cărţi  de  Pedagogie  reli¬ 
gioasă  creştină. 

Prof,  SEPT! MIA  P.  GHERMAN 

& 

Prof.  Dr.  L.  G.  Munteanu :  VIAŢA  SFÂNTULUI  APOSTOL  ŞI 
EVANGHELIST  IOAN  (Colecţia  „Cărţile  Vieţii").  Cluj,  Editura  Epis¬ 
copiei  ortodoxe  române  1943,  p.  248. 

încă  o  bucurie  venită  de  dincolo  de  dealul  durerilor :  a  trei¬ 
sprezecea  lucrare  din  mult  grăitoarea  colecţie  „Cărţile  Vieţii"  de  sub* 
oblăduirea  luminatului  nostru  Ierarh  P.  Sf.  Nicolae  Colan  al.  Clujului. 

Bucuria  aceasta  ne-o  aduce  neobositul  Păr.  Prof.  Dr.  L,  G» 
Munteanu,  cel  ce,  după  lucrările  anterioare :  „Viaţa  Mântuitorului 
nostru  Ilsus  Hristos"  şi  „Viaţa  Sfântului  Apostol  Pavel",  vine  acum 
să  ne  descopere,  în  aceeaşi  formă  uşoară  şi  clară,,  figura  senină  şi 
îngerească  a  celui  mai  tânăr  şi  mai  iubit  ucenic  al  DomnuluL  El  este 
întâiul  care-i  urmează  Mântuitorului  cu  o  dragoste  neasemuită,  întâiul 
care  recunoaşte  în  persoana  Iui  lisus  pe  Mesia  cel  proorocit  de-atâta 
timp  şi  rămâne  ultimul  lângă  El,  însoţindu-I  trupeşte  şi  sufleteşte  în 
tot  timpul  suferinţelor  Lui,  plângând  întristat  la  picioarele  Crucii  în¬ 
sângerate,  loan  va  rămânea  deapururi  „Apostolul  dintâiu".  Prin  dra¬ 
gostea  sa  nemărginită,  el  isbuteşte  să  pătrundă  ca  nimeni  altul  tot 
adâncul  dumnezeeştilor  învăţături  ale  Mântuitorului.  Numai  prin  această 
dragoste  sfântă  e  în  stare  să  dovedească  lumii  realitatea  naturii  dum- 
nezeeşti  a  Mântuitorului,  existenţa  din  veci*  a  Logosului  şi  cum  în 
sfârşit,  la  plinirea  vremii  „Cuvântul  trup  s'a  făcut  şi  s’a  sălăşluit 
între  noi"  (1,  14).  „Desigur  aceea  înălţime  şi  mărire  proprie  Mântui¬ 
torului,  precum  ne-o  înfăţişează  Evanghelia  lui  loan,  n’a  fost  ascunsă 
nici  celorlalţi  ucenici,  însă  numai  loan  este  în  stare  s’o  înfăţişeze" 
(p.  26).  Şi  aceasta  numai  din  cauza  iubirii  neasemuite  faţă  de  Mân¬ 
tuitorul,  care  freamătă  în  toată  fiinţa  sa.  Numai  iubirea  desmărginită 
este  în  stare  să  dea  asemenea  puteri  uriaşe  de  pătrundere  şi  răs¬ 
frângere  în  acelaş  timp.  Numai  această  minune  sfântă  poate  înălţa 
sufletele,  ridicându-le  dincolo  de  cele  văzute,  „unde  nu  este  durere» 
nici  întristare,  nici  suspin,  ci  viaţă  fără  de  sfârşit".  Apostolul  iubirii  a 
murit  la  adânci  bătrâneţe,  când  nemaiputând  cuvânta  oamenilor,  le 
şoptea  numai  tremurând:  „Fiilor,  iubiţi-vă  unul  pe  altul". 

Dar  şl  Mântuitorul  l-a  iubit  pe  Ioan  în  cblp  deosebit,  ară~ 
tându-i  în  multe  împrejurări  semnele  dumnezeeştii  Sale  iubiri.  Pe  el‘ 
l-a  ţinut  Mântuitorul  cu  capul  răzlmat  de  pieptul  Său  la  Cina  cea 
de  taină  şi  tot  pe  el  l-a  socotit  vrednic  a-1  încredinţa  în  cele  mai 
grele  clipe  pe  sf.  Fecioară  Marla.  Biserica  primară  îl  numeşte  pe  Ioan 
„iubitul  Domnului11. 

Revenind  acum  asupra  cărţii  Păr.  Prof.  Dr.  L.  G,  Munteanu,  este 
uşor  de  înţeles  de  ce  P.  C.  Sa  a  lucrat  tocmai  viaţa  sf.  Apostol 
Ioan,  cu  care  a  complectat  triologia  sfântă  de  care  am  amintit  la  în¬ 
ceput.  Mântuitorul,  Pavel  şi  Ioan  sunt  seva  permanentă  a  Bisericii 
creştine.  Capul  Bisericii  şi  cei  doi  pilaştrii:  Pavel  al  energiei  şi  şti¬ 
inţei,  iar  Ioan  al  iubirii  şi  înţelepciunii,  dinamizează  viaţa  creştină  în . 
orice  veac  şl  în  orice  împrejurare. 

Iată  scheletul  celor  patru  părţi  ale  cărţii : 

I.  înainte  de  a  cunoaşte  pe  Mântuitorul,  cuprinzând  câteva  date 
sumare  despre  familia  şi  copilăria  sf.  Apostol  Ioan,  precum  şi  ucenicia, 
sa  la  sf.  Ioan  Botezătorul. 

II.  Ucenic  al  Domnului,  unde  ni  se  arată  împrejurările  în  cari 
Ioan,  părăsind  pe  Inaintemergătorul,  urmează  Mântuitorului,  pe  care 
iubindu-L  ca  nimeni  altul,  îi  pătrunde  învăţăturile  în  chip  deosebit. 

III.  După  înălţarea  Mântuitorului.  Atei  ni  se  înfăţişează  propo- 
văduirea  sa  în  Ierusalim  şi  Palestina,  organizarea  Bisericii  din  Efes, 
exilarea  în  insula  Patmos  şi  scrierile  sale  în  ordine  cronologică :  Apo- 
calipsa,  Evanghelia  şi  cele  3  epistole. 

IV.  Sfârşitul  vieţii  Apostolului  Ioan,  cu  un  „Adaos"  în  care  se- 
stabileşte  adevărul:  cine  a  scris  Apocalipsa  şi  Evanghelia  a  patra, 
făcându-se  o  scurtă  tălmăcire  a  Apocalipsei. 

Munca  şi  strădania  deosebită  a  Păr.  Prof.  Dr.  L,  G.  Munteanu 
şi  a  tuturor  celor  ce  lucrează  de  sârg  pentru  Biserica  noastră  drept- 
măritoare  de  dincolo  de  dealul  Feleacului,  este  de  nepreţuit.  Propo- 
văduirea  lui  Hristos  şi  a  ucenicilor  Lui  nu  o  poate  nimeni  stingheri. 
Este  o  carte  scrisă  pentru  obştea  dreptcredincioasă  şi  constitue  o- 
unealtă  preţioasă  prin  care  Biserica  grăieşte  şi  ţine  contactul  de  fiecare 
clipă  cu  poporul.  Considerând  aparatul  ştiinţific  care-i  stă  la  bază, 
ea  poate  servi  ca  un  îndreptar  exegetic  şi  pentru  studenţi  şi  preoţi.. 
Expusă  uşor  şi  clar,  lucrarea  de  faţă  va  hrăni  şi  înnoi  sufleteşte  pe 
toţi  cei  ce-şi  iau  osteneala  să-i  descopere  comorile. 

MINODORA  N.  BELEA 

$ 

Preot  Petru  Bogdan  :  VIAŢA  IN  HRISTOS.  Predici  morale 
pentru  toate  Duminecile  şi  Sărbătorile  anului.  Arad,  Diecezana  1943, 
P-  XVI+475.  Preţul  Lei  400.— 

Necesitatea  de-a  propovădui  pe  Hristos  s’a  ivit  deodată  cu  Bi¬ 
serica  Sa  cea  sfântă,  pentru  că  predica  este  legată  de  ea  dela  înce¬ 
putul  fiinţării  Ei.  Şi  această  trebuinţă  a  crescut  şi  va  spori  pe  zi  ce. 

trece  în  raport  cu  greutăţile  pe  cari  le  străbate  creştinismul  în  calea 
aducerii  noroadelor  către  Hristos  şi  cu  necesităţile  sufleteşti  ale  po¬ 
poarelor.  De  aceea  predica  rostită  şi  scrisă  a  cunoscut  vremi  de  în¬ 
florire  şi  declin. 

La  noi,  ca  şi  aiurea,  îndemnuri  la  predică  s’au  dat.  Şi  mai  vârtos 
azi,  cu  îndrumarea  ca  ele  să  fie  cât  mai  hrlstocentrice.  îmi  vine  în 
minte  sfatul  pe  care  l-a  dat  —  între  altele  —  I.  P,  SI.  Mitropolit 
Nicolae  al  Ardealului,  în  anii  trecuţi,  unui  grup  de  preoţi  tineri  nou 
.hirotoniţi,  înainte  de  a-i  trimite  la  parohie. 

Un  preot  care  în  predica  sa  nu  aşază  ca  centru  pe  Hristos 
Domnul  nostru  — a  spus  înaltul  Ierarh  —  se  aseamănă  cu  grădinarul  care 
aşezându-se  în  mijlocul  grădinii  sale  de  pomi  pădureţi  le  strigă  ace¬ 
stora  :  „faceţi  roade  bune",  fără  să  pună  mâna  a  altoi  într'ânşii  mlă- 
diţa  nobilă  şi  a  le  inocula  serul  aducerii  de  roade  bune.  De  aceea, 
cheia  succesului  în  îndreptarea  obştei  pe  calea  mântuirii  este  înainte 
de  toate  aşezarea  lui  Hristos  în  sufletul  credincioşilor  şi  toate  faptele 
vor  fi  pline  de  rod.  In  aceeaşi  direcţie  a  îndrumat  şi  P.  Sf.  Episcop 
Nicolae  Colan  al  Clujului  preoţimea  când  a  fixat  cele  zece  puncte  de 
orientare  în  predică,  dintre  cari  cel  dintâi  zice ;  „Propovăduieşte  în¬ 
ţelepciunea  lui  Hristos  nu  înţelepciunea  oamenilor". 

Preoţimea  noastră  s’a  aşezat  la  treabă.  Amvoanele  răsună  cu 
vreme  şi  fără  vreme  şi  vedem  că  predica  este  pretutindeni  tot  mai 
mult  dorită.  La  Sibiu  a  apărut  acum  de  curând  cartea  cu  predici 
„Bune  Vestiri"  a  P.  C.  Părinte  Consilier  Dr.  Sp.  Cândea  şi  Păr, 
Z.  Oancea.  La  Cluj  au  ieşit  de  sub  tipar  mai  anii  trecuţii  „Meditaţiile" 
pline  de  Hristos  ale  regretatului  Consilier  episcopesc  Ion  Goron. 

Vedem  din  prefaţa  cărţii  de  care  ne  ocupăm  că  P,  Sf.  Episcop 
Andrei  al  Aradului,  pe  temeiul  sf.  canoane,  a  îndrumat  preoţimea 
să-şi  intensifice  activitatea  predicatoriala,  dându-i  în  acelaş  timp 
schiţe-model  pentru  predici  întocmite  în  aşa  chip  ca  să  ne  dea  o  con¬ 
cepţie  deplină  şi  unitară  a  doctrinei  ortodoxe.  Schiţele  aceste  au  fost 
alcătuite  de  câţiva  preoţi  harnici  dela  centrul  eparhial  şi  publicate  în 
organul  oficial  „Biserica  şi  Şcoala". 

In  felul  acesta,  P.  C.  Părinte  Dr.  II.  V.  Felea  a  tipărit  în  anul 
1942  un  volum  de  predici  doctrinare  :  „Duhul  Adevărului",  premiate 
de  Academia  Română  şl  ajunse  acum  la  a  doua  ediţie.  In  anul  acesta 
iese  de  sub  tipar  volumul  de  predici  morale  pe  care-1  avem  în  faţă. 

Ştim  că  acum  se  lucrează  ia  Arad  un  volum  de  predici  liturgice, 
aşa  că  nu  peste  multă  vreme  ne  vom  bucura  de  o  frumoasă  trilogie 
duhovnicească  şi  omiletică  despre  Dumnezeu,  om  şi  Biserică. 

Cartea  de  predici  scrisă  de  Păr.  P.  B.  este  deci  un  rod  al  marei 
ofensive  omiletice  pe  care  o  întreprinde  preoţimea  din  Mitropolia 
Ardealului  in  propovăduirea  lui  Hristos. 

După  ce  ne  arată  însemnătatea  predicii  originale  care  duce  dela 
suflet  la  suflet  şi  felul  cum  trebue  alcătuită  o  predică,  ne  dă  85  pre- 

<dici  cari  constitue  un  ciclu  complect  pentru  toate  Duminecile  şi  săr¬ 
bătorile  anului  bisericesc. 

Împărţirea  lor  este  aceea  a  moralei  creştine  : 

I.  Partea  generală 

1.  Condiţiile  realizate  de  Dumnezeu  pentru  o  trăire  creştinească, 
29  predici. 

2.  Activitatea  omului  în  raport  cu  amintitele  condiţiuni  reali¬ 
zate  de  Dumnezeu,  15  predici. 

II,  Partea  specială 

1 .  Datorintele  omului  faţă  de : 

а)  Dumnezeu 

б)  aproapele 

cj  sine  însuşi,  41  predici. 

După  cum  se  vede,  predicile  aceste  sunt  alcătuite  după  un  sistem 
bine  stabilit  şi  au  un  pian  corect ;  cu  o  introducere  care  stârneşte  cu- 
riositatea  ascultătorului,  cu  o  tratare  limpede  şi  sprijinită  pe  bogate 
temeiuri  scripturistice,  Sf.  Tradiţie  şi  istorioare  adecvate  subiec¬ 
tului.  Are  asemănări  plastice,  pline  de  idei  frământate  şi  trecute  prin 
suflet. 

Din  predica  părintelui  P.  B.  apare  omul  în  faţa  lui  Hrtstos  şi 
Hristos  în  omul  înnoit. 

Cineva  caracteriza  odată  pe  preot  aşa :  Preotul  este  acela  care 
^vorbeşte  în  rugăciunile  sale  cu  Hristos  despre  oameni,  iar  în  cuvân¬ 
tările  sale  vorbeşte  cu  oamenii  despre  Hristos.  Caracterizarea  aceasta 
ne  grăieşte  destul  pentru  a  cunoaşte  cum  să  slujim  şi  cum  să  predicăm. 

Predicile  scrise,  ne  rămân  fără  îndoială  un  isvor  de  material  şi 
punct  de  orientare,  oricât  de  iscusit  ar  fi  ele  alcătuite.  Dar  succesul 
îl  realizăm  tot  numai  prin  căldura  sufletului  şi  prin  antrenarea  fiinţei 
noastre  în  ele,  topiţi  fiind  în  dragostea  lui  Hristos.  Viaţa  Lui  a  fost  o 
predică  pe  care  a  început-o  la  12  ani,  între  doctorii  legii  vechi,  şi 
n'a  terminat-o  nici  acum  între  noroade. 

Cartea  păT.  P.  B.  este  un  rod  strălucit  al  năzuinţelor  de  propo- 
văduire  şi  de  aceea  o  recomandăm  preoţimii  noastre. 

Preot  NICODIM  BELEA 

PSALTIREA  PROOROCULUI  ŞI  ÎMPĂRATULUI  DAVID. . .  Cluj 

1943. 

Prin  purtarea  de  grije  a  P.  Sf.  Sale  Nicolae  Colan,  episcopul 
Clujului,  Vadului  şi  Feleacului  a  apărut  la  Cluj  Psaltirea.  Tălmă¬ 
cirea  este  cea  a  I.  P.  Sf.  Patriarh  Nicodim,  ediţia  din  1931,  pe  care 
o  publicase  în  calitate  de  episcop  stareţ  la  Mănăstirea  Neamţu.  In 
Cluj  se  tipăreşte  în  tipografia  eparhiei  ortodoxe  române,  editor  res¬ 
ponsabil  fiind  Dr,  L.  G-  Munteanu,  vrednicul  profesor  al  Academiei  teo¬ 
logice.  Textul,  limba  şi  ortografia  s'au  păstrat  ca  in  tipăritura  din  1931. 

Psaltirea  dela  Cluj  e  simpatică  ţi  ca  format  şl  ca  executare  tehnică.. 

Apropierea  de  Domnul  prin  mijlocirea  Psaltirii  şi  alungarea  în- 
tunerecului  impus  de  un  Stăpân  care  se  fereşte  de  lumină,  este  pli¬ 
nirea  după  care  toată  făptura  suspină.  Prof.  Dr.  N.  NEAGA 

PSALTIREA  PROOROCULUI  ŞI  ÎMPĂRATULUI  DAV1D  tăl¬ 
măcită  de  I,  P.  Sf.  Patriarh  Nicodim,  Bucureşti  1943,  Lei  600. 

Psaltirea  din  1931  a  Episcopului  Nicodim,  stareţul  Mănăstirii 
Neamţu,  a  apărut  în  12  Octomvrie  1943,  în  Bucureşti,  în  a  doua  ediţie, 
purtând  titlul :  Psaltirea  proorocului  şi  împăratului  David  tălmăcită 
de  I.  P,  S.  D.  D.  Nicodim,  patriarhul  Bisericii  ortodoxe  române,  cu 
aprobarea  Sfântului  Sinod,  în  zilele  dreptcredinciosului  nostru  Domn 
Mihai  I  Regele  României.  Editura  este  a  Institutului  biblic  şi  de  mi¬ 
siune  al  Bisericii  ortodoxe  române. 


Psaltirea  este  înzestrată  cu  un  Cuvânt  al  Institutului  biblic  la  a 
doua  ediţie.  Textul,  limba  şi  ortografia  s'au  păstrat  ca  în  tipăritura 
din  1931,  numai  titlurile  mai  importante  s'au  tipărit  în  culoare 
roşie.  Cuprinsul  s'a  îmbogăţit  cu :  Pomelnic  şi  psalmi  cari  se  citesc 
în  grele  împrejurări,  asemenea  lăsându-se  afară  chipurile  vechi  s'au 
înlocuit  cu  chipuri  şi  figuri  noui,  cu  slove  începătoare,  flori  şi  po¬ 
doabe  culese  din  vechile  noastre  cărţi  bisericeşti. 

ProS.  Dr.  N.  NEAGA 


& 


Das  Berneuchener  Buch:  VOM  ANSPRUCH  DES  EVANGE- 
LIUMS  AUF  DIE  KIRCHEN  DER  REFORMATION-  Swerin  i.  MeckL 
Vig.  Friedrich  Bahn,  p,  182. 

O  recenzie  târzie  ;  cartea  e  răspunsul  unui  cerc  protestant  Ia 
criza  religioasă  a  Lutheranismului  postbelic.  Totuşi  o  recenzie  actuală : 
cartea  marcheză  o  întoarcere  a  protestantismului  spre  misterul  vieţii 
creştine.  Prima  parte  descrie  criza:  Cuvântul  lui  Dumnezeu  a  devenit 
carte  (litera),  harul  divin  s’a  transformat  în  lege  şi  metodă,  nădejdea 
veşnică  a  fost  acoperită  cu  mărimi  terestre,  puterea  credinţii  scade, 
voinţa  de  formă  a  Bisericii  se  vestejeşte,  voinţa  de-a  pătrunde  lumea 
slăbeşte.  Veacul  îşi  taie  cărări  în  sfera  Bisericii :  preamărirea  opune 
omului  transformarea  naţiunii  în  zeu. 

Partea  a  doua  aduce  soluţiile.  Ideia  centrală  este:  depăşirea 
moralismului  în  spiritualism.  Realitatea  umană,  în  toate  compartimen¬ 
tele  ei,  trebuie  luminată  de  sensurile  vieţii  supranaturale :  duhul 
creştin  să  fructifice,  să  dea  putere  şi  sens  istoriei  şi  vieţii  umane.  Se 
accentuiază  în  special  că  istoria  protestantismului  este  istoria  disol- 
văril  serviciului  divin  (p,  97),  De  aici  laicizarea  vieţii:  imposibili¬ 
tatea  sfinţirii  el  prin  Taine.  „Nu  este  numai  una  dintre,  ci  însăşi 
întrebarea  vitală  a  serviciului  divin  evanghelic,  ca  slujba  sfintei  Euha¬ 
ristii  să  fie  liberată  din  starea  nedemnă  de  serviciu  divin  secundar... 
şi  să  fie  înţeleasă  ca  adevărata  culme  de  bucurie  a  întregii  vieţii 
sacrale...  Aici  stă  comunitatea  adorândă  înaintea  Domnului  ei  şi  se 
îndreaptă  spre  desăvârşirea  veşnică".,.  Nu  despărţirea  vieţii  profane 

de  viafa  sacrală,  ci  sfinţirea  oricărei  acţiuni  terestre :  acesta  e  idealul. 
Sunt,  în  acest  sens,  frumoase  consideraţii  despre  cult  („molitvelnic", 
aş  zice),  despre  sfinţirea  căsătoriei,  a  poporului  şi  a  muncii.  Cu  unele 
ezitări :  se  susţine  s.  ex,  eliberarea  de  orice  formă,  spre  a  recunoaşte 
la  urmă  necesitatea  formei.  E  ezitarea  libertăţii  protestante,  care  n'are 
puncte  dogmatice  de  orientare.  Ceea  ce  e  impresionant  e  faptul  că 
deşi  Ortodoxia  nu  e  amintită  cu  nici  un  cuvânt,  peste  litera  cărţii 
pluteşte  ceva  din  lumina  Ortodoxiei,  pentru  care  e  un  fapt  neîndoelnic 
atât  sfinţirea  cât  şi  transfigurarea  lumii,  istoriei,  societăţii,  veacului, 
omenirii.  Ortodoxia  are  un  cuvânt  de  spus  In  nouile  orientări  ale  cre¬ 
ştinismului  apusean. 

Diacon  NICOLAE  MLAD1N 

Grigore  Popa :  PEISAJ  ARDELEAN.  Sighişoara  1 943,  Ed,  Miron 
Neagu,  p,  413,  Preţul  Lei  600. — 

Este  cartea  unui  pelerin,  dar  nu  a  unui  pelerin  distant  care  fo¬ 
tografiază  sau  creionează  pasteluri,  deşi  titlul  ar  putea  îndrepta  greşit 
gândul  spre  lumina  frumuseţilor  naturale  ale  Transilvaniei.  E  cartea 
unui  pelerin  în  duh,  care  nu-şi  opreşte  privirile  în  afară  ci  le  adân¬ 
ceşte  înlăuntru,  ca  să  surprindă  „peisajul"  duhului  ardelenesc.  Un 
pelerin  însetat  mereu  de  esenţe,  de  viziuni  totalitare,  de  seve  metafi¬ 
zice.  De  sigur  o  călătorie  nu  prea  comodă,  nici  prea  uşoară.  Ea  pre¬ 
supune,  alături  de  fine  antene  spirituale,  o  ardere  vie,  o  participare 
integrală,  dramatică,  o  comuniune  reală  cu  duhul  transilvan.  Nu  de¬ 
taşare  „obiectivă",  ci  integrare  într’un  destin ;  nu  atitudine  specta¬ 
culară,  ci  luptă,  dinamism  creator;  nu  sbor  eteric  în  văzduhul  ab¬ 
stracţiunilor  filosofice,  ci  ancorare  în  concret,  la  isvoarele  vii  ale  vieţii, 
ce  se  sbuciumă  deopotrivă  în  inima  Ardealului  şi’n  inima  pelerinului, 
E  o  atitudine  existenţială,  de  lămurire  a  propriilor  rădăcini  în  rădă¬ 
cinile  de  viaţă  şi  destin  ale  neamului.  Această  atitudine  constitue 
unitatea  cărţii,  care  adună  sub  cupola  ei  eseuri  publicate  în  diferite 
reviste. 

De  sigur  Grigore  Popa  e  unul  dintre  autenticii  tălmăcitori  ai  du¬ 
hului  transilvan,  dacă  nu  chiar  cel  mai  dârz,  mai  pasionat  tălmăcitor, 
cu  toată  fiinţa  adâncită  în  substanţe  a  Ardealului.  Trebuie  să  citeşti 
rândurile  de  închinare  din  fruntea  cărţii  spre  a  simţi  cât  de  adânc, 
cât  de  înflăcărat  tremură  sufletul  lui  pentru  vrerile,  durerile  şi  visu¬ 
rile  Transilvaniei  t  „Noi  toţi  am  crescut  cu  tine  şi  prin  tine.  Cerul 
tău  românesc  e  altarul  credinţei  noastre,  pământul  tău  e  pământul 
trupurilor  noastre,  mântuirea  ta  e  mântuirea  noastră.  Fără  tine,  tânjim 
ca  pământul  fără  ploaie  şi  ca  omul  fără  Dumnezeu,  Fără  tine,  Ţara 
e  tristă  şi  neîmplinită,  ca  o  catedrală  fără  cupolă,  necercetată  de 
lumina  taborică  a  Mântuitorului.  Tu  eşti  pământul  isvoarelor  noastre 
de  viaţă  şi  grădina  rădăcinilor  româneşti!  .  .  .  Pentru  tine,  sfântă 
Transilvanie,  trăim,  luptăm  şi  murim"  (p.  8 — 9).  Numai  o  astfel  de 
conştiinţă  poate  da  glas  în  tiparele  cuvintelor  duhului  care  e  certi¬ 
tudinea  permanenţei  noastre  pe  aceste  meleaguri,  dar  şi  isvorul  ere- 

aţiei  autentice- româneşti.  In  felul  acesta  —  prin  divinaţie  simpatetică 
—  se  lămureşte  în  contururi  precise,  asemenea  crestelor  colţuroase 
ale  munţilor  ce  îmbrăţişează  Ardealul,  fizionomia  spirituală  a  acestui 
colţ  de  ţară,  mai  bine  zis  a  acestui  centru  dinamic  al  neamului s  „ma¬ 
sivitatea  Ardealului",  „sensibilitatea  unei  comprehensiuni  mai  plastice" 
sau  „elasticitate  înţelegătoare"  (transpusă  în  domeniul  religios  printr'un 
„larg  sentiment  de  toleranţă"),  „tenacitatea  şi  robusteţea  gândirii"  (p. 
59),  „plenitudine  interioară"  („consubstanţială  ortodoxiei"  p.  66), 
„omenie,  discreţie  şi  delicateţe  "(p.  67,  64),  dar  mai  ales  „sentimentul  co¬ 
munităţii"  (p.  68).  Ardealul  îşi  conturează  duhul  mai  pregnant  tocmai 
în  simţământul  real  al  afinităţilor  comunitare  care  fac  din  fiecare 
manifestare  a  lui  o  isbucnire  masivă  de  duh  colectiv,  o  acţiune  ple¬ 
biscitară,  din  fiecare  scriitor  ardelean  un  profet,  din  fiecare  visător 
un  revoluţionar,  şi  îi  dă  o  vie  sensibilitate  pentru  dreptate,  dreptate 
socială,  care  solidarizează  toate  clasele  în  acelaş  organism,  dreptate 
naţională,  care  integrează  toate  conştiinţele  în  vârtejul  aceluiaş  destin, 
în  furtuna  aceleiaşi  misiuni. 

Realitatea  încărcată  de  potenţialităţi  creatoare  a  acestui  duh  ar¬ 
delenesc,  care  trăeşte  ca  nişte  ape  adânci  de  basm  şi  nemurire  într'o 
masivă  prezenţă  ţărănească,  este  fondul  care  dă  substanţă  tuturor 
înfăptuirilor  de  cultură  majoră  românească.  Inteleciualul  nu  este  un 
cap  suspendat  în  nori ;  creatoru!  nu  este  o  maşină  universală,  ci  tăl¬ 
măcesc  sub  cerul  veşniciei  însăşi  substanţa  spirituală  a  neamului. 
„Suntem  convinşi  că  poezia,  ştiinţa  şi  filosofia  sunt  profund  naţionale 
prin  rădăcinile  şi  musturile  originale,  dar  se  ridică  în  planul  univer¬ 
salităţii  prin  eflorescenţa  lor.  Şi  cu  cât  puritatea  sevelor  hrănitoare 
este  mai  neaoşă  şi  mai  autentică,  cu  atât  splendoarea  ei  universală 
va  fî  mal  strălucitoare  (p.  97).  „O  universalitate  concretă  fără  îndo¬ 
ială.  Cultura ...  şi  odată  cu  ea  filosofia,  creşte  din  pământul  patriei 
spre  ceru!  lui  Dumnezeu"  (p,  114 — 115).  In  acest  sens  autorul  pledează 
pentru  o  „întoarcere  la  isvor"  (p.  395 — 413),  pentru  „curajul  şi  bărbăţia 
de  a  fi  noi”  (p.  106),  căci  „elanul  creator  este  comunitar"  (p.  412), 
Tot  in  acest  sens,  afirmând  credinţa  „în  steaua  metafizică  a  Româ¬ 
nului",  rostueşte  postulatul  firesc:  reprezentanţii  „genului  filosofic  ro¬ 
mânesc  vor  ţine  seama  în  primul  rând  de  zestrea  autohtonă,  ca  factor 
de  cristalizare  a  unei  viziuni  totalitare  despre  rosturile  metafizice  ale 
existenţei"  (p.  121).  Autorul  însuşi  se  dovedeşte  un  plăsmuitor  au¬ 
tentic  în  această  privinţă  :  mărturisirea  unei  atitudini  existenţiale  ieşite 
din  valorificarea  concretului  spiritual,  dar  mai  ales  formularea  unei 
viziuni  sociologice  comunitare  (p,  367 — 380)  sunt  icoane  din  însăşi 
duhul  ardelenesc.  „Culmile"  pe  cari  ni  le  prezintă  (Octavian  Goga, 
Lucian  Blaga,  D.  D.  Roşea  şi  Sabin  Drăgoi)  nu  vor  să  fie  nici  tipice, 
nici  să  le  epuizeze :  sunt  însemnările  unui  pelerin,  care  n’are  pretenţia 
unei  prezentări  depline.  De  sigur  în  ceea  ce  priveşte  filosofia  blagiană, 
entuziasmul  şi  nădejdile  care  Ie-a  stârnit  ia  început  (articolele  sunt 
din  1936 — 1939)  n’au  fost  verificate.  Dimpotrivă!  dl  Lucian  Blaga 
nu  este  filosoful  duhului  românesc.  Filosofia  blagiană  în  loc  să  fie  o 

plenitudine,  un  fruct  al  sevelor  de  viziune  şi  viaţă  ardelenească,  a 
devenit  —  din  pricina  unui  orgoliu  care  singularizează  şi  distruge 
orice  afinităţi  comunitare  —  o  aventură  a  gândului  rătăcitor  printre 
alte  aventuri  filosofice.  Puţine  fragmente  vor  rămânea  valabile  din 
opera  care  promitea  să  fie  o  catedrală  a  duhului  autohton  şi  a  de¬ 
venit  o  cărămidă  din  turnul  de  babilonică  amestecare  a  limbilor  ce 
vor  să  sfideze  cerul.  De  astă  dată :  cerul  transfigurărilor  româneşti. 
De  altfel  problema  aceasta  n'o  putem  discuta  aici  mai  pe  larg.  Cel 
mal  frumos  eseu  —  din  ciclul  ,,Culmi“ —  este  „Viziunea  muzicală  a  lui 
Sabin  Drăgoi“.  E  scris  ca  o  mărturisire  de  credinţă :  între  viziunea 
muzicală  a  lui  Sabin  Drăgoi  şi  viziunea  filosofică  a  lui  Grigore  Popa, 
duhul  neamului  întinde  legături  tainice,  dar  evidente,  „Artistul  creator 
creşte  în  umbra  lui  Dumnezeu  şi  crează  întru  preamărirea  Lui.  Totul 
vine  dela  Dumnezeu  şi  totul  trebuie  să  se  întoarcă,  sub  chip  de 
ofrandă  şi  ardorare,  în  sânul  Lui"  (p.  353).  „Credinţa  lui  este  credinţa 
ortodoxă  a  poporului  nostru,  metafizica  sa  este  metafizica  cu  largă 
unduire  cosmică,  a  poporului,  muzica  iui  se  ridică  ca  o  vâltoare 
simfonică  din  muzica  poporului  nostru"  (p.  356).  „El  nu  este  decât  o 
revelaţie  genială  a  comunităţii  româneşti"  (p.  357).  Muzica  lui  „se 
bolteşte,  în  chip  de  simfonice  curcubee,  între  pământul  Patriei  şi 
veşnicia  de  seninătăţi  ale  raiului  creştin"  (p.  361).  Ea  e  „icoana  su¬ 
fletului  ardelenesc"  (p.  362).  Aşa  trebue  să  fie  orice  creaţie,  orice  fi- 
losofie  românească. 

Accentuarea  duhului  transilvan  nu  însemnează  însă  aderare  la 
„transilvanism",  ci  dimpotrivă :  adâncire  în  şuvoiul  panromânismului 
creator  de  istorie  şi  făuritor  de  hotare  drepte.  „Regionalismele  crea¬ 
toare  nu  sunt  decât  feţe  multiple  ale  aceleaşi  spiritualităţi  etnice . .  . 
Toate  forţele  participă  la  viaţa  trunchiului  comun"  (p.  55).  Precum 
România  nu  poate  exista  fără  Ardeal  (el  este  inima  el),  tot  aşa  nici 
Ardealul  nu-şi  poate  împlini  destinul  decât  în  matca  duhului  comu¬ 
nitar  panromânesc.  Este  aceasta  una  din  convingerile  tari  şi  adevărate 
ale  lui  Grigore  Popa  :  ele  echivalează  cu  o  mărturisire  a  Ardealului 
pentru  marele  vis  al  unităţii  româneşti. 

Cartea  unui  pelerin.  Cartea  peisajului  spiritual  ardelenesc.  E  în 
ea  crezul  unei  generaţii  care  din  energiile  spirituale  ale  neamului 
rotunjeşte  imaginea  măririi  româneşti  de  mâine. 

Diacon  NICOLAE  MLADIN 

* 

REVISTA  DE  FAMILIE  „VIAŢA  ILUSTRATĂ",  an  XI,  nr.  1 
(Ianuarie  1944). 

Numărul  de  faţă  ai  revistei  „Viaţa  Ilustrată"  a  apărut  la  sorocul 
indicat  pe  copertă.  Cititorii  din  România  —  adică  noi,  căci  toţi  cu¬ 
noscuţii  cu  cari  am  stat  de  vorbă  continuă  încă  să-i  aştepte  sosirea 
—  au  aflat  de  el  abia  când  a  dat  colţul  ierbii.  Ceea  ce  însemnează 
că  nici  după  trei  luni  de  zile  n'a  isbutit  să  acopere  distanţa  dintre 
Cluj  şi  Ţara  liberă.  E,  oricum,  un  record,  ale  cărui  beneficii  îi  revin 

-In  întregime . .  .  poştei  de  peste  deal.  Ţineam  sâ-i  semnalăm  din 
-respect  pentru  adevăr  şi,  fireşte,  mai  ales  ca  să  justificăm  de  ce  în- 
crestăm  la  răboj  abia  in  toiul  verii  un  număr  de  revistă  apărut  în 
gerul  Bobotezii.  Atâta  totl 

Fascicolul  în  chestiune  este  dedicat  în  întregime  P.  Sf.  Episcop 
Nicolae  Colan,  din  prilejul  împlinirii  vârstei  de  cincizeci  de  ani.  Cu¬ 
noaştem  împrejurările  în  cari  a  fost  urzit.  înaltul  Ierarh,  aflând  ce 
plănuesc  colaboratorii  actuali  ai  „Vieţii  Ilustrate",  s'a  opus  din  răs¬ 
puteri,  dar  n'a  avut  ce  răsbi  cu  ei,  mai  ales  că  presa  de  dincoace 
de  vremelnicul  hotar  a  scris  mult  şi  frumos  din  prilejul  amintit. 

întâlnim  în  paginile  pure  ale  acestui  număr  omagial  toate  numele 
cari  împodobesc  pomelnicul  marei  „turme  mici"  a  colaboratorilor 
zeloşi  ce-1  înconjoară  pe  P.  Sf.  Sa :  Profesorul  universitar  Dr.  Emil 
Hatieganu,  Consilierul  episcopesc  Dr.  Vasile  Sava,  Prof.  Dr.  I.  Paşca, 
rectorul  Academiei  teologice  „Sf.  Nicolae"  din  Cluj,  Preotul  FI.  Mu- 
reşanu,  Prof.  Dr.  L.  G.  Munteanu,  Prof.  Emil  Nicolescu,  ş.  m.  a. 

Fiecare  dintre  aceştia  revelează  în  cuvinte  calde  şi  cumpănite 
câte  un  aspect  al  personalităţii  şi  operei  Ierarhului  sărbătorit. 

Număroase  ilustraţii,  evocând  episoade  din  viata  P.  Sf,  Episcop 
Nicolae  Colan,  întregesc  acest  fascicol  omagial. 

Dr.  GRIGORIE  T.  MARCU 


(se) 


CRONICA 

ADUNAREA  EPARHIALĂ  A  ARHIEPISCOPIEI  ORT,  ROM. 
DE  ALBA-IULIA  ŞI  SIBIU  s’a  întrunit  in  sesiune  ordinară  anuală  la 
Dumineca  Tomii  (23  Aprilie  a.  c.),  sub  preşedinţia  I.  P.  Sf.  Mitropolit 
Nicolae  al  Ardealului,  în  prezenţa  P.  Sf.  Episcopi  Andrei  al  Aradului, 
Nicolae  al  Orăzii  şi  Veniamin  al  Caransebeşului. 

După  Liturghia  arhierească,  săvârşită  în  sobor  de  trei  dintre 
cei  patru  Chiriarhi  prezenţi,  I.  P.  Sf.  Mitropolit  Nicolae  a  deschis 
Adunarea  eparhială  în  Catedrala  mitropolitană,  precizând  într’o  amplă 
şi  bine  gândită  cuvântare  poziţia  Ortodoxiei  româneşti  faţă  de  pro¬ 
blema  organizării  păcii  popoarelor.  Textul  acestei  cuvântări  apare  în 
fruntea  fascicolului  de  faţă. 

P,  Sf.  Episcop  Andrei  al  Aradului  şi  deputatul  eparhial  dl  Dr. 
Gh,  Preda  au  declarat  că  clerul  şi  poporul  drepteredincios  român 
din  Ardeal  aderă  întru  iotul  ia  punctul  de  vedere  exprimat  de  I.  P. 
Sf.  Sa.  Dată  fiind  însemnătatea  cuvântării  I.  P.  Sf.  Sale,  deputatul 
eparhial  Prot.  Stavr.  Dr.  D.  Stăniloae  a  făcut  propunerea  ca  textul 
ei  să  fie  multiplicat  şi  răspândit  în  cercuri  cât  mai  largi,  atât  în  ţară 
cât  şi'n  străinătate. 

După  constituirea  comisiuniîor,  şedinţa  a  fost  ridicată,  redeschi- 
zându-se  în  după  amiaza  aceleiaşi  zile  în  Aula  Academiei  teologice 
„Andreiane".  Intrându-se  în  ordinea  de  zi,  au  fost  prezentate  şi  apro¬ 
bate  rapoartele  Comisiuniîor;  de  organizare  (raportor:  Păr.  Rector 
Dr.  D.  Stăniloae),  bisericească  (rap. :  Prot-  Stavr.  Dr.  D.  Borcea, 
Sălişte),  culturală  (rap. :  Prot.  Pavei  Borzea,  Făgăraş)  şi  economică 
(di  Dr.  Popovici,  Hunedoara). 

S’au  expediat  telegrame  omagiale  Majestăţii  Sale  Regelui  Mihai 
I  şi  dlui  Mareşal  Ion  Antonescu,  Conducătorul  Statului. 

In  cuvântarea  de  închidere  a  lucrărilor  Adunării,  I.  P.  Sf.  Mi¬ 
tropolit  Nicolae  a  arătat  deputaţilor  eparhiali  care-i  misiunea  lor  ac¬ 
tuală  în  mijlocul  poporului  şi  a  mulţumit  P.  Sf.  Episcopi  Andrei, 
Nicolae  şi  Veniamin  pentru  participare. 

ft) 

SINODUL  EPISCOPESC  AL  MITROPOLIEI  ARDEALULUI. 
Luni  24  Aprilie  a.  c.,  s'a  întrunit  în  cetatea  de  scaun  a  Mitropoliei 
noastre  Sinodul  P.  Sf,  Ierarhi  ortodocşi  ardeleni,  sub  preşedinţia  I, 
P.  Sf.  Mitropolit  Nicolae  şi  cu  participarea  P.  Sf.  Lor  Episcopii 
Andrei  al  Aradului,  Nicolae  al  Orăzii  şi  Veniamin  al  Caransebeşului. 

Problemele  desbătute  şi  hotărârile  luate  sunt  de  însemnătate  vi¬ 
tală  pentru  bunul  mers  al  vieţii  plenare  a  neamului,  mai  ales  în  împre¬ 
jurările  actuale.  Ele  privesc  pastoraţia  credincioşilor,  cu  accentuarea 
predicii  de  războia,  educarea  în  spirit  religios  a  tineretului  în  cadrul 
şcolilor  duminecale,  participarea  Bisericii  noastre  la  acţiunea  de  ocrotire 
a  invalizilor,  orfanilor  şi  văduvelor  de  război  pe  toate  căile  posibile,  etc. 

Lupta  Împotriva  concubinajului  va  îi  înteţită.  In  monahism,  con¬ 
form  decizîunii  Sinodului  episcopesc,  nu  vor  fi  primite  decât  elemente 
cu  pregătire  teologică.  Sinodul  şi-a  însuşit  întru  totul  principiile  cre¬ 
ştine  care  trebue  să  prezideze  la  stabilirea  ordinei  mondiale  viitoare, 
principii  atât  de  răspicat  şi  luminos  exprimate  de  către  I.  P.  Sf,  Mi¬ 
tropolit  Nicolae,  în  cuvântarea  de  deschidere  a  Adunării  eparhiale, 

'f) 

ZECE  ANI  DELA  ÎNFIINŢAREA  REVISTEI  „VIAŢA  ILUS¬ 
TRATA1'.  La  1  Martie  a.  c.  s'a  împlinit  un  deceniu  de  când  fostul 
rector  al  Academiei  teologice  Andreiane  din  Sibiu,  Păr,  Pro!  Ni¬ 
colae  Colan,  a  înfiinţat  revista  „  Viaţa  Ilustrată". 

Apariţia  ei  a  fost  ceva  mai  mult  decât  o  brazdă  nouă  trasă  în 
solul  darnic  al  literelor  româneşti :  un  nou  gen  de  publicistică  po¬ 
zitivă  venea  să  sature  dorul  obştesc  după  o  revistă  scrisă  în  stil 
tradiţional  ardelenesc,  pentru  trebuinţele  sufleteşti  ale  familiei  cre¬ 
ştine  ortodoxe. 

întemeietorul  ei  a  nizuit  s'o  facă  şi  utilă,  şi  frumoasă.  Şi  a  is- 
butit  pe  deplin,  căci  poseda  toate  însuşirile  trebuincioase  în  acest 
scop ;  o  concepţie  de  viaţă  temeinicită  pe  cuvântul  fără  de  moarte 
al  Evangheliei  lui  Hristos,  neistovită  iubire  de  neam,  râvnă  aposto- 
lească,  talent  literar  de  inepuisabile  posibilităţi  şi  un  simţ  artistic  ex¬ 
cepţional. 

întâiul  număr  al  „Vieţii  Ilustrate",  apărut  la  1  Martie  1934,  în¬ 
trunea  în  paginile  sale  fermecătoare  colaborările  I.  P.  Sf.  Mitropolit 
Nicolae  al  Ardealului,  ale  răposaţilor  Episcopi  ardeleni  Roman  Cio- 
rogariu  şi  Grigorie  Gh.  Comşa,  şl  a  număroşi  reprezentanţi  ai  clerului, 
ai  intelectualilor  noştri  mireni  grupaţi  cu  un  an  înainte  în  FOR  şi 
ai  generaţiei  tinere.  Pentru  aceştia  din  urmă,  Profesorul  Nicolae  Colan 
avea  să  rămână  până  astăzi  un  animator  fidel  şi  un  îndrumător  în 
făgaşuri  drepte  al  elanurilor  lor  generoase. 

In  vara  anului  1936,  odată  cu  intrarea  în  Episcopat  a  directo¬ 
rului  ei,  revista  „Viaţa  Ilustrată"  a  părăsit  Sibiul,  mutându-se  la  Cluj, 
unde  P.  Sf.  Episcop  Nicolae  Colan  a  continuat  să  se  ocupe  de  ea  cu 
pasiunea  luminată  pe  care  o  vădise  şi  până  atunci. 

Odată  cu  înjumătâţirea  abuzivă  a  Ardealului,  operată  prin  arbi¬ 
trajul  dela  Viena,  revista  a  început  să  se  resimtă.  Trupa  vechilor  ei 
colaboratori  împuţinându-se,  alţii  le-au  luat  locul.  In  schimb,  lupta  cu 
rigorile  unei  cenzuri  tendenţioase  i-a  căşunat  destule  neajunsuri,  dar 
infrangibila  vrere  care  a  chemat- o  la  viaţă  Ie-a  biruit  pe  toate.  Punc¬ 
tualitatea  cu  care  apare  în  împrejurările  de  viaţă  înrăutăţite,  ca  şi 
prezentarea  eî  captivantă,  sunt  surprinzătoare. 

Cu  gândul  la  tot  ce-a  făcut  în  primul  deceniu  de  muncă  pozi¬ 
tivă  pentru  întărirea  familiei  româneşti  în  concepţia  de  viaţă  creştină 
şi’n  dragostea  de  neam  —  şi  „Viaţa  Ilustrată"  a  făcut,  într'adevăr, 
totul,  pe  acest  tărâm  —  noi  îi  urăm  o  grabnică  întâlnire  cu  bucuriile 
vremilor  ei  de  început.  Dr.  GRIGORIE  T.  MARCU 


-NOTE  Şl  INFORMAŢII 


REVISTA  „Altarul  Banatului" 
(nr.  5 — 6,  Malu-Iunie  a.  c.)  pu¬ 
blica  la  loc  de  frunte  studiul  P. 
Sf.  Episcop  Veniamin  V.  Ni  st  or 
al  Caransebeşului,  întitulat :  „  Che¬ 
stiunea  denatalitaţii  în  Banat “ 
(în  extras:  p,  26). 

L-am  citit  cu  osebită  atenţiune, 
bine  ştiind  că  osârduitorul  Chi¬ 
ria  rh  caransebeşan  ne  va  putea 
spune  un  cuvânt  cu  temeiu  în 
această  îngrijorătoare  problemă, 
cu  atât  mai  vârtos  cu  cât  P.  Sf. 
Sa  —  credincios  făgăduinţei  pe 
care  o  făcuse  în  cuvântarea  pro¬ 
gramatică  rostită  din  prilejui 
intronizării  Sale  în  scaunul  vlă- 
dicesc  —  se  strădueşte  din  răs¬ 
puteri  să  înlăture  pricinile  scă¬ 
derii  populaţiei  in  părţile  bănă¬ 
ţene,  cari  şi-au  dobândit  trista 
reputaţie  de  „cimitir  al  româ¬ 
nismului". 

Studiul  de  faţă,  după  ce  arata 
cu  belşug  de  amănunte  riguros 
verificate  proporţiile  înspăimân¬ 
tătoare  pe  care  le-a  luat  dena- 
talizarea  Banatului,  îl  divulgă 
cauzele  şi-i  indică  remediile. 

Cauzele  acestui  flagel  sunt  ur¬ 
mătoarele  :  vecinătatea  Româ¬ 
nilor  cu  Şvabii,  dela  cari  ai  no¬ 
ştri  au  adoptat  ticălosul  sistem 
al  unuia  sau  doi  copii  (sau  al 
nici  unuia) ;  practicarea  pe  scară 
întinsă  a  tot  felul  de  „meşteşuguri 
contra  firii"  (avorturi,  etc.) ;  cre¬ 
şterea  mortalităţii  infantile ;  con¬ 
cepţia  materialistă  a  vieţii  (lux, 
îmbuibare,  etc.) ;  aşa  zisele  „că¬ 
sătorii  de  probă";  concubinajul; 
bolile  sociale  şi,  mai  presus  de 


toate,  slăbirea  credinţei  reli¬ 
gioase.  Tocmai  din  această  pri¬ 
cină,  pentru  grabnica  tămăduire  a 
răului,  reîncreştinarea  vieţii  fami¬ 
liare  se  impune  Şi  aici  trebue  să 
se  facă  simţită  intervenţia  activă 
a  Bisericii,  fără  de  care  reme¬ 
diile  de  ordin  social-material, 
iniţiate  şi  aplicate  de  organele 
Statului,  sunt  lipsite  de  efica¬ 
citate  şi  trăinicie. 

Pe  lângă  curajul  cu  care  P. 
Sf,  Episcop  Veniamin  valorifică 
cercetările  statistice  ce  stau  ia 
temelia  studiului  Său,  ne  place 
să  semnalăm  îmbucurătorul  amă¬ 
nunt  că  una  din  propunerile  ce 
Ie  formulează  înaltul  Ierarh  a 
fost  învestită  cu  putere  de  lege, 
art.  127  din  Codul  Civil  fiind 
modificat  în  sensul  că  vârsta  mi¬ 
nimă  pentru  încheierea  unei  că¬ 
sătorii  valide  este  de  21  ani 
pentru  bărbaţi  şi  18  ani  pentru 
fete  (Vezi  Decretul-Lege  nr.  563 
din  16  Martie  a,  c.,  în  „Moni¬ 
torul  Oficial"  nr,  68  din  21 
Martie  a.  c.). 

$ 

EXPEDIŢIILE  misionare  ale  P. 
Sf,  Episcop  Nicolae  Colan  al 
Vadului,  Feleacului  şi  Clujului, 
membru  activ  al  Academiei  Ro¬ 
mâne,  formează  obiectul  preocu¬ 
părilor  unui  articol  întitulat  „Pu¬ 
ţină  geografie  misionară",  apărut 
sub  semnătura  dlui  Titus  Ţifu 
în  nr.  1  a.  c.  al  revistei  „Viaţa 
Ilustrată". 

In  şapte  ani  de  episcopat, 
Arhipăstorul  Românilor  orto¬ 
docşi  din  Ardealul  de  Nord  a 

cercetat  143  parohii,  rostind  tot 
atâtea  predici  şi,  pe  alocuri, 
târnosind  lăcaşuri  de  închinare. 
Autorul  articolului  citat  dă  lista 
parohiilor  cari  s'au  învrednicit 
de  vizitatiile  canonice  ale  osâr- 
duitorului  Ierarh,  în  ordine  cro¬ 
nologică. 

Dar  dl  Titus  Ţifu  a  mai  făcui 
ceva :  Calculând  distantele  par¬ 
curse  de  către  P.  Sf.  Episcop 
Nicolae  Colan  in  aceste  expediţii 
misionare,  a  ajuns  la  impună¬ 
toarea  cifră  de  22.000  kilometri. 

.  .  .  Parcă  citeam  un  fragment 
din  sfânta  carte  a  Faptelor  Apo¬ 
stolilor,  privitor  la  ostenelile 
pauline. 

PRIN  purtarea  de  grife  şi  cu 
osteneala  I.  P.  Sf.  Mitropolit 
Nicolae  al  Ardealului,  tiparniţa 
şaguniană  dela  Sibiu  a  săvârşit 
lucrările  de  retipărire  —  în  a 
doua  ediţie  —  a  Cărţii  de  Rugă¬ 
ciuni  pentru  tineret  şi  a  Cărţii 
de  Rugăciuni  ediţia  bogată. 

Cea  dintâi,  se  poate  procura 
dela  Editura  Consiliului  arhie- 
piscopesc  ort.  rom.  şi  dela  Li¬ 
brăria  arhidiecezană  din  Sibiu, 
cu  preţul  de  Lei  100  exemplarul 
(legat  în  pânză  şi  hârtie).  Cea¬ 
laltă,  în  curând  va  ieşi  din  com- 
pactorle. 

Cu  prilejul  apariţiei  primei 
ediţii,  aceste  cărţi  de  Rugăciuni 
au  fost  numite  aici  adevărate 
„hambare  duhovniceşti". 

Au  rămas  astfel  şi  ’n  vest¬ 
mântul  înnoit  ce  le-a  fost  hărăzit 
acum. 

'& 

„BUNE  VESTIRI",  impunătoa¬ 
rea  carte  de  predici  întocmită  de 
Păr.  Prot.  Dr.  Spiridon  Cândea  şi 
Păr.  Zosim  Oancea,  cunoaşte  un 


succes  de  librărie  demn  de  cea 
mai  valoroasă  contribuţie  hără¬ 
zită  până  acum  de  Sibiul  orto¬ 
dox  genului  literar  omilctic. 

Primirea  călduroasă  de  care 
s'a  împărtăşit  ea,  este  explica¬ 
bilă.  Preoţimea  noastră  solicită 
tot  atât  de  insistent  lucrări  de 
specia  aceasta,  ca  şi  obştea  drepl- 
credincioasă  cuvântul  fără  de 
moarte  al  mântuitoarelor  învă¬ 
ţături.  Talentaţii  noştri  colabo¬ 
ratori,  Păr.  Sp.  C.  şi  Păr,  Z.  O., 
i-au  oferit  tocmai  ceea  ce  căuta 
zelul  ei  apostolesc :  cuvânt  cu 
bună  mireasmă,  cules  din  viste- 
rille  nesecate  ale  Evangheliei  Iui 
Hrislos  şi  întemeiat  pe-o  înde¬ 
lungată  şi  strălucită  experienţă 
predicatorială,  ce  face  faima  au¬ 
torilor. 

Pe  curând  o  prezentare  detai¬ 
lată  a  acestui  eveniment  omiletic, 

PĂRINTELE  Protosinghel  Va- 
rahiil  I.  Jitaru,  actualmente  sta¬ 
reţul  sf.  Mănăstiri  Govora  (Vâl¬ 
cea)  şi  student  eminent  al  Aca¬ 
demiei  teologice  „Andreiane"  din 
Sibiu,  este  unul  dintre  membrii 
cinului  nostru  monahal  care  po¬ 
sedă,  pe  lângă  virtuţile  duhov¬ 
niceşti  ale  acestei  sfinţite  tagme, 
o  aprinsă  dragoste  de  carte  şi 
aptitudini  cărturăreşti  promiţă¬ 
toare, 

Cu  prilejul  unui  pelerinaj  pe 
care  l-ara  făcut  astă  toamnă 
împreună  cu  câţiva  colegi  şl  stu¬ 
denţi  de-ai  noştri  la  sfintele  aşe¬ 
zăminte  mănăstireşti  din  Oltenia, 
i-am  remarcat  însuşirile  gospo¬ 
dăreşti  şi  atenţiunea  pe  care  o 
acordă  răspândirii  slovei  ziditoare 
de  suflet  şi  icoanelor  noastre  or¬ 
todoxe,  ce  se  îmbie  închinăto- 

rilor  din  bazarul  improvizat  de 
P.  Cuv.  Sa  în  tinda  si.  Mănăstiri 
Govora. 

Astăzi  avem  înainte  două  bro¬ 
şuri  de  cuprins  duhovnicesc,  ieşite 
recent  din  truda  acestui  monah 
dornic  de-a  fi  folositor  inimilor 
frământate  de  sbuciumul  ucigător 
al  veacului.  Ele  se  întiluleazâ 
In  duhul  vremilor  şi  Dragostea  de 
aproapele.  Amândouă  au  fost 
imprimate,  în  condiţiuni  îngrijite, 
de  Tipografia  sibiana  „Cartea  Ro¬ 
mânească  din  Cluj".  Cuprinsul 
lor  e  senin  şi  cald  ca  inima  au¬ 
torului,  De  aceea  se  citesc  cu 
plăcere  —  şi  mai  ales  cu  folos. 
* 

EMINENTUL  Profesor  univer¬ 
sitar  dl  Dr,  Ioan  Mateiu,  pro¬ 
rectorul  Academiei  de  înalte 
Studii  Comerciale  şi  Industriale 
din  Cluj-Braşov  şi  preşedintele 
Comitetului  central  al  FOR-ului, 
a  tipărit  recent  o  lucrare  întitu¬ 
lată  -Vechi  instituţii  de  Drept 
privat  la  Românii  din  Transil¬ 
vania"  (Braşov,  Tip.  „As(ra“ 
1944,  p.  128,  Preţul  Lei  200).  E 
o  carte  de  laborator  isvorîtă  din 
preocupările  ştiinţifice  şi  didac¬ 
tice  ale  unui  jurist  încercat.  Dar 
cu  tot  caracterul  lui  de  pură  spe¬ 
cialitate,  studiul  erudit  al  dlui 
Prof.  1.  M.  interesează  într'o  anu¬ 
mită  măsură  şi  cercurile  noastre 
bisericeşti.  Iată  de  ce  ! 

Dl  Prof.  I.  M.  constată  că 
dreptul  consuetudinar  transilvan, 
în  ordinea  raporturilor  private, 
aşa  cum  le-a  practicat  de  vea¬ 
curi  ţărănimea  românească  până 
în  pragul  zilelor  noastre,  îşi  are 
isvorul  principal  în  zapisele  cali¬ 
grafiate  cu  litere  chirilice,  risi¬ 
pite  prin  gospodăriile  săteşti.  Din 


studierea  lor  atentă  —  şi  dl  Prof. 
I.  M.  face  dovada  chiar  în  lu¬ 
crarea  amintită  —  rezultă  că  „şi 
sub  unghiul  vieţii  juridice,  de¬ 
parte  de-a  fi  tributari  neamurilor 
venite  după  noi  în  Transilvania, 
am  creat  instituţii  proprii  pe  cari 
nu  numai  că  le-am  conservat,  ci 
prin  utilitatea  lor  ele  au  fost  îm¬ 
prumutate  chiar  de  către  adver¬ 
sarii  noştri"  (p.  4), 

Cele  mai  multe  dintre  aceste 
preţioase  mărturii  documentare 
ale  participării  noastre  active  la 
făurirea  Dreptului  ardelean,  au 
fost  nimicite,  din  motive  asupra 
cărora  nu  ne  reţinem.  Altele, 
stau  dosite  pe  fundul  lăzilor  ţă¬ 
răneşti,  sau  la  grindă.  E  vremea 
ca  ele  să  fie  salvate,  colecţio- 
nându-Ie  cu  grije  şi  încredinţân- 
du-le  specialiştilor  sau  biblio¬ 
tecilor,  spre  a  fi  păstrate  şi  stu¬ 
diate. 

Iată  o  sarcină  pe  care  şf-ar 
putea-o  asuma  preoţii  noştri.  Şi 
să  nu  zăbovească  a  o  îndeplini, 
<&  GR.  T,  M. 

PRESA  din  Capitală  anunţa 
nu  de  mult  încheierea  ciclului  de 
conferinţe  despre  Transilvania, 
organizat  Ia  Ateneul  Român  de 
către  dnii  Vasile  Netea  şi  Iustin 
Handrea  din  comitetul  de  con¬ 
ducere  al  Căminului  refugiaţilor 
ardeleni  „Avram  Iancu",  sub 
auspiciile  Fundaţiei  culturale  „Re¬ 
gele  Mihai  I".  Nu  mai  puţin  de¬ 
cât  12  reprezentanţi  ai  tinerei 
generaţii  de  intelectuali  de  din¬ 
coace  de  munţi  —  Vasile  Netea, 
I.  Moga,  Grigorie  T.  Marcu,  Ga- 
briel  Ţepelea,  Ion  Vlasiu,  L. 
Chinezu,  Mihai  Beniuc,  Grigore 
Popa,  Ioan  Fruma,  A.  P.  Teodor, 
Vasile  Băncilă,  ş.  a.  —  au  pre- 

zentat  publicului  bucureştean, 
cu  competenţă  şi  avânt  răsbătă- 
tor,  felurite  aspecte  ale  problemei 
transilvane  în  trecut  şi  astăzi. 

Iniţiatorii  au  anunţat  tipărirea 
în  volum  a  acestor  conferinţe. 

Până  la  apariţia  lui,  semnalăm 
pe  cea  rostită  de  dl  Ioan  Fruma, 
doctor  în  Drppt,  avocat  în  Sibiu, 
întitulată  :  Spiritul  juridic  arde¬ 
lean  (Extras  din  revista  „Tran¬ 
silvania",  anul  75,  nr.  2,  Febr, 
1944;  Sibiu,  Editura  „Dacia  Tra- 
iană"  S,  A.  1944,  pagini  26).  O 
semnalăm  pentru  noutatea  şi 
pentru  temeinicia  ei. 

Dl  Dr.  Ioan  Fruma  este  unul 
dintre  fruntaşii  baroului  sibian.  Pe 
lângă  virtuţile  sale  profesionale 
unanim  apreciate  de  cunoscători, 
virtuţi  accentuate  de-o  rara  sen¬ 
sibilitate  sufletească  şi  de  dis¬ 
tincţia  farmecului  său  personal, 
dsa  posedă  o  temeinică  cultură 
juridică,  pe  care  şi-o  primeneşte 
şi  sporeşte  mereu,  cu  o  pasiune 
de  cărturar  incorigibil.  Cu  pri¬ 
lejul  câtorva  întâlniri  prieteneşti 
în  vederea  întocmirii  unei  lucrări 
de  colaborare  ce  se  află  sub  tipar, 
ne- am  încredinţat  de  seriositatea 
preocupărilor  sale  ştiinţifice  din 
vrafurile  de  cărţi  ce  zăceau  pe 
masa  sa  de  lucru  şl  din  plăcerea 
deosebită  cu  care  vorbia  despre 
ele.  O  inteligenţă  ageră  şi  suplă, 
servită  de-o  elocvenţă  fremătă¬ 
toare,  —  iată  însuşirile  de  că¬ 
petenie  ale  acestui  fruntaş  al 
generaţiei  noastre.  II  rog  să-mi 
ierte  aceste  inocente  indiscreţii. 
La  noi,  se  vorbeşte  încă,  în 
deobşte,  mai  bucuros  despre  po- 
gorămintele  oamenilor.  Virtuţile, 
de  orice  natură  ar  fi  ele,  sunt 
trecute  cu  vederea:  ele  îi  je¬ 
nează  pe  cei  ce  nu  le  posedă. 


Mă  gândesc,  aşa  în  treacăt,  când 
aştern  pe  hârtie  aceste  rânduri, 
de  ce  n'ar  putea  fi  şi  altfel  ?  Sau 
numai  altfel  ? 

Câteva  mărturii  ale  preocupă¬ 
rilor  ştiinţifice  pe  cari  le  vă¬ 
deşte  dl  Dr.  Ioan  Fruma  sunt  la 
îndemâna  oricui  în  studiile  înti¬ 
tulate  :  „Problema  Universităţii 
săseşti  şi  a  Instituţiei  celor  7 
juzi“  (Studiu  din  istoria  dreptului 
ardelean.  Sibiu  1935,  p.  112); 
„Responsabilitatea  medicală  în 
faţa  Justiţiei"  (Sibiu  1937) ;  ,,lon 
C.  Brătianu  la  Sibiu",  1850—51 
(Bucureşti  1938) ;  „Dreptul  de  a 
vindeca"  (Sibiu  1939)  şi,  mai 
presus  de  toate,  lucrarea  de  di¬ 
mensiuni  impunătoare  „Respon¬ 
sabilitatea  medicului",  apărută 
recent,  în  condiţiuni  occidentale, 
în  editura  sibianâ  H.  Welther 
(Sibiu  1943,  p.  532), 

Studiul  de  faţă,  pe  care  autorul 
—  modest  —  îl  califică  „o  schiţă 
juridică  din  istoria  Românilor 
ardeleni",  schiţă  ce  va  servi  ca 
punct  de  plecare  pentru  o  lu¬ 
crare  de  proporţii  mai  ample, 
nizueşte  să  înfăţişeze  aspectele 
juridice  ale  istoriei  noastre,  fră¬ 
mântată  periodic  de  cutremurele 
atâtor  lupte  pentru  dreptate. 

Românii  din  Transilvania  au 
fost  şi  au  rămas  un  popor  flă¬ 
mând  de  dreptate,  Desarticulaţi 
din  rosturile  lor  fireşti,  urgisiţi 
şi  asupriţi  vreme  de  un  mileniu, 
ei  n’au  încetat  să-şî  revendice 
dreptul  la  o  viaţă  naţională  pro¬ 
prie,  pe  cale  pacinică,  iar  uneori 
să  şi-l  afirme  în  clocotul  atâtor 
revoluţii  populare.  Avram  lancu 
ilustrează  cât  se  poate  de  bine 
aceste  două  aspecte  ale  luptei 
noastre  pentru  dreptate,  alter¬ 
nând  spada  cu  cumpăna  justiţiei. 

După  ce  s'au  stins  focurile  epi¬ 
cei  sale  răsmeriţe,  nefericitul 
„Craiu  al  Munţilor41  aşternea  la 
20  Decemvrie  1850,  în  testamen¬ 
tul  său,  aceste  rânduri  semnifi¬ 
cative  : 

„Toată  averea  mea  mişcătoare 
şi  nemişcătoare  să  treacă  în  fo¬ 
losul  naţiunii,  pentru  ajutor  la 
înfiinţarea  unei  Academii  de 
Drepturi,  tare  crezând  că  luptă¬ 
torii  cu  arma  legii  vor  putea 
scoate  drepturile  naţiunii". 

In  evoluţia  Dreptului  ardelean, 
dl  Dr.  I.  F.  distinge  trei  perioade ; 

1.  perioada  Iui  jus  valachicum, 

2.  perioada  eclesiastică,  şi  3.  pe¬ 
rioada  juriştilor  de  formaţie  laică. 

întâia,  ilustrată  de  obiceiurile 
pământului,  cu  fond  prelatin,  şi 
a  treia,  iniţiată  de  Simion  Băr- 
nuţiu  şi  continuată  de  Avram 
Iancu,  Buteanu,  Bran,  ş.  a.,  ne 
interesează  aici  mai  puţin.  Cea 
eclesiastică,  derivă  din  rolul  con¬ 
ducător  pe  care  şi  l-a  asumat 
Biserica  strămoşească  atunci  când 
cnejii  dispăruseră  în  mare  parte, 
înghiţiţi  de  asprimea  unor  vre¬ 
muri  neprielnice  naţiunii  române 
din  Ardeal  şi,  prin  urmare,  nu 
mai  avea  cine  să  interpreteze  şi 
să  aplice  străvechile  obiceiuri  ale 
pământului.  „Locul  lor  —  scrie 
dl  Dr.  I.  F.  (p.  15 — 17)  —  îl  ia 
Biserica.  Se  face  o  simbioză 
unică  în  istorie  între  juridic  şi 
religios. 

Preoţii  cu  crucea  în  frunte  la 
Românii  ardeleni  nu  reprezentau 
numai  nişte  figuri  de  îmbărbătare 
a  elanului  spre  Hbertatate,  dar 
erau  organizatorii  şi  conducătorii 
întregei  vieţi  juridice  din  acel 
timp.  în  majoritatea  părţilor  a- 
veau  atribuţii  jurisdicţionale  — 


nu  numai  divorţurile  care  rămâ¬ 
neau  până  târziu  în  competinţa 
lor  —  dar  întreaga  viaţă  juri¬ 
dică  a  ardeleanului  oropsit  se 
polarizează  în  jurul  bisericii  din 
satul  lui.  Eclesia  militans,  am 
putea  spune ;  popa  din  sat  a- 
junge  nu  numai  păstorul  sufle¬ 
tesc,  dar  şi  îndrumătorul  juridic 
şi  politic  al  ţăranului  român.  Şi 
puterea  popilor  valahi  era  atât 
de  temută,  încât  şi  o  lege  die- 
tală  transilvăneană  conţinea  re¬ 
gula  care  lasă  să  se  întrevadă  o 
temă  justificată  :  „popii  valahi  să 
nu  afurisească 

„Organizaţia  politică  a  Româ¬ 
nilor  era  pierdută  şi  interzisă, 
singura  autoritate  de  acelaşi 
neam  care  se  bucura  de  oarecare 
libertate  şi  drepturi,  era  preotul 
din  sat.  Şi  mai  era  ceva.  Func¬ 
ţia  de  preot  era  electivă.  Era 
singura  ocazie  ca  poporul  să-şi 
exercite  dreptul  de  alegere  şi  să 
aleagă  pe  cel  care  îl  voia. 

Iată  cum  purtătorul  spiritului 
juridic  românesc  şi  ancestral  de¬ 
vine  slujitorul  altarului.  Slujitor 
al  celor  bisericeşti,  dar  şi  sluji¬ 
tor  al  celor  sfinte  naţiunii.  Şi 
astfel  asistăm  în  Ardealul  româ¬ 
nesc  la  acel  fenomen  curios  al 
unei  naţiuni  organizate  pe  sub 
ascuns  şi  neaparent  în  cadrele 
Bisericii  strămoşeşti. 

Avem  un  stat  feudal  suprapus, 
cu  toate  lipsurile  şi  asupririle 
caracteristice  Evului  mediu,  dar 
mai  avem  o  organizaţie  neapa¬ 
rentă  a  unui  pseudo-stat  eclesia- 
stic  român.  In  fond  a  fost  o  so¬ 
luţie  de  circumstanţă,  fiind  sin¬ 
gura  posibilă:  istoria  însă  ne 
arată  că  a  fost  o  soluţie  fericită",,. 

„De  atunci,  prin  această  aso- 

ciere  a  juridicului  cu  religia,  va 
fi  provenit  acea  lozincă  de  sfântă 
dreptate  româneasca.  Sfântă,  fi¬ 
indcă  ţăranului  român  îi  părea 
darul  dreptăţii  un  har  dumne- 
zeesc,  dreptate  ca  expresie  a 
moralei  şi  binelui,  şi  românească, 
fiindcă  ţăranul  român  avea  o 
concepţie  proprie  despre  drept, 
împărţirea  dreptăţii  este  lucrare 
dumnezeească,  o  sfântă  oficiere, 
la  care  Biserica  strămoşească  îşi 
da  contribuţia  ei“. 

Nu  putem  rezista  ispitei  de-a 
transcrie  aprecierile  pe  cari  le 
are  dl  Dr.  I.  F.  la  adresa  perso¬ 
nalităţii  şi  operei  providenţialului 
Mitropolit  Andreiu  Şaguna,  în 
care  vede  culminaţia  perioadei 
eclesiastice  a  spiritului  juridic 
ardelean : 

„Personalitatea  lui,  reformele 
lui  şi  în  general  întreaga  con¬ 
ducere  a  treburilor  româneşti 
din  Ardeal,  realizată  în  această 
epocă  şaguniană,  însemnează  a- 
pogeul  perioadei  eclesiastice  a 
spiritului  juridic  ardelean. 

Marea  reformă  şaguniană  a  Bi¬ 
sericii  ortodoxe,  prin  sinoadele 
în  care  naţiunea  ortodoxă  ro¬ 
mână  trimitea  deputaţi  sinodali, 
deci  prin  votul  liber  al  Româ¬ 
nilor,  realizase  o  reprezentanţă 
a  naţiunii.  Sinoadele  bisericeşti 
erau  adevărate  parlamente  ale 
naţiunii  române  ardelene,  în  care 
pe  lângă  chestiunile  pur  biseri¬ 


ceşti  se  discutau,  de  sigur  neofi¬ 
cial,  toate  problemele  politice  şi 
juridice  arzătoare,  care  preo¬ 
cupau  pe  Românii  ardeleni.  Ast¬ 
fel  marele  Şaguna  crease  o  in¬ 
stituţie  în  cadrele  Bisericii,  care 
suplinea  exerciţiul  drepturilor 
naţiunii  şi  deci  funcţiunea  suve¬ 
ranităţii  politice",.. 

„Cu  marele  Şaguna  se  încheie 
perioada  eroică  a  spiritului  ju¬ 
ridic  ardelean.  Perioadă  in  care 
concepţia  şi  năzuinţa  spre  sfânta 
dreptate  românească  s’a  crista¬ 
lizat  şi  urmărit  prin  ajutorul  zil¬ 
nic  al  Bisericii,  prin  răscoalele 
înnecate  in  sânge  ale  iobagilor  şi 
prin  realizările  arhiereilor,  care 
din  fruntea  bisericilor  au  dat 
întregul  lor  sprijin  moral  şi  ma¬ 
terial  naţiunii  române  în  lupta 
pentru  drepturi". 

Studiul  dlui  Dr,  I.  F.  este  un  act 
de  dreptaie  săvârşit  în  numele 
adevărului  istoric  faţă  de  Orto- 
dodoxia  ardeleană.  Aceasta  îşi 
merită  din  plin  calificativul  de 
Biserică  a  poporului  prin  zelul 
şi  abnegaţia  pilduitoare  cu  care 
şi-a  împletit  —  în  tot  trecutul  ei 
—  salvatorul  destin  ce  î  l-a  con¬ 
ferit  Cerul  creştin  cu  soarta  obi¬ 
ditei  obştii  româneşti  de  pe  ace¬ 
ste  plaiuri. 

E  ceea  ce  rezultă  cu  priso¬ 
sinţă  şi  din  cercetările  temeinice 
ale  dlui  Dr,  I.  F.,  aşternute  in 
studiul  discutat  aci.  S.  S. 


